জ্ঞান-মুছলিমৰ প্ৰত্যেকৰ বাবে চাৰিটা বিষয় জনা অপৰিহাৰ্য্য : No dua qabul in Hira cave – sogoodislam\nDonot forget your aim of akirah\nজ্ঞান অৰ্জন কৰা\nSurah Al-Alaq (96:1)-\nপাঠ কৰা আপোনাৰ পালনকর্তাৰ নামত যিজনে সৃষ্টি কৰিছে।\n(প্রথম ৱহীযোগে নাজিল হোৱা আয়াত ।)\nমুছলিম সকলৰ প্ৰত্যেকৰ বাবে চাৰিটা বিষয় জনা অপৰিহাৰ্য্য ।\nতাৰে প্ৰথমটো : জ্ঞান অৰ্জন কৰা। যাক মহান আল্লাহ তা’লাই প্রথমেই ঘোষণা কৰিছে।\nইয়াৰ অর্থ কোৰআন হাদিসৰ জ্ঞান অৰ্জন নকৰাকৈ আমল কৰা থিক নহয়।-sgis-\nAfjal Hussain’s article\nআমালোকৰ প্ৰত্যেকৰ বাবে চাৰিটা বিষয় জনা অপৰিহাৰ্য্য ।\nপ্ৰথমতে : জ্ঞান অৰ্জন কৰা :- আল্লাহ পাক , নবী ( ছা:) আৰু ইছলাম ধৰ্ম সম্পৰ্কে সম্যক জ্ঞান লাভ কৰা অপৰিহাৰ্য্য । কিয়নো নজনাকৈ আল্লাহৰ ইবাদত কৰা নাযায় । কৰিলেও বিভ্ৰান্তিত পতিত হবলৈ বাধ্য । যেনেকৈ বিভ্ৰান্ত হৈছিল খৃষ্ঠীয়ান সকল ।\nদৃতীয়তে : আমল কৰা :- জ্ঞান অৰ্জন কৰাৰ পিছত আমল নকৰিলে সি ইহুদীসকলৰ নিচিনা । কিয়নো ইহুদীসকলে শিক্ষা লাভ কৰি সেই অনুযায়ী আমল কৰা নাই । চয়তানৰ ষড়যন্ৰ হৈছে সি মানুহক জ্ঞান শিক্ষাৰ প্ৰতি অনুৎসাহিত কৰা । তাৰ মাজত এনে ধাৰণা সৃষ্টি কৰে যে অজ্ঞ থাকিলে আল্লহে মানুহৰ অজুহাত গ্ৰহণ কৰিব । ফলত সি পাৰ হৈ যাব ।\nসি নাজানে যে যিবিলাক বিষয়ে শিক্ষা অৰ্জন কৰা তাৰ বাবে সম্ভৱ আছিল সেয়া যদি সি নিশিকেওঁ তথাপিও তাৰ ওপৰত দলীল কায়েম হৈ যাব । এইটো হৈছে নূহ (আ:) ৰ জাতিৰ চৰিত্ৰ । নূহ ( আ:) এ সিহঁতক নচীহত কৰিবলৈ গ’লে :- ( وَإِنِّي كُلَّمَا دَعَوْتُهُمْ لِتَغْفِرَ لَهُمْ جَعَلُوا أَصَابِعَهُمْ فِي آذَانِهِمْ وَاسْتَغْشَوْا ثِيَابَهُمْ وَأَصَرُّوا وَاسْتَكْبَرُوا اسْتِكْبَارًا )\nসিহঁতে কাণৰ মাজত আংগুলি প্ৰৱেশ কৰিছিল আৰু নিজকে কাপোৰেৰে ঢাকি দিছিল । ( ছূৰা নূহ : ৭ )\nযাতে কোনেও কব নোৱাৰে যে সিহঁতক সতৰ্ক কৰা হৈছিল ।\nতৃতীয়তে :- দাওৱাত বা আহ্বান : উলামা আৰু দাঈ সকল নবীসকলৰ উত্তৰাধিকাৰী । গতিকে নবীসকলৰ কাম আলিম আৰু জ্ঞানীসকলে কৰিব লাগিব । আল্লাহ তা’লাই বনী ইস্ৰাঈলক লানত কৰিছে : কিয়নো ( كَانُوا لَا يَتَنَاهَوْنَ عَن مُّنكَرٍ فَعَلُوهُ لَبِئْسَ مَا كَانُوا يَفْعَلُونَ ) সিহঁতে যিবিলাক মন্দ ও গৰ্হিত কাম কৰিছিল তাৰ পৰা সিহঁতে পৰস্পৰক নিষেধ কৰা নাছিল । বাস্তবত সিহঁতৰ কাম আছিল অত্যন্ত গৰ্হিত ।” ( ছূৰা : মায়েদাহ , ৭৯ ) সৎপথৰ প্ৰতি আহ্বান আৰু শিক্ষাদান ফৰজে কেফায়া । কোনোবাই এই কামটো আঞ্জাম দিলে যদি যতেষ্ঠ হয় তেন্তে অন্যসকল গুণাহৰ পৰা মুক্তি পাব । কিন্তু কোনেও এই দায়িত্ব পালন নকৰিলে সকলো গুণাহগাৰ হব ।\nচতুৰ্থতে :- ধৈৰ্য ধাৰণ কৰা : ধৈৰ্য ধাৰণ কৰিব লাগিব জ্ঞান শিক্ষাৰ পথত । একেদৰেই ধৈৰ্য ধাৰণ কৰিব লাগিব আমল কৰাৰ ক্ষেত্ৰত আৰু ধৈৰ্য ধাৰণ কৰিব লাগিব দ্বীনৰ পথত মানুহক আহ্বান কৰাৰ ক্ষেত্ৰত ।\nখুব কাছ থেকে দেখা !!\nঘারে হের !!![Jabal an-Nour (also Jabal an-Nur or Jabal Nur), also translated from Arabic جبل النور as “The Mountain of Light” or “Hill of Illumination”, isamountain near Mecca in Saudi Arabia‘s Hejaz region. It is one of the most popular tourist attractions in Mecca. The mountain houses the famed Ghar Hira or Hira cave]\nদোয়া কবুলের জায়গা———–[Note-Astagfirullah !! Nothing sahih hadith in this regard,pl.donot belive and do-sgis]\nআমাদের প্রানের নবীজি\nএখানে ধ্যানে ছিলেন এবং\nএখানেই প্রথম কুরআন নাযিল হয় !\nপ্রথম নাজিলকৃত আয়াত হলো সূরা আলাকের প্রথম পাঁচ আয়াত এবং প্রথম শব্দ হলো “ইকরা”!\n[Sayed Sarker muhammad(sm) ekhane dhain korten eida thik .Ekhane dua kobul hoi eidar dalil ki ? Apni nije nije banaisen ? Astagfirullah !! Ekhane dua kobul hoi ei rokom 1 ta sahi hadis den to !?dalil soho]\nDonot forget your aim of akirah Previous\nঈমানের রুকন কয়টি ও কি কি?fm quran & s.hadith Next


মহালক্ষ্মী আয়াৰ - অসমীয়া ৱিকিপিডিয়া\nকোঝিকোড, কেৰালা, ভাৰত\nনেপথ্য সংগীত, ভাৰতীয় শাস্ত্ৰীয় সংগীত, ফ'ক, ইণ্ডিপপ\nগায়িকা, নেপথ্য গায়িকা\nমহালক্ষ্মী আয়াৰ (ইংৰাজী: Mahalakshmi, তামিল: மகாலட்சுமி ஐயர்) এগৰাকী ভাৰতীয় গায়িকা। তেওঁ হিন্দী, তামিল, তেলেগু, মাৰাঠী, বঙালী, গুজৰাটী, কান্নাড়া আৰু অসমীয়া আদি ভাৰতৰ বিভিন্ন ভাষাৰ গানত কণ্ঠদান কৰিছে।\n3 অসমীয়া গীত\nমহালক্ষ্মীয়ে এক সংগীতৰ পৰিয়ালত জন্মগ্ৰহণ কৰে। তেওঁৰ মাক কৰ্ণাটকী শাস্ত্ৰীয় সংগীতৰ গায়িকা। তিনিগৰাকী বাই-ভনী কল্পনা, পদ্মিনী আৰু শোভাৰ সৈতে একেলগে তেওঁ হিন্দুস্তানী সংগীতৰ শিক্ষা লয়। তেওঁ মুম্বাইত ডাঙৰ-দীঘল হয় আৰু মুম্বাইৰ আৰ এ প'দ্দাৰ কলেজ অৱ ইক'ন'মিক্সৰ পৰা স্নাতক ডিগ্ৰী লাভ কৰে।\n১৯৯৬ চনত জুবিন গাৰ্গৰ সংগীত পৰিচালনাত অসমীয়া বোলছবি ৰঙত ৰঙ তুমি হোৱানে গীতটিত কণ্ঠদান কৰে। সংগীত ১৯৯৭ চনত শংকৰ-এহছান-লয়ে সংগীত পৰিচালনা কৰা প্ৰথম খন বোলছবি দছৰ হিন্দুস্তানী শীৰ্ষক গীতটিত কণ্ঠ দি মহালক্ষ্মীয়ে বলিউডৰ কেৰিয়াৰৰ আৰম্ভণি কৰে। বোলছবিখন মুক্তি নহ'ল আৰু গীতৰ এলবামটো ১৯৯৯ চনত মুক্তিলাভ কৰে। পাছলৈ তেওঁ শংকৰ-এহছান-লয়ৰ পৰিচালনাৰ বহুকেইটি গীতত কণ্ঠদান কৰে। তাৰ পাছতেই তেওঁ মণি ৰত্নমৰ পৰিচালনাৰ আৰু এ আৰ ৰহমানৰ সংগীত পৰিচালনাৰ দিল চে বোলছবিৰ এ আজনবী শীৰ্ষক গীতটিত উদিত নাৰায়ণৰ সৈতে কণ্ঠদান কৰে। (১৯৯৮)\nতাৰ পাছৰেপৰা তেওঁ বহুকেইখন চলচ্চিত্ৰ, ধাৰাবাহিক, শ্ৰব্য এলবাম আৰু বিজ্ঞাপনৰ গীতত কণ্ঠদান কৰে। মিছন কাশ্মীৰ, য়াদেঁ, চাথিয়া ইত্যাদি বোলছবিৰ জনপ্ৰিয় সংগীতৰ এলবামত তেওঁ কণ্ঠ দিয়ে। এ আৰ ৰহমান, শংকৰ-এহছান-লয়, অনু মালিক, যতীন-ললিত আদি খ্যাতনামা সংগীত পৰিচালকৰ লগত তেওঁ কাম কৰাৰ সুযোগ পায়।\nসুৰ - দ্য মেলডী অৱ লাইফ (২০০২) বোলছবিৰ কভী শ্বাম ঢলে, ৰিস্তে' (২০০২) বোলছবিৰ হৰ তৰফ, বাণ্টী ঔৰ বাবলি (২০০৫) বোলছবিৰ চুপ চুপ কে, ডন - দ্য চেজ বিগিন্‌ছ এগেইন (২০০৬) বোলছবিৰ আজ কি ৰাত, ঝুম বৰাবৰ ঝুম বোলছবিৰ ব'ল না হল্কে হল্কে ইত্যাদি জনপ্ৰিয় গীত গাই তেওঁ খ্যাতি লাভ কৰে।\nশ্লামডগ মিলিয়নেয়াৰ (২০০৮) বোলছবিত এ আৰ ৰহমানে সংগীত পৰিচালনা কৰা একাডেমী বঁটাপ্ৰাপ্ত গীত জয় হোতো তেওঁ সুখৱিন্দৰ সিঙৰ সহশিল্পী হিচাপে কণ্ঠদান কৰে।\nইয়াৰ উপৰিও তেওঁ বহুকেইটা ৰিমিক্স এলবাম যেনে আজা পিয়া তোহে প্যাৰ, বাহো মে' চলি আও আদিত গান গায় য'ত তেওঁ লতা মংগেশকাৰৰ বহু পুৰণি গীতৰ ৰিমিক্সত কণ্ঠদান কৰে। দূৰদৰ্শনৰ বহু বিজ্ঞাপনতো মহালক্ষ্মীয়ে কণ্ঠদান কৰে।\nঅসমীয়া গীত[সম্পাদনা কৰক]\nমহালক্ষ্মীয়ে বহুকেইটা জনপ্ৰিয় অসমীয়া গীতত কণ্ঠদান কৰে। জুবিন গাৰ্গৰ সংগীত পৰিচালনাৰ ৰং, জুবিনৰ গান, , দাগ, নায়ক, কন্যাদান, ৰ’দ্, গানে কি আনে (বোলছবি) ইত্যাদি বহুকেইখন এলবাম আৰু চলচ্চিত্ৰত তেওঁ গীত গাইছে।\n↑ ""I am known as Mahalukhimi in Assam and Mahalokhi in Calcutta. I have heard stories where they have asked people that when did this Assam native move to Bombay?" – Mahalaxmi Iyer". IndiaFM. 14 March 2007. http://www.indiafm.com/features/2007/03/14/2384/index.html। আহৰণ কৰা হৈছে: 27 December 2008.\n↑ "'My day will come too!'". rediff.com.7April 2001. http://www.rediff.com/entertai/2001/apr/09maha.htm। আহৰণ কৰা হৈছে: 27 December 2008.\n↑ Vij, Manish (24 January 2009). "Jai ho Rahman". Ultrabrown. http://www.ultrabrown.com/posts/jai-ho-rahman। আহৰণ কৰা হৈছে: 11 June 2009.\n↑ "Rong". Music India Online. http://mio.to/album/Rong। আহৰণ কৰা হৈছে: 8 মাৰ্চ 2015.\n↑ "Jubeenor Gaan". Music India Online. http://mio.to/album/Jubeenor+Gaan। আহৰণ কৰা হৈছে: 8 মাৰ্চ 2015.\nমহালক্ষ্মী আয়াৰ সম্পৰ্কে ইণ্টাৰনেট মুভি ডাটাবেছত থকা তথ্য।\nৰেডিফ ডট কমত এক সাক্ষাৎকাৰ\nindiaFM.comৰ সৈতে সাক্ষাৎকাৰ\n"https://as.wikipedia.org/w/index.php?title=মহালক্ষ্মী_আয়াৰ&oldid=236887"ৰ পৰা অনা হৈছে\nএই পৃষ্ঠাখন ০৮ জুন, ২০২০ তাৰিখে ০৮:০৮ বজাত অন্তিম সংশোধন কৰা হৈছিল।


শ্বাহৰুখ-গৌৰীৰ মূৰত আকাশী সৰগ; আদালতৰ ৰায়ে অনিশ্চিত কৰিলে প্ৰিয় পুত্ৰৰ ভৱিষ্যৎ -\nHomeৰাষ্ট্ৰীয়শ্বাহৰুখ-গৌৰীৰ মূৰত আকাশী সৰগ; আদালতৰ ৰায়ে অনিশ্চিত কৰিলে প্ৰিয় পুত্ৰৰ ভৱিষ্যৎ\nশ্বাহৰুখ-গৌৰীৰ মূৰত আকাশী সৰগ; আদালতৰ ৰায়ে অনিশ্চিত কৰিলে প্ৰিয় পুত্ৰৰ ভৱিষ্যৎ\nডিজিটেল ডেস্ক : বলীউডৰ বাদশ্বাহ শ্বাহৰুখৰ মূৰত ভাঙি পৰিল আকাশী সৰগ। আজিৰ দিনটোলৈ অধীৰ আগ্ৰহেৰে বাট চাই আছিল শ্বাহৰুখ-গৌৰীয়ে। তেওঁলোকৰ প্ৰিয় পুত্ৰ বন্দী হৈ আছে কাৰাগাৰৰ অন্ধকাৰ কুঠৰীত। আজি সকলোৱে আশা কৰিছিল আজি মুকলি আকাশৰ তললৈ আহিব আৰিয়ান। পিছে সেয়া নহ’ল। পুনৰ খাৰিজ কৰা হ’ল আৰিয়ান খানৰ জামিন আবেদন। দীঘলীয়া প্ৰতীক্ষাৰ পাছত মুম্বাইৰ এখন বিশেষ আদালেত আৰিয়ান খানৰ জামিন আবেদন অগ্ৰাহ্য কৰিলে আৰু আৰিয়ান খানৰ কাৰাবাসৰ ম্যাদ অধিক বঢ়াই তুলিলে। পুনৰ আৰ্থাৰ ৰোড কাৰাগাৰৰ অন্ধকাৰ কোঠাই হৈ পৰিল আৰিয়ানৰ গন্তব্য স্থান। মুম্বাইৰ এই কাৰাগাৰৰ ‘কয়দী নং ৯৫৬’য়েই হৈ থাকিব আৰিয়ানৰ পৰিচয়। কিন্তু কেতিয়া মুকলি হ’ব আৰিয়ান? কেতিয়া অন্ত পৰিব বাদশ্বাহ শ্বাহৰুখ আৰু বেগম গৌৰীৰ অধীৰ অপেক্ষাৰ?\n২ অক্টোবৰত আৰিয়ান খানৰ ৰাজকীয় জীৱনলৈ নামি আহিছিল দুৰ্যোগ। এনচিবৰ হাতোঁৰাত বন্দী হৈছিল তেওঁ ৰাজকীয় জীৱনৰ স্বচ্ছন্দ গতি। মুম্বাইৰ প্ৰমোদ তৰীত অতৰ্কিতে অভিযান চলাই আৰিয়ানসহ আঠজনক আটক কৰিছিল নাৰ্কোটিকছ কণ্ট্ৰোল ব্যুৰোৱে। তাৰ পিছদিনা তেওঁলোকক গ্ৰেপ্তাৰ কৰা হয় আৰু ৮ অক্টোবৰত তেওঁলোকক ন্যায়িক জিম্মালৈ প্ৰেৰণ কৰে আদালতে। কিয়নো অভিযোগ আছিল অতি গুৰুতৰ। ড্ৰাগছ সেৱন আৰু সৰবৰাহ কৰা বুলি অভিযোগ অনা হৈছিল আৰিয়ান খান আৰু তেওঁৰ সহযোগীকেইজনৰ বিৰুদ্ধে। এনচিবিয়ে তাৰো ঊৰ্ধ্বলৈ গৈ আদালতত অভিযোগ আনিছে ড্ৰাগছ সৰবৰাহকাৰী আন্তঃৰাষ্ট্ৰীয় চক্ৰৰ সৈতেও সম্পৰ্ক আছে আৰিয়ান খানৰ।\nআৰু পঢ়িব পাৰিব : পত্নীৰ আঙুলিৰ ঠাৰত নাচিছে এনচিবিৰ বিষয়া; বলীউডত ব্যৰ্থতাৰ প্ৰতিশোধ ল’বলৈ গ্ৰেপ্তাৰ আৰিয়ানক\nআৰিয়ান খানৰ জামিন লাভৰ বাট অধিক কষ্টকৰ\nতেওঁৰ হোৱাটছএপ চাটৰ আট ধৰি এই তথ্য ড্ৰাগছবিৰোধী সংস্থাটোৱে লাভ কৰা বুলি অভিযোগ কৰিছে। এনে পৰিপ্ৰেক্ষিততে আৰিয়ান খানৰ জামিন লাভৰ বাট অধিক কষ্টকৰ হৈ পৰিছে। কেৱল আৰিয়ানেই নহয়, তেওঁৰ সৈতে গ্ৰেপ্তাৰ কৰা আৰবাজ মাৰ্চেণ্ট আৰু মুনমুন ধামেচাকো বেইল নিদিলে আদালতে। আদালতত জামিনৰ শুনানিৰ সময়ত আজিও এনচিবি-এ অভিযোগ কৰিছে যে, আৰিয়ানে নিয়মীয়াকৈ গ্ৰহণ কৰিছিল ড্ৰাগছ।\nকিন্তু এতিয়া কি হ’ব আৰিয়ানৰ? কিমান দিনলৈ কাৰাগাৰৰ অন্ধকাৰ কুঠৰীত বন্দী হৈ থাকিব লাগিব বাদশ্বাহ তনয়?\nএই প্ৰশ্নৰ এতিয়া কোনো নিশ্চিত উত্তৰ নাই। আৰিয়ানৰ অধিবক্তাই এতিয়া উচ্চ ন্যায়ালয়ত জামিনৰ আবেদন জনাব যদিও কিমান দিনৰ ভিতৰত জামিন লাভ সম্ভৱ হয় সেয়া অনিশ্চিত হৈ পৰিল। এতিয়া অনিৰ্দিষ্ট কাললৈ বিচাৰাধীন অভিযুক্তৰ নাম ফলক লৈ আৰ্থাৰ ৰোড কাৰাগাৰতে দুৰ্বিসহ দিন কটাব লাগিব আৰিয়ান খানে। শ্বাহৰুখ গৌৰীৰ মৰমৰ পুত্ৰই।\nPrevious articleমহানগৰীত বন্ধ পেট্ৰ’ল পাম্প ! কাৰণ কি ?\nNext articleপৱনদীপৰ কণ্ঠত অসমীয়া গীতৰ গুঞ্জন; ‘পগলা ফাগুণে’ উতলা কৰিছে সংগীতপ্ৰেমীৰ মন


মোৰ অনুভৱ: স্কুটাৰ আৰু মোৰ হেন্দিমেন'ৰ আখৰা\nস্কুটাৰ আৰু মোৰ হেন্দিমেন'ৰ আখৰা\nআমি সৰু হৈ থাকোতে দেউতাৰ এখন স্কুটাৰ আছিল। পাতল নীলা ৰঙৰ এখন বাজাজ স্কুটাৰ। এই স্কুটাৰখনতে উঠি আমি ওচৰে পাজৰৰ ঠাইবিলাক ফুৰিছিলো । কবলৈ গ'লে আমাৰ শৈশৱ এই স্কুটাৰখনতে পাৰ হৈছিল। স্কুললৈ যোৱা, বজাৰলৈ যোৱা, মিটিৰ ফুৰিবলৈ এই সকলো কামতে স্কুটাৰখন নহ'লেই নহৈছিল। সাধাৰণতে মই স্কুটাৰত পাছৰ চিটত বহি যোৱাতকৈ আগফালে ঠিয় হৈ গৈহে ভাল পাইছিলো। তাৰো এটা কাৰণ নথকা নহয়- হ'র্ণ টো বজোৱাৰ ওপৰিও দেউতাই মাজে মাজে মোক স্কুটাৰৰ স্পীদৰ টিপাতো এৰি দিছিল আৰু ময়ো সাধ্য অনুযায়ী স্পীড দিবলৈ চেষ্ট্ৰা কৰিছিলো। মনত বৰ ফুর্ত্তি লাগিছিল।\nককা-আইতাৰ ঘৰলৈ আমি থকা ঠাইৰপৰা ১০-১২ কি:মি: মানেই দূৰ হ'ব। ওচৰতে হোৱা বাবে প্ৰায়েই ককাৰ ঘৰলৈ যোৱা হৈছিল। প্ৰায়েই শনি বা দেওবাৰে দেউতা আৰু আমি ককাৰ ঘৰলৈ যোৱাটো প্ৰায় নিয়মতেই পৰিণত হৈছিল।\nতেতিয়া মই বোধহয় প্ৰথম নে দ্বিতীয় শ্ৰেণীত। এবাৰ দেউতা আৰু মই ককাৰ ঘৰলৈ গ'লো। কোনো নথকা বাবে দেউতাই মোক পাছৰ চিটতে বহুৱাই নিলে। দেউতাৰ পাছফালে বহি দেউতাৰ চিটটোৰ পাছফালে থকা ৰ'ডদালত জোৰেৰে খামোচ মাৰি ময়ো বহি গ'লো।\nসাধাৰণতে ককা-আইতাৰ ঘৰৰ পদূলি মুখলৈ ১০০ মিটাৰ মান বাট থাকোতেই দেউতাই স্কুটাৰৰ ইঞ্জিন বন্ধ কৰি দিয়ে আৰু সেইকণ বাট আগৰ স্পীদৰ ভৰসাতে স্কুটাৰখন লাহে লাহে গৈ থাকে।\nসেইদিনাখনি মোৰ মনত কি ভাৱ খেলালে জানো- মনতে ভাৱিলো এই বাছৰ হেন্দিমেন বিলাকে যে বাছ ৰখাৰ আগতেই বাছৰপৰা জাপ মাৰি দৌৰি দৌৰি নামি দিয়ে ময়ো দেখোন সেই একেটা কামকে কৰিব পাৰো আমাৰ ঘৰৰ স্কুটাৰখনতে। সিদ্ধান্ত কৰিলো যে দেউতাই স্কুটাৰৰ ইঞ্জিন বন্ধ কৰাৰ লগে লগে মই মায়ে ভৰি থোৱা ফুটপ্লেট'ৰ ওপৰত থিয় দি সাজু হৈ থাকিম আৰু ককা- আইতাৰ ঘৰৰ পদূলি মূখ পোৱাৰ আগে আগে স্কুটাৰৰপৰা জাপ মাৰি দিম। মনতে ভাৱ দেউতাই স্কুটাৰ ৰখোৱাৰ আগতেই মই যদি ককাৰ ওচৰ পাওগৈ কেনে এটা ভাল লাগিব আৰু।\nকথামতে কাম দেউতাই স্কুটাৰৰ ইঞ্জিন বন্ধ কৰাৰ লগে লগে মই ফুটপ্লেটৰ ওপৰত ভালকৈ থিয় হৈ ল'লো। কিন্তু সমস্যাটো তাতেই হ'ল। জাপ বাৰু মাৰোৱেই কিন্তু কোনদিশে ? মই এতিয়া জাপ আগলৈ মাৰোনে পাছলৈ মাৰো? আগফালে জাপ মাৰিবলৈ মই একোকে নেদেখো । কিন্তু পাছফালে চব ধুনীয়াকৈ দেখি আহিছো। গতিকে ফাইনেল কৰিলো যে মই পাছফালেই জাপ মাৰিম।\nভবামতেই কাম। স্কুটাৰ এই ৰও ৰও হৈছে আৰু এনেতে মই দিলো জাপ মাৰি পাছফাললৈ। মুহুর্ততে এনে লাগিল মই যেন ঠাইতেই দুটামান পাকঘূৰণি খালো। তাৰ পাছত আৰু মোৰ একো মনত নাই।\nঅলপ পাছত চকু মেলিলত দেখিলো দেউতাই মুখত পানী ছটিয়াই আছে। ভাগ্য ভাল আছিল মোৰ যে মই স্কুটাৰখন স্পীদত থাকোতেই জাপ মৰা নাছিলো। গাত পাছে ক'তো একো দুখ নাপালো। ঘৰলৈ উভতি যাওতে দেউতাই মোক আগফালে থিয় কৰাই লৈ গ'ল। দেউতাৰ দুয়োভৰিৰ মাজত মই থিয় হৈ থকা বাবে যেন দেউতা নিশ্চিন্ত হ'ল মোক লৈ!!\nPosted by manash dutta at 1:00 PM\nমোৰ তবলা শিক্ষা\nঅ ক ব আৰু মোৰ অসমীয়া\n“কিয় আপুনি বিয়া কৰোৱাই নাই নেকি?”\nপ্ৰথম মঞ্চ আৰু মই\nঘৰৰ পুখুৰীটো আৰু আমাৰ চাৰিওফালৰ পৰিবেশ\nবার্মুদা পেন্ট আৰু মোৰ বি এছ এ ডিলাক্স\nআম আৰু আম আদমি\nজানমণি আৰু মই


Regeeva in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Regeeva ar byavahar, ppali, parshwakriya, upkaar, kriya-pratikriya aaru satarkatabani\nRegeeva की जानकारी\nRegeeva ৰ লাভ আৰু ব্যৱহাৰসমূহ- Regeeva Benefits & Uses in Assamese- Regeeva ar laabh aaru byavaharsamuh\nRegeeva ৰ পালি আৰু সেয়া কেনেদৰে ল'ব- Regeeva Dosage & How to Take in Assamese - Regeeva ar paali aaru xeya kenedore lobo\nRegeeva ৰ পাৰ্শ্চক্ৰিয়াসমূহ- Regeeva Side Effects in Assamese- Regeeva ar parshwakriyasamuh\nRegeeva সংক্ৰান্ত সতৰ্কতাবাণীসমূহ- Regeeva Related Warnings in Assamese- Regeeva xonkranta xatarkatabanisamuh\nঅইন দৰৱৰ সৈতে Regeevaৰ গুৰুতৰ ক্ৰিয়া-প্ৰতিক্ৰিয়া- Severe Interaction of Regeeva with Other Drugs in Assamese- Oinor xoite Regeeva ar gurutor kriya-pratikriya\nRegeeva মতভেদসমূহ- Regeeva Contraindications in Assamese- Regeeva nishedhsamuh\nRegeeva ৰ বিষয়ে সততে সোধা প্ৰশ্নসমূহ- Frequently asked Questions about Regeeva in Assamese- Regeeva ar bikhoye satate xodha prashnasamuh\nখাদ্য আৰু মদৰ সৈতে Regeeva ক্ৰিয়া-প্ৰতিক্ৰিয়া- Regeeva Interactions with Food and Alcohol in Assamese- khadya aaru modor xoite Regeeva kriya-pratikriya\nRegeeva ৰ লাভ আৰু ব্যৱহাৰসমূহ - Regeeva Benefits & Uses in Assamese - Regeeva ar laabh aaru byavaharsamuh\nRegeeva তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nRegeeva ৰ পালি আৰু সেয়া কেনেদৰে ল'ব - Regeeva Dosage & How to Take in Assamese - Regeeva ar paali aaru xeya kenedore lobo\nRegeeva-ৰ উপাদানসমূহ - Regeeva Active Ingredients in Assamese - Regeeva-ar upadaansamuh\nRegeeva ৰ পাৰ্শ্চক্ৰিয়াসমূহ - Regeeva Side Effects in Assamese - Regeeva ar parshwakriyasamuh\nগৱেষণাৰ ভিত্তিত, Regeeva ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nRegeeva সংক্ৰান্ত সতৰ্কতাবাণীসমূহ - Regeeva Related Warnings in Assamese - Regeeva xonkranta xatarkatabanisamuh\nRegeeva-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nযিবোৰ গৰ্ভৱতী মহিলাই চিকিতসকৰ পৰা কেনেকে ব্যৱহাৰ কৰিব লাগে তাৰ পৰামৰ্শ লোৱাৰ পূৰ্বেই Regeeva লব বিচাৰে। আপুনিও যদি সেয়া নকৰে তেন্তে আপোনাৰ স্বাস্থ্যত ক্ষতিকাৰক প্ৰভাৱ পেলাব।\nRegeeva-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nRegeeva প্ৰথমে চিকিতসকৰ পৰামৰ্শ নোলোৱাকৈ গ্ৰহণ কৰা উচিত নহয় কাৰণ ইয়াৰ ফলত স্তন্যপায়ী মহিলাৰ গম্ভীৰ পাৰ্শ্ব-প্ৰতিক্ৰিয়া হব পাৰে।\nবৃক্কত Regeeva কি প্ৰভাৱ দেখা গৈছে?\nRegeevaৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Regeeva কি প্ৰভাৱ দেখা গৈছে?\nRegeevaৰ দ্বাৰা কলিজা প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nহৃদযন্ত্ৰৰ ক্ষেত্ৰত Regeeva ৰ কি প্ৰভাৱ দেখা গৈছে?\nহৃদয় ৰ বাবে Regeeva কেতিয়াবাহে ক্ষতিকাৰক।\nঅইন দৰৱৰ সৈতে Regeevaৰ গুৰুতৰ ক্ৰিয়া-প্ৰতিক্ৰিয়া - Severe Interaction of Regeeva with Other Drugs in Assamese - Oinor xoite Regeeva ar gurutor kriya-pratikriya\nRegeeva তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nRegeeva মতভেদসমূহ - Regeeva Contraindications in Assamese - Regeeva nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Regeeva লোৱা অনুচিত যাতে -\nRegeeva ৰ বিষয়ে সততে সোধা প্ৰশ্নসমূহ - Frequently asked Questions about Regeeva in Assamese - Regeeva ar bikhoye satate xodha prashnasamuh\nএই Regeeva-এ অভ্য়াস বা নিচাৰ সৃষ্টি কৰে নেকি?\nনহয়, আপনি Regeevaৰ প্ৰতি আসক্ত নহয়।\nRegeeva লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Regeevaয়ে আপোনাক তন্দ্ৰাচ্চন্ন কৰিব পাৰে।\nহয়, কিন্তু ডাক্তৰৰ পৰামৰ্শ মতেহে Regeeva লওক।\nনহয়, মানসিক ৰোগৰ চিকিত্সাৰ ক্ষেত্ৰত Regeevaৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Regeeva ক্ৰিয়া-প্ৰতিক্ৰিয়া - Regeeva Interactions with Food and Alcohol in Assamese - khadya aaru modor xoite Regeeva kriya-pratikriya\nখাদ্য আৰু Regeevaৰ ক্ৰিয়া-প্ৰতিক্ৰিয়া\nখাদ্যৰ সৈতে Regeevaৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Regeevaৰ মাজৰ প্ৰতিক্ৰিয়া\nগৱেষণাৰ অভাৱ হেতুকে, মদৰ সৈতে Regeeva লোৱাৰ পাৰ্শ্চক্ৰিয়াৰ বিষয়ে তথ্য নাই।\nRegeeva ৰ অনুকল্প - Substitutes for Regeeva in Assamese\nআপুনি বা আপোনাৰ পৰিয়ালৰ কোনোবাই Regeeva লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Regeeva ব্যৱহাৰ কৰিছিল নেকি?\nআপুনি কিমান পৰিমাণে Regeeva সেৱন কৰিছিল?\nআপুনি Regeeva ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Regeeva সেৱন কৰে?


এই অ'ফাৰ কেৱল আপোনাৰ বাবে! ২৫ হাজাৰ টকা বিনিয়োগ কৰি উপাৰ্জন কৰক ১ লাখ ৪০ হাজাৰ টকা.. জানক সবিশেষ new-business-start-poha-manufacturing-unit-with-25-thousand-rupee-earn-more-than-1-lakh-rupee-monthly– News18 Assam\nএই অ'ফাৰ কেৱল আপোনাৰ বাবে! ২৫ হাজাৰ টকা বিনিয়োগ কৰি উপাৰ্জন কৰক ১ লাখ ৪০ হাজাৰ টকা.. জানক সবিশেষ\nUpdated:March 31, 2021, 3:25 PM IST\nযদি আপুনি এটা ভাল ব্যৱসায় আৰম্ভ কৰাৰ পৰিকল্পনা কৰিছে তেন্তে পোহা (Poha) উৎপাদন কৰা ইউনিট স্থাপন কৰিব পাৰে।\nখাদী আৰু গ্ৰাম্য উদ্যোগ আয়োগৰ এই প্ৰতিবেদনৰ মতে, আপুনি যদি গ্ৰামোদ্যোগ ৰোজগাৰ যোজনাৰ অধীনত ঋণৰ বাবে আবেদন কৰে, তেনেহ’লে আপুনি প্ৰায় ৯০ শতাংশ ঋণ পাব পাৰে। গ্ৰাম উদ্যোগৰ প্ৰচাৰৰ বাবে প্ৰতি বছৰে খাদী আৰু গ্ৰাম্য উদ্যোগ আয়োগৰ দ্বাৰা ঋণ দিয়া হয়। আপুনিও ইয়াৰ সুবিধা ল'ব পাৰে। অধিক তথ্যৰ বাবে ইয়াত ক্লিক কৰক।\nFirst published: March 31, 2021, 3:25 PM IST


বুর্জোৱা ৰাষ্ট্র, সংসদীয় গণতন্ত্র আৰু সংগ্রামী ৰণনীতি (ময়ূৰ চেতিয়া) - মুক্ত চিন্তা\nবুর্জোৱা ৰাষ্ট্র, সংসদীয় গণতন্ত্র আৰু সংগ্রামী ৰণনীতি (ময়ূৰ চেতিয়া)\nআমাৰ মুলুকৰ প্রগতিশীল সংগ্রামী দলবোৰৰ মাজত প্রায়েই পুঁজিবাদ-বিৰোধিতাৰ সলনি চৰকাৰ-বিৰোধিতাহে অধিক দেখিবলৈ পোৱা যায়। উপস্থিত বুর্জোৱা চৰকাৰ একোখনৰ বিৰুদ্ধে জনগণক সংগঠিত কৰাটো তুলনামূলকভাৱে সহজ : ভাত, মাটি, কাপোৰ আদিৰ দাবীত জনগণক একত্রিত কৰি চৰকাৰবিৰোধী ধর্ণা আয়োজন কৰিব পৰাটো যিকোনো সংগ্রামী দলৰেই ঈপ্সিত লক্ষ্য। সিবিলাকৰ প্রয়োজনো নিশ্চয় নুই কৰিব পৰা নাযায়। কিন্তু কথা হৈছে যে পুঁজিবাদবিৰোধী সংগ্রাম এখন আগুৱাই নিবলৈ হ’লে সংগ্রামী দল একোটাই শেষপর্যন্ত চৰকাৰৰ সলনি পুঁজিবাদী ব্যৱস্থাটোকহে মূলতঃ লক্ষ্য কৰি ল’ব লাগিব তথা সেই অনুসৰি সংগ্রামী ৰণনীতি নির্মাণ কৰিব লাগিব।\nএই মুলুকৰ সংগ্রামীসকলে প্রেক্টিকেল অভিজ্ঞতাৰপৰাই জানে যে পুৰণি সময়ৰ লেখীয়াকৈ সশস্ত্র সংগ্রামৰদ্বাৰা ভাৰতীয় ব্যৱস্থাটোক মষিমূৰ কৰাটো অতিশয় দুৰুহ কাম। পিছে তাৰ কোনো সন্তোষজনক বিকল্পও তেওঁলোকে বিচাৰি পোৱা নাই। যিহেতু চৰকাৰবিৰোধী কার্যসূচী আয়োজন কৰাতেই তেওঁলোক সিদ্ধহস্ত, সেয়েহে এসময়ত গৈ ৰাইজ তথা স্বয়ং সংগ্রামী দলটোৰ একাংশই নেতৃত্বক দাবী কৰে যে এইবাৰ দলটোৱে উপস্থিত চৰকাৰখনৰ বিপৰীতে এখন কল্যাণমূলক চৰকাৰ নির্মাণৰ উদ্দেশ্যৰে নির্বাচনত অংশগ্রহণ কৰা উচিত। দলৰ পুৰণি অভিজ্ঞ নেতাসকলে অনুভৱ কৰে যে বুর্জোৱা ব্যৱস্থাৰ অধীনত সংগ্রামী দল একোটাই সংসদীয় ৰাজনীতিতেই মনোনিবেশ কৰিলে দলটো পথভ্রষ্ট হোৱাৰ আশংকা থাকে আৰু সেয়েহে এনে পদক্ষেপৰ সম্ভাৱনা তেওঁলোকে নাকচ কৰে। কিন্তু বুর্জোৱা গণতান্ত্রিক নির্বাচনত সংগ্রামীসকলে কিয় অংশগ্রহণ কৰিব নালাগে তথা তাৰ কি বিকল্প আছে – এনে প্রশ্নবোৰৰ কোনো সন্তোষজনক উত্তৰ দিবলৈও তেওঁলোক ব্যর্থ হয়। শেহত গৈ “বুর্জোৱা গণতন্ত্র হৈছে গাহৰিৰ গঁৰাল” – এইজাতীয় বাগাড়ম্বৰৰদ্বাৰাই তাত্ত্বিক প্রশ্নবোৰৰ পালমৰা উত্তৰ দিয়া হয়। বহুতো সংগ্রামী নিৰুৎসাহিত হৈ পৰে; তেওঁলোকৰ মনত এনে ভাব হয় : “আমি কি সদায়েই কেৱল আন্দোলনেই কৰি থাকিম নেকি?” সংগ্রামী দলটোৰ মাজত ভাঙোন সৃষ্টি হয়। ইফালে সংগ্রামী দলটোৱে দীর্ঘদিন ধৰি চলাই অহা চৰকাৰবিৰোধী গণ আন্দোলনবোৰৰ সুফল আন কোনোবা বুর্জোৱা দলে গ্রহণ কৰে। চৰকাৰখনৰ গণবিৰোধী নীতিবোৰৰ বিৰুদ্ধে সংগ্রামী দলটোৱেই ইমানদিনে আন্দোলন চলাই আছিল, চৰকাৰখনৰ জনপ্রিয়তা তেওঁলোকেই জনচক্ষুৰ সন্মুখত হ্রাস কৰিছিল, অথচ ইয়াৰ সমস্ত সুফল এতিয়া আন কোনোবা বুর্জোৱা দলেহে লাভ কৰিলে!\nএয়া হৈছে সাম্প্রতিক বিপ্লৱী আন্দোলনৰ এখন পৰিচিত চিত্র। বিভিন্ন দেশ তথা অঞ্চলত তাৰ পুনৰাবৃত্তি দেখিবলৈ পোৱা যায়। এনে ট্রেজেডিৰ কোনো উত্তৰ বিচাৰিবলৈ হ’লে তত্ত্বগত প্রশ্নবোৰৰ পুনঃপৰীক্ষণ কৰাৰ বাহিৰে আন কোনো উপায় নাই।\nএই লেখনিটোত বুর্জোৱা গণতন্ত্রৰ বৈশিষ্ট্য সম্পর্কে কিছু কথা আলোচনা কৰা হৈছে তথা বুর্জোৱা গণতন্ত্রৰ অধীনত প্রগতিশীল সংগ্রামী দল একোটাই কেনেধৰণৰ ৰণকৌশল বিকশিত কৰিব পাৰে – এই বিষয়ক কিছু সংকেত দিবলৈ চেষ্টা কৰা হৈছে। যিমান দূৰ পাৰি প্রচলিত বাঁও-বাগাড়ম্বৰ আমি ত্যাগ কৰিবলৈ চেষ্টা কৰিছোঁ। আমাৰ মূল যুক্তি হৈছে যে সঁচাকৈয়ে আজিৰ দিনত সশস্ত্র সংগ্রাম প্রায় দুৰুহ হৈ পৰিছে আৰু বুর্জোৱা গণতন্ত্রৰ অধীনত প্রগতিশীল চৰকাৰ গঠনৰ জৰিয়তেই সংগ্রাম আগ বঢ়োৱাটো প্রয়োজনীয় হৈ পৰিছে। পিছে একে সময়তে আমি বুর্জোৱা গণতন্ত্রৰ কেতবোৰ সীমাবদ্ধতাও চিনাক্ত কৰিছোঁ আৰু কেনেদৰে সিবিলাকৰ সীমা চেৰাই যাব পৰা যায়, এই বিষয়েও কিছু কথা আলোচনা কৰিছোঁ। এনে কৰাটো জৰুৰী, কিয়নো অন্যথায় বুর্জোৱা গণতন্ত্র সম্পর্কে বহুতৰে মনত কেতবোৰ অবাঞ্ছিত প্রত্যাশাৰো সৃষ্টি হয় আৰু ইয়েই পাছলৈ সংশোধনবাদৰো জন্ম দিয়ে। এটা বাক্যত ক’বলৈ গ’লে, আমাৰ বক্তব্য হৈছে – শ্রমজীৱী জনগণৰ স্ব-নিয়ন্ত্রণৰ ৰাজনৈতিক সংগ্রামখন আর্থিক ভিত্তিক সংগঠিত কৰি ল’ব নোৱাৰিলে পুঁজিবাদবিৰোধী সংগ্রামখনো বিজয়ী হ’ব নোৱাৰে।\nবুর্জোৱা গণতন্ত্র বিষয়ক আলোচনাসমূহত প্রায়েই এক প্রকাৰৰ সঁজুলিবাদ (instrumentalism) তথা তথ্যবাদ (empiricism) পৰিলক্ষিত হয়। কোৱা হয় যে পুঁজিবাদৰ অধীনত গণতন্ত্র এইকাৰণেই সীমাবদ্ধ কিয়নো কোনো দলে চৰকাৰ গঠন কৰিবলৈ হ’লে পুঁজিপতিৰ আর্থিক সহযোগৰ প্রয়োজন হয়। একাংশই আনকি ইয়াৰ বাবে বুর্জোৱা গণতন্ত্রক ভুৱা গণতন্ত্র বুলিও ক’ব খোজে। আন একাংশ বিশ্লেষকে দর্শায় যে কেনেদৰে আজিৰ সময়ত স্বয়ং পুঁজিপতিসকলো মন্ত্রী-বিধায়ক হিচাপে নির্বাচিত হৈছে আৰু ইয়েই উপস্থিত গণতন্ত্রৰ বুর্জোৱা চৰিত্রটো প্রমাণিত কৰিছে। নির্বাচন খেলিবলৈ আজিৰ দিনত ভীষণ টকাৰ প্রয়োজন হয় আৰু ইয়েই বর্তমানৰ গণতান্ত্রিক ব্যৱস্থাটোৰ সীমাবদ্ধতাসমূহ আঙুলিয়াই দিছে।\nএনে সমস্ত বিশ্লেষণ তথা তথ্যৰ সৈতে আমাৰ কোনো মূল বিৰোধিতা নাই। সাধাৰণ জনগণৰ মাজত বাঁও মতাদর্শ তথা সমালোচনা প্রচাৰ কৰাৰ বাবে এনেধৰণৰ বিশ্লেষণৰ নিশ্চয় প্রয়োজনীয়তা আছে। কিন্তু গভীৰ বিশ্লেষণ কৰিবলৈ হ’লে এনে তথ্যবাদী তথা সঁজুলিবাদী বিশ্লেষণৰ পৰিধি পাৰ হৈ গাঁথনিগত বিশ্লেষণৰ ক্ষেত্রখনত আমি ভৰি দিব লাগিব। বাঁও আন্দোলনৰ ভৱিষ্যতৰ বাবেই এনে গভীৰ গাঁথনিগত বিশ্লেষণ আজিৰ দিনত প্রয়োজনীয় হৈ পৰিছে। আমাৰ কথা কথা হৈছে যে বুর্জোৱা গণতন্ত্র বিষয়ক সততে উল্লেখিত এনে সমস্ত উপাদানসমূহ অনুপস্থিত হ’লেও বর্তমান গণতন্ত্রৰ বুর্জোৱা চৰিত্রটোৰ কোনো মূল পৰিবর্তন নঘটে। বুর্জোৱা গণতন্ত্রৰ পৰিধি পাৰ হৈ যোৱাটো ইমান সহজ কথা নহয়। উদাহৰণস্বৰূপে, আজিৰ বিশ্বৰ বিভিন্ন দেশত অনেক বাঁওদলে নিজস্ব নির্বাচনী পুঁজি, সংবাদ মাধ্যম ইত্যাদিবোৰ বিকশিত কৰি লৈছে; বাঁও চৰকাৰো বাৰম্বাৰ নির্মাণ কৰিছে; বহুতো দেশৰ সংসদত পুঁজিপতিৰ উপস্থিতি তেনেই কম; বৰং সিবিলাকত শ্রমিক-মূলৰ প্রতিনিধিহে অধিক দেখিবলৈ পোৱা যায়। তথাপিও কিন্তু এই দেশবোৰৰ বুর্জোৱা গণতান্ত্রিক চৰিত্র বিলুপ্ত হৈ যোৱা নাই। বুর্জোৱা গণতন্ত্রৰ সীমা চেৰাই যাবলৈ হ’লে আন আন কেতবোৰ পদক্ষেপ হাতত ল’ব লাগিব।\n১) পুঁজিবাদী ব্যৱস্থাৰ অধীনতেই কিয় গণতন্ত্র সম্ভৱপৰ হ’ল?\nপুঁজিবাদী অর্থনীতিৰ অধীনত শ্রমিকসকল আইনী দৃষ্টিৰে নিজৰ শ্রম-শক্তি বেচিবলৈ স্বাধীন। শ্রমিকে নিজ শ্রম-শক্তি বেচে আৰু বিনিময়ত মজুৰি লাভ কৰে। অর্থাৎ সমস্ত প্রক্রিয়াটোত সমান মূল্যৰ বস্তুৰেই আদান-প্রদান হোৱা যেন ভাব হয়। শ্রমিকে এটা বস্তু (শ্রম-শক্তি ) প্রদান কৰিছে আৰু বিনিময়ত আন এটা বস্তু (মজুৰি) লাভ কৰিছে। অর্থাৎ শোষণৰ প্রক্রিয়াটো ইয়াত স্পষ্ট নহয়। তদুপৰি আপাত দৃষ্টিত পুঁজিপতিজন প্রয়োজনীয় যেনেই অনুভৱ হয় – কিয়নো তেঁৱেই পইছা-পাতি যোগাৰ কৰি উদ্যোগটো স্থাপন কৰিছে। পুঁজিপতি নহ’লে কোনে উদ্যোগ স্থাপন কৰিলেহেঁতেন? কোনে চাকৰি সৃষ্টি কৰিলেহেঁতেন? পুঁজিপতিজনে শ্রমিকক কাম কৰিবলৈ জবৰদস্তি কৰা নাই। শ্রমিকে নিজেহে পুঁজিপতিৰ ওচৰলৈ কাম বিচাৰি আহিছে। মন নগ’লে শ্রমিকজনে চাকৰি পৰিত্যাগ কৰিবও পাৰে! অৱশ্যে চাকৰি পৰিত্যাগ কৰাৰ অর্থই হৈছে ভোকত খাবলৈ নেপাই মৰা।\nপিছে প্রাক-পুঁজিবাদী ব্যৱস্থাসমূহত – যেনে ধৰক, সামন্তীয় অর্থনীতি একোখনত কৃষকে নিজৰ মাটিত কাম কৰাৰ উপৰিও জমিদাৰৰ মাটিত গেবাৰি খাটিবলগা হয়। লগতে তেওঁ নিজৰ মাটিত উৎপাদিত হোৱা শস্যৰ একাংশও জমিদাৰক দিবলগা হয়। সমস্ত প্রক্রিয়াটোত জমিদাৰে শোষণ কৰাৰ কথাটো স্পষ্ট হৈ পৰে। কিয়নো কৃষকে বুজিব পাৰে যে জমিদাৰ নহ’লেও কৃষিকর্ম সুন্দৰকৈ চলি থাকিব। সমস্ত উৎপাদনৰ প্রক্রিয়াটোত জমিদাৰৰ কোনো ভূমিকা নাই। ইয়াত আইনীভাৱে কোনো সমমূল্যৰ বস্তুৰ আদান-প্রদান হোৱা নাই। কেৱল সামাজিক-ৰাজনৈতিক শক্তিৰ বলতেই ৰখীয়া-পৰীয়া প্রয়োগ কৰি জমিদাৰে কৃষকৰ শস্যৰ একাংশ কাঢ়ি নিছে। কৃষকে জমিদাৰৰ ওচৰলৈ যোৱা নাই; উদ্বৃত্তৰ সন্ধানত জমিদাৰহে কৃষকৰ ওচৰলৈ আহিছে। অর্থাৎ জমিদাৰক খেদি দিব পাৰিলে কৃষকসকলে বঢ়িয়াচে অকলেই জীয়াই থাকিব পাৰিব।\nতাত্ত্বিক ভাষাত – পুঁজিবাদ আৰু সামন্তবাদৰ মাজত দেখা পোৱা এই পার্থক্যৰ আঁৰৰ কাৰণটো হৈছে - বেলেগ বেলেগ যুগত উৎপাদন সমল আৰু প্রত্যক্ষ উৎপাদকৰ মাজত স্থাপিত হোৱা সম্পর্কৰ ভিন ভিন ৰূপ । পুঁজিবাদৰ অধীনত প্রত্যক্ষ উৎপাদকসকল উৎপাদন সমলৰ স্বামীত্বৰপৰা বঞ্চিত হয়; আনহাতে প্রাক্ পুঁজিবাদী ব্যৱস্থা – যেনে সামন্তবাদৰ অধীনত - উৎপাদন সমলৰ ওপৰত প্রত্যক্ষ উৎপাদকৰ স্বামীত্ব থাকে।\nসামন্তবাদৰ অধীনত প্রত্যক্ষ উৎপাদকসকল উৎপাদন সমলৰ স্বামী হোৱাৰ বাবেই শোষণৰ প্রক্রিয়াটো চলাই নিবলৈ জমিদাৰে অনা-অর্থনৈতিক (extra-economic) অর্থাৎ ৰাজনৈতিকভাৱে জোৰ-জুলুম কৰিব লগা হয়। অন্যথায় কৃষকে নিজৰ মাটিত খেতি কৰিয়েই নিজকে পোহ-পাল দিব; জমিদাৰৰ ঘৰত বা মাটিত কাম কৰিবলৈ তেওঁলোকে অস্বীকাৰ কৰিব। আন কথাত, সামন্তবাদৰ অধীনত জমিদাৰজন একে সময়তে আর্থিক মালিক হোৱাৰ লগতে ৰাজনৈতিক, ন্যায়িক তথা সামৰিক মালিকো হ’ব লগা হয়। সেয়েহে এনে কোনো জমিদাৰ দেখা পোৱা নাযায় যাৰ নিজৰ ৰখীয়া-পৰীয়া নাথাকে। কিন্তু পুঁজিবাদী ব্যৱস্থাটোৰ অধীনত অর্থনৈতিক মালিক (পুঁজিপতি) আৰু ৰাজনৈতিক মালিক (ৰাজনেতা) ভিন ভিন হ’ব পাৰে। শ্রমিকৰ উদ্বৃত্ত হৰণ কৰিবলৈ পুঁজিপতিৰ ওচৰত কোনো গুণ্ডা বাহিনী থাকিবই লাগিব বুলি কোনো কথা নাই। যিহেতু শ্রমিকৰ নিজা কোনো উৎপাদন সমল নাথাকে, সেয়েহে জীৱিকাৰ টানত পৰিয়েই শ্রমিকসকল পুঁজিপতিৰ ওপৰলৈ কাম বিচাৰি ঢপলিয়াই আহিব লগা হয়। পুঁজিপতিয়ে কাম কৰিবলৈ শ্রমিকক বাধ্য কৰিব নেলাগে; বজাৰৰ অদৃশ্য হেঁচাই শ্রমিকক পুঁজিপতিৰ ওচৰত কাম কৰিবলৈ বাধ্য কৰে।\nকথাখিনি তাত্ত্বিক ভাষাত এনেকৈয়ো ক’ব পাৰি : পুঁজিবাদৰ আর্থিক আধাৰটোৰ বিশিষ্ট চৰিত্রৰ বাবেই পোনপ্রথমবাৰ বাবে পুঁজিবাদৰ অধীনতেই ৰাজনৈতিক ক্ষেত্রখনৰ সমান্তৰালভাৱে ‘আর্থিক ক্ষেত্র’ নামৰ এখন নতুন স্বায়ত্ত (autonomous) ক্ষেত্রৰ জন্ম হয়। ইয়াৰ আগলৈকে ৰাজনৈতিক ক্ষেত্রখনক আর্থিক ক্ষেত্রৰপৰা পৃথক কৰিব পৰা নগৈছিল। আর্থিক শোষণ কৰিবলৈ হ’লে আর্থিক প্রভুসকল একে সময়তে ৰাজনৈতিক প্রভুও হ’ব লগা হৈছিল। কিন্তু পুঁজিবাদৰ অধীনত শাসক শ্রেণীয়ে এই প্রয়োজনৰপৰা মুক্তি লাভ কৰিলে।\nএই একেটা কাৰণতেই পুঁজিবাদৰ অধীনত ক্ষমতাৰ বিকেন্দ্রীকৰণো সম্ভৱপৰ হৈ উঠিল। বিধানপালিকা (সংসদ), ন্যায়পালিকা (আদালত) তথা কার্যপালিকা (আমোলাতন্ত্র)ৰ মাজত ক্ষমতাৰ বিতৰণ সম্ভৱপৰ হৈ উঠিল। জনগণে কোনো ৰাজনৈতিক দলক ভোট দি বিজয়ী কৰাব, চৰকাৰে নিজৰ নীতিসমূহ কার্যপালিকাৰ জৰিয়তে ৰূপায়ণ কৰিব তথা চৰকাৰে ক্ষমতাৰ অপব্যৱহাৰ কৰিলে ন্যায়পালিকাই তাত হস্তক্ষেপ কৰিব। অর্থাৎ গণতন্ত্রৰ বাবে ভাবুকি স্বৰূপ হৈ উঠাকৈ কাৰোৱে হাতত ক্ষমতাৰ কেন্দ্রীভূতকৰণ নঘটিব। এয়াই হৈছে গণতন্ত্র বিষয়ক উদাৰবাদী তত্ত্বৰো মূল কথা।\nআচলতে পুঁজিবাদৰ অধীনত অর্থনীতিৰ ক্ষেত্রখন ইমানেই স্বায়ত্ত হৈ পৰে যে ৰাজনৈতিক ক্ষেত্রখনত সমাজবাদী দল-সংগঠন নির্বাচিত হৈ আহিলেও অর্থনীতিৰ চৰিত্রৰ কোনো গুণগত পৰিবর্তন নহয়। সেয়েহে পুঁজিবাদৰ অধীনতেই পোনপ্রথমবাৰ বাবে ৰাজনৈতিক গণতন্ত্র স্থাপিত হ’ল। তাৰ আগেয়ে সেয়া অসম্ভৱ আছিল।\n২) সমাজবাদীসকলৰদ্বাৰা বুর্জোৱা গণতন্ত্রৰ সমালোচনা আৰু পুঁজিবাদৰ বিকল্প :\nপুঁজিবাদী ব্যৱস্থাৰ সমালোচনা কৰি মার্ক্স প্রভৃতি সমাজবাদীসকলে ক’লে যে এনেকৈ ৰাজনৈতিক ক্ষেত্রখনত গণতন্ত্র স্থাপিত হ’লেও আর্থিক ক্ষেত্রখনত গণতন্ত্র স্থাপিত হোৱা নাই। অর্থাৎ ৰাজনৈতিকভাৱে প্রতিজন ব্যক্তিৰে হাতত একোটাকৈ ভোট আছে; কিন্তু আর্থিকভাৱে কেৱল টাটা-বিৰলাৰ ওচৰতেই সকলো ভোট আছে, কিয়নো টাটা-বিৰলাৰ ওচৰতেই উৎপাদনৰ সকলো সমল (উদ্যোগ আদি) আছে। সেয়েহে আর্থিক ক্ষেত্রতো গণতন্ত্র স্থাপন কৰিব লাগিব। আর্থিক ক্ষেত্রতো ব্যক্তিয়ে প্রতি একোটাকৈ ভোট থাকিব লাগিব। এই আর্থিক গণতন্ত্রই হৈছে সমাজবাদ। উৎপাদনৰ সকলো সমল ব্যক্তিবিশেষৰ নিজা সম্পত্তি হোৱাৰ বিপৰীতে সমস্ত সমাজখনৰ হ’ব লাগিব।\nএইখিনিতে প্রশ্ন উঠিল : এই আর্থিক গণতন্ত্র সম্ভৱপৰ কৰা যায় কেনেকৈ? চিধা ভাষাত ক’বলৈ গ’লে – পুঁজিপতিৰ হাতৰপৰা সকলো উৎপাদনৰ সমল কাঢ়ি ল’ব লাগিব আৰু শ্রমিক সমবায়, কৃষক সমবায় আদি নির্মাণ কৰাৰ যোগেদি সিবিলাকৰ সামাজিকীকৰণ কৰা হ’ব। পিছে পুঁজিবাদৰ অধীনত ‘সম্পত্তিৰ অধিকাৰ’ বোলা বস্তু এটা থাকে। সেয়েহে আর্থিক গণতন্ত্র সম্ভৱপৰ কৰিবলৈ হ’লে প্রথমে শ্রমজীৱী জনগণে বলপূর্বক ৰাষ্ট্রৰ ক্ষমতা নিজৰ হাতলৈ আনিব লাগিব আৰু দেশৰ সংবিধান সলনি কৰিব লাগিব। তাৰ পাছতহে পুঁজিপতিৰপৰা উৎপাদনৰ সমল কাঢ়ি ল’ব পৰা যাব। এয়াই হৈছে বিপ্লৱ। বিপ্লৱৰ পাছৰ ব্যৱস্থাটোৰ নাম হ’ব সমাজবাদ, য’ত এইবাৰ ৰাজনৈতিক গণতন্ত্রৰ লগতে আর্থিক বা সামাজিক গণতন্ত্রও স্থাপন কৰা হ’ব; উৎপাদন সমলৰ ওপৰত পুঁজিপতিৰ মালিকানা বেআইনী ঘোষণা কৰা হ’ব। শ্রমশক্তিৰ পণ্য চৰিত্র নাশ কৰা হ’ব। বিভিন্ন শ্রমিক দলে দেশৰ নির্বাচনত অংশগ্রহণ কৰিব আৰু সমাজবাদৰ নিজস্ব পৰিকল্পনা আগ বঢ়াই শ্রমজীৱী জনগণৰ ভোট হাছিল কৰিবলৈ চেষ্টা কৰিব।\n৩) বুর্জোৱা গণতন্ত্রৰ মাজত বাঁও চৰকাৰৰ সীমাবদ্ধতা :\nতাত্ত্বিক ভাষাত কথাখিনি সহজ হ’লেও পিছে বাস্তৱত তাক ক্রিয়ান্বিত কৰাটো বৰ সহজ কথা নহয়। বিশেষকৈ আজিৰ যুগত সামৰিক পদ্ধতিৰে ক্ষমতা দখল কৰাটো প্রায় অসম্ভৱ বুলিয়েই ক’ব পাৰি। বিংশ শতিকাৰ বিপ্লৱসমূহত দেখা যায় যে বিপ্লৱৰ বহু পূর্বেই ৰাষ্ট্রযন্ত্রটো ভাগি-ছিগি গৈছিল (উদাহৰণ : প্রথম বিশ্বযুদ্ধৰ সময়ত ৰুছ)। কিছুমান দেশত আকৌ কেন্দ্রীয় ৰাষ্ট্রযন্ত্রৰ কোনো চিনচাবেই নাছিল; স্বয়ং কমিউনিষ্ট পার্টিয়ে একোটা নতুন ৰাষ্ট্রযন্ত্র নির্মাণ কৰিব লগাত পৰিছিল (উদাহৰণ : চীন)। বেছিভাগ দেশতেই শত্রু আছিল কোনো ৰজা-মহাৰজা (উদাহৰণ : ৰুছ), ঔপনিবেশিক শাসক (উদাহৰণ : ভিয়েটনাম, উত্তৰ কোৰিয়া) বা নিৰংকুশ শাসক (উদাহৰণ : কিউবা)। কাজেই সিবিলাকৰ বিৰূদ্ধে জনগণক সংগঠিত কৰাটো আপেক্ষিকভাৱে সহজ আছিল। ভাত, মাটি, শান্তি, জাতীয় স্বাধীনতা আদি সহজ শ্ল’গানৰ ভিত্তিত বিপ্লৱ সম্ভৱপৰ হৈছিল।\nপিছে আজিৰ দিনত বেছিভাগ দেশতেই বুর্জোৱা গণতন্ত্র স্থাপন হৈছে। বেছিভাগ দেশৰে ৰাষ্ট্রযন্ত্রবোৰৰো আধুনিকীকৰণ হৈছে। কাজেই সিবিলাক সহজতে ভাগি পৰাৰ সম্ভাৱনা তেনেই কম। প্রথম বিশ্বযুদ্ধই ৰুছ বিপ্লৱৰ জন্ম দিছিল; দ্বিতীয় বিশ্বযুদ্ধই জন্ম দিছিল চীন বিপ্লৱৰ। পিছে আজিৰ দিনত বিশ্বযুদ্ধৰ সম্ভাৱনা কম আৰু সেয়েহে ৰাষ্ট্রযন্ত্রবোৰো সংকটত পৰাৰ সম্ভাৱনা ক্ষীণ। [মনত ৰখা ভাল : চৰকাৰ সংকটত পৰা আৰু স্বয়ং ৰাষ্ট্রযন্ত্রটো সংকটত পৰা – এই দুয়োৰে মাজত কিছু তফাৎ আছে।] পুঁজিবাদী অর্থনীতিও যিহেতু এই দেশসমূহত বিকশিত হৈছে – গতিকে সিবিলাকত জনগণৰ বাবে শত্রুৰ চিনাক্তকৰণ কৰাটোও যথেষ্ট কঠিন হৈ পৰিছে। ভাৰতীয় পৰিস্থিতিৰ ফালে চালে দেখা যায় – পূর্বৰ জমিদাৰ-ভূস্বামীসকলৰ মাটি ইতিমধ্যেই বিভিন্ন কাৰণবশতঃ হ্রাস হৈ পৰিছে। অর্থাৎ স্থানীয় শত্রুৰ বিৰুদ্ধে কৃষকক সংগঠিত কৰাও ক্রমশঃ টান হৈ পৰিছে। এনে স্থিতিত ১২ লাখ ভাৰতীয় সেনাবাহিনীৰ স’তে কোনো সংগ্রামী দলেই মুখামুখি যুদ্ধত বিজয়ী হোৱাৰ আশা কম। সেয়েহে গণতান্ত্রিক পদ্ধতিৰে চৰকাৰ গঠন কৰিয়েই সংগ্রামীসকল আগ বাঢ়িব লাগিব আৰু সেনাবাহিনী ৰিক্রুটমেণ্ট কৰা অঞ্চলসমূহত বিভিন্ন ইছ্যুভিত্তিক গণঅভিযান চলাই সেনাবাহিনীক neutralize কৰিব লাগিব। অৱশ্যে এই প্রশ্নটো বহু পাছতহে আহিব। সাধাৰণতেই চৰকাৰ গঠন কৰাৰ পাছতেই বাঁও দল একোটা বিভিন্ন সমস্যাৰ সন্মুখীন হয়। সংগ্রামৰ পাছৰ পর্যায়লৈ সাধাৰণতেই বিপ্লৱীসকল আগ বাঢ়িবলৈ ব্যর্থ হয়।\nকথাটো হৈছে এনেকুৱা : কোনো গণ আন্দোলন আদিৰ মাজেৰে কোনো এটা বিশেষ ৰাজনৈতিক দলৰ চৰকাৰ একোখনক পতিত কৰাটো তুলনামূলকভাৱে সহজ। পিছে যেতিয়ালৈকে জনগণৰ মূল শত্রু অর্থাৎ আর্থিক প্রভু পুঁজিপতিহঁতৰ বিৰুদ্ধে, পুঁজিবাদৰ বিৰুদ্ধে জনগণক সংগঠিত কৰিব নোৱাৰি, তেতিয়ালৈকে সমাজবাদ নির্মাণৰ সপোনো বাস্তৱায়িত হ’ব নোৱাৰে। এটা উদাহৰণ দিয়া যাওক :\nধৰক, উপস্থিত চৰকাৰখনৰ দুর্নীতি আদিৰ দোহাই দি বাঁও দল এটাই গণ অভিযান চলালে আৰু খেতি মাটি, বাসস্থান, সুলভ শিক্ষা, সুলভ স্বাস্থ্যসেৱা, শ্রমিক অধিকাৰ, মজুৰি বৃদ্ধি আদিৰ প্রতিশ্রুতি দি তেওঁলোকে বুর্জোৱা ব্যৱস্থাটোৰ অধীনতে চৰকাৰ গঠন কৰিলে। পিছে বাঁও দলটো শাসনলৈ আহিলেই দেশখনত ‘বিজনেছ কনফিডেন্স’ কমিবলৈ ধৰে। ইয়াৰে প্রথম পদক্ষেপ হিচাপে স্পেকুলেটৰসকলে দেশখনৰ টকাৰ মান আন্তর্জাতিক বজাৰত নিম্নগামী হ’ব বুলি অনুমান কৰি জুৱা খেলিবলৈ আৰম্ভ কৰে। ইয়াৰ কাৰণ হৈছে – বাঁও চৰকাৰ একোখনে সাধাৰণতেই মুদ্রাস্ফীতিমূলক নীতি কেতবোৰ পালন কৰিব বুলি অনুমান কৰা হয়।\nএয়া কেৱল স্পেকুলেটৰসকলৰ খেয়ালী মনৰ চিন্তা নহয়। আচলতে দুখীয়াৰ হাতলৈ আয়ৰ পুনঃবিতৰণ, চিকিৎসা, শিক্ষা আদি বিভিন্ন সামাজিক সেৱাৰ সুলভকৰণ তথা উন্নতকৰণ আদি কার্যৰ জৰিয়তে প্রত্যক্ষ বা অপ্রত্যক্ষভাৱে পুঁজিপতিৰ লাভৰ ধন শ্রমিক শ্রেণীৰ হাতলৈ স্থানান্তৰিত হ’বলৈ আৰম্ভ কৰে। হ্রস্বকালীন পর্যায়ত পণ্যৰ দাম বৃদ্ধি কৰি পুঁজিপতিসকলে এই লোকচান কমাবলৈ চেষ্টা কৰে; অর্থাৎ লাভৰ স্তৰ যাতে কমি নাযায়, এই কথাটো তেওঁলোকে সুনিশ্চিত কৰিবলৈ চেষ্টা কৰে। আন কথাত, এনে পৰিস্থিতিত মুদ্রাস্ফীতি হৈছে শ্রমজীৱী জনগণৰ কল্যাণৰ বাবে চৰকাৰে লোৱা নীতিসমূহৰ প্রতি বজাৰে জনোৱা প্রত্যাহ্বানমূলক সঁহাৰি।\nদেশৰ টকাৰ ওপৰত স্পেকুলেটৰসকলৰ এই আক্রমণৰ মোকাবিলা কৰিবলৈ বাঁও চৰকাৰখনে দুটা কাম কৰিব পাৰে : ১) তেওঁলোকে দেশী-বিদেশী বিজনেছ সম্প্রদায়সমূহক বুজাবলৈ চেষ্টা কৰিব পাৰে যে গতানুগতিক গোড়া আর্থিক [পৰম্পৰা?] পালন কৰি যোৱাৰ প্রতি তেওঁলোক প্রতিশ্রুতিবদ্ধ। অথবা ২) তেওঁলোকে কল্যাণমূলক সংস্কাৰ প্রক্রিয়াটোক অধিক দৃঢ়তাৰে আগুৱাই লৈ যাব পাৰে।\nদ্বিতীয়টো পথ ল’লে চৰকাৰখনে এইবাৰ অধিক মুদ্রাস্ফীতিৰ হাৰ তথা এক আন্তর্জাতিক মুদ্রা সংকটৰ সন্মুখীন হোৱাৰ সম্ভাৱনা থাকিব।\nআন্তর্জাতিক মুদ্রা সংকট কেইবাটাও কাৰণত সৃষ্টি হ’ব পাৰে। ইয়াৰে এটা কাৰণ – অর্থাৎ দেশৰ টকাৰ ওপৰত স্পেকুলেটৰসকলৰ আক্রমণৰ কথা ইতিমধ্যেই উল্লেখ কৰা হৈছে। ইয়াৰ উপৰিও দেশীয় মুদ্রাস্ফীতিৰ ফলত আন্তর্জাতিক বাণিজ্য অর্থাৎ লেনা-দেনাৰ ক্ষেত্রখনত দেশখন প্রতিকূল অৱস্থাৰ সন্মুখীন হয়; পূর্বৰ বিপৰীতে অধিক মূল্য ভৰি বিদেশৰপৰা সামগ্রী ক্রয় কৰিব লগা হয় [কিয়নো মুদ্রাস্ফীতিৰ ফলত দেশৰ টকাৰ মান যে নিম্নগামী/সস্তা হৈ পৰে]। দেশখনৰ বেলেঞ্চ অব পেমেণ্টৰ অৱস্থা শোচনীয় হৈ পৰে। ইতিমধ্যেই মুদ্রাস্ফীতি আৰু চৰকাৰৰ ওপৰত বিশ্বাস হেৰুওৱাৰ ফলত দেশী-বিদেশী পুঁজিৰ বহিৰ্গমন আৰম্ভ হয় আৰু এনে পৰিস্থিতিত শোচনীয় দেশখনক নগদ বাকী দিবলৈ কোনো বৈদেশিক সংস্থাই ইচ্ছা প্রকাশ নকৰে।\nদেশীয় টকাৰ ওপৰত স্পেকুলেটৰসকলৰ প্রাৰম্ভিক আক্রমণ কিছু দূৰৈলৈ সহ্য কৰিব পাৰি। কিন্তু আন্তর্জাতিক মুদ্রা সংকট সৃষ্টি হ’লে চৰকাৰখনে কেতবোৰ আমূল সিদ্ধান্ত হাতত ল’বই লাগিব। চৰকাৰখনে নিজৰ সংস্কাৰকামী ইচ্ছা এইখিনিতে স্থগিত কৰিব পাৰে আৰু কোনো “দায়িত্বশীল প্রশাসন”ৰ হাতলৈ নিজৰ ক্ষমতা স্থানান্তৰ কৰিব পাৰে! অর্থাৎ ইয়াতে কল্যাণমূলক চৰকাৰৰ আধ্যা পৰিব পাৰে! অন্যথায় অর্থনীতিখন আন্তর্জাতিক বজাৰৰ কুপ্রভাৱৰপৰা ৰক্ষা কৰিবলৈ ই দাম নিয়ন্ত্রণ, আমদানি নিয়ন্ত্রণ তথা এক্সচেঞ্জ নিয়ন্ত্রণ আদি কেতবোৰ পদক্ষেপ হাতত ল’ব লাগিব।\nবজাৰখন নিয়ন্ত্রণ কৰিবলৈ চৰকাৰে লোৱা এই প্রচেষ্টাৰ ফলত এইবাৰ আন এলানি ঘটনাৱলী সৃষ্টি হ’ব। বজাৰ নিয়ন্ত্রণৰ এই নীতিসমূহে ব্যক্তিৰ স্তৰত পুঁজিপতি একোজনৰ বাবে কেতবোৰ ভাবুকি সৃষ্টি কৰে।\n১) দাম নিয়ন্ত্রণৰ অর্থ হৈছে পূর্বৰ বিপৰীতে এতিয়া পুঁজিপতিজনে নিজৰ পণ্যৰ দাম ইচ্ছা অনুসৰি হ্রাস বা বৃদ্ধি কৰিব নোৱাৰিব। লাভৰ স্তৰ নির্ণয় কৰা এক মূল কার্যপদ্ধতি হিচাপে দাম নিয়ন্ত্রণৰ ওপৰত সাধাৰণতেই পুঁজিপতি একোজনে কিছু নিয়ন্ত্রণ ৰাখিবলৈ বাঞ্ছা কৰে। পিছে এতিয়া পুঁজিপতি একোজনে সেই নিয়ন্ত্রণ হেৰুৱাই পেলাব।\n২) আমদানি নিয়ন্ত্রণৰ অর্থ হৈছে – এতিয়া পুঁজিপতি একোজনে তেওঁৰ ব্যৱসায়ৰ বাবে অতিকৈ জৰুৰী কেতবোৰ সামগ্রী হয়তো আমদানি কৰিব নোৱাৰিব।\n৩) এক্সচেঞ্জ নিয়ন্ত্রণৰ অর্থ হৈছে এইবাৰ কর্প’ৰেট ফার্ম তথা ধনী ব্যক্তিসকলে তেওঁলোকৰ সম্পদসমূহ বিদেশৰ কোনো নিম্নকৰমূলক সুৰক্ষিত স্থানলৈ স্থানান্তৰিত কৰিব নোৱাৰিব। দ্রুত গতিৰে মুদ্রাস্ফীতিৰ সন্মুখীন হোৱা দেশীয় টকাৰ ৰূপত তেওঁলোকৰ সম্পদসমূহ ৰখাৰ অর্থই হৈছে সিবিলাকৰ মূল্য নিম্নমুখী হোৱা। অর্থাৎ ধনিকসকলৰ একাংশ সম্পদ মুদ্রাস্ফীতিৰ জুইত জাহ যাব।\nএই সমস্ত পদক্ষেপসমূহে চৰকাৰৰ ওপৰত ‘বিজনেছৰ বিশ্বাস’ আৰু কমাই আনিব। ফলত দ্রুতগতিৰে অর্থনীতিত পুঁজিৰ বিনিয়োগো কমি আহিব। নিম্নগামী বিনিয়োগৰ ফলত নিবনুৱা সমস্যা ভয়ংকৰ গতিৰে বৃদ্ধি হ’ব আৰু জৰুৰী বিভিন্ন পণ্যৰ অনাটনে দেখা দিব। অর্থনীতিৰ সংকোচনৰ ফলত চৰকাৰৰ আয়ো হ্রাস পাব আৰু জনকল্যাণমূলক আঁচনিসমূহত ব্যয় কৰিব পৰাকৈ চৰকাৰৰ ক্ষমতা হ্রাস হ’ব। ফলত চৰকাৰখনৰ জনপ্রিয়তাও ভয়ংকৰ গতিৰে নিম্নগামী হ’ব।\nএনেস্থলত চৰকাৰখনে হয় ছাৰেণ্ডাৰ কৰিব লাগিব – নতুবা ইয়াতকৈও অধিক ৰেডিকেল পদক্ষেপ হাতত ল’বলৈ সাজু থাকিব লাগিব। হয় সকলো নিয়ন্ত্রণ ত্যাগ কৰি পুঁজিপতিৰ প্রিয় গোড়া আর্থিক নীতি গ্রহণ কৰিব লাগিব – নতুবা অর্থনীতিখনৰ সামাজিকীকৰণ কৰাৰ দিশেৰে গতি কৰিব লাগিব।\nচৰকাৰে এইখিনিতে কিছু নতুন পদক্ষেপ ল’ব পাৰে। পণ্যৰ অনাটন কমাবলৈ সংশ্লিষ্ট ব্যক্তিগত উদ্যোগবোৰ নিজৰ হাতলৈ আনিব পাৰে, বিত্তীয় ঘাটিৰ ওপৰত ভিত্তি কৰি কেইনছীয় পদ্ধতিৰে নিয়োগ সৃষ্টিকাৰী কেতবোৰ চৰকাৰী আঁচনি হাতত ল’ব পাৰে তথা শ্রমিকৰ অকুপাই তথা সমবায় স্থাপনেৰে এক নতুন অর্থনীতি গঢ়াৰ প্রতি মন দিব পাৰে।\nপিছে সাধাৰণতেই এনে ৰেডিকেল কার্যসূচী হাতত ল’ব পৰাকৈ কুহুমীয়া বিধৰ বাঁও দল একোটাৰ পূর্ব-প্রস্তুতি নাথাকে। মুখত সমাজবাদৰ নাম ল’লেও বাঁও দলটোৱে জনগণক পূর্বৰেপৰা এনে প্রতিকূল পৰিস্থিতিৰ মোকাবিলা কৰিব পৰাকৈ প্রস্তুত কৰি নাৰাখে। অর্থাৎ চৰকাৰে এনে ৰেডিকেল নীতি ল’ব পৰাকৈ কোনো সবল ৰাজনৈতিক ভিত্তি সাধাৰণতেই বাঁওদলটোৰ নাথাকে। তদুপৰি ইতিমধ্যেই উপস্থিত ৰাষ্ট্রযন্ত্রটোৰ ৰাজনৈতিক সংস্কৃতিৰ স’তে বাঁওদলটোৰ নেতাসকল ইমানেই ঘনিষ্ঠ হৈ পৰে যে স্থিতাৱস্থাৰ বিপৰীতে কোনো আমূল নীতি ল’ব পৰাকৈ তেওঁলোকৰ আগ্রহ, ক্ষমতা আৰু সৃষ্টিশীলতা – এটাও বাকী নাথাকে।\nইয়াৰ ফলাফল সাধাৰণতেই ট্রেজিক হয়। হয় চৰকাৰখনে এইবাৰ গোড়া আর্থিক নীতি গ্রহণ কৰি সকলো বিপ্লৱী পৰিকল্পনা ত্যাগ কৰিব, নতুবা স্থিতাৱস্থাৰ মাজতেই পৰিত্রাণৰ কোনো উপায় বিচাৰিব। মন কৰক : ইতিমধ্যেই বয়-বস্তুৰ জুই-ছাই দাম, নিত্য ব্যৱহার্য সামগ্রীৰ নাটনি, নিয়োগ সংকোচন আদিৰ ফলত চৰকাৰখনে জনগণৰ গ্রহণযোগ্যতা হেৰুৱাবলৈ আৰম্ভ কৰিছে। শেহত গৈ জনপ্রিয়তা হ্রাস হৈ অহা চৰকাৰখন অনাগত নির্বাচনটোত বিপুলভাৱে পৰাজিত হ’ব।\nআন কথাত, জনগণৰ দাবীবোৰ পূর্ণ কৰাৰ প্রতিশ্রুতি দিয়েই বাঁও দল একোটা ক্ষমতালৈ আহে আৰু পুঁজি বিক্ষোভৰ ফলত এই দাবীবোৰ পূর্ণ কৰিব নোৱাৰিয়েই চৰকাৰখন জনৰোষত পৰে!! প্রবন্ধটোৰ অনাগত অংশত আমি আলোচনা কৰিম যে কেনেদৰে বাঁওদল একোটাই নিজকে এনে পৰিস্থিতিৰপৰা উদ্ধাৰ কৰাৰ চেষ্টা কৰিব পাৰে।\n৪) ঐতিহাসিক ব্যতিক্রম :\nবুর্জোৱা ব্যৱস্থাৰ অন্তর্গত বাঁও চৰকাৰ একোখনৰ দশা সদায়েই এনে হ’ব বুলি ক’ব নোৱাৰি। কেতবোৰ বিশেষ পৰিস্থিতিত বুর্জোৱাহঁতে বাঁওপন্থীসকলৰ শাসন মানি ল’ব পাৰে। উদাহৰণস্বৰূপে, ১৯৪৫-৭০ সময়ছোৱাত পশ্চিম ইউৰোপৰ বেছিভাগ দেশতেই কোনোবা নহয় কোনোবা সংস্কাৰকামী সমাজবাদী দলে শাসন কৰিছিল। এই দলবোৰক কোনোপধ্যেই বিপ্লৱী দল বুলি ক’ব নোৱাৰিলেও সিবিলাকে উপস্থিত ব্যৱস্থাটোৰ ভিতৰতে কেতবোৰ কল্যাণমূলক আঁচনি হাতত লৈছিল (যেনে সুলভ শিক্ষা, সুলভ স্বাস্থ্যসেৱা, নিবনুৱা ভাট্টাৰ ব্যৱস্থা, কেতবোৰ উদ্যোগৰ চৰকাৰীকৰণ আদি)। বুর্জোৱাহঁতে এনে পদক্ষেপসমূহ ভাল নাপায়, কিয়নো সিহঁতে সকলো ক্ষেত্রতে ব্যক্তিগত বিনিয়োগ কৰি মুনাফা কমোৱাৰ ধাণ্ডাত থাকে। শিক্ষা ব্যৱস্থাটো চৰকাৰী হোৱাৰ অর্থই হৈছে যে এখন লাভজনক ক্ষেত্রত বিনিয়োগ কৰাৰপৰা সিহঁত বঞ্চিত হ’ল! নিবনুৱা ভাট্টা দিয়াৰ অর্থই হৈছে যে এনেস্থলত শ্রমিকৰ সংগ্রামী ক্ষমতা বৃদ্ধি পায় [উপার্জনৰ কোনো বিকল্প নথকা শ্রমিকে দীর্ঘদিনলৈ ফেক্টৰি ধর্মঘট কৰিব নোৱাৰে]। পিছে সেই সময়ত ছোভিয়েট ইউনিয়নৰ ভূতে সমগ্র ইউৰোপখনকে পেপুৱা লগাই থৈছিল। গতিকেই বুর্জোৱাহঁতে এনে জনপ্রিয় নীতিসমূহ মানি ল’বলৈ বাধ্য হৈছিল। নহ’লে কিজানিবা পশ্চিম ইউৰোপীয় দেশবোৰতো সমাজবাদী বিপ্লৱ সংঘটিত হয়! পিছে সত্তৰৰ দশকত কমিউনিজমৰ ভূতটো শাম কটাত সিহঁতে পুনৰ উৎপাত কৰা আৰম্ভ কৰিলে। বুর্জোৱাৰ উৎপাতত ইখনৰ পাছত সিখন দেশত সংস্কাৰকামী সমাজবাদী দলবোৰৰ পতন ঘটিল।\nৰাজনীতিবিজ্ঞানী এলেন মেইকচিঞ্চ ৱুডে উল্লেখ কৰিছে যে আজিৰ দিনত পুঁজিয়ে এক ব্যাপক আন্তর্জাতিক চৰিত্র লাভ কৰিছে; কোনো দেশৰ স্বার্থৰ সৈতে পুঁজিৰ স্বার্থ জড়িত হৈ থকা পৰিস্থিতি আজি আৰু নাই। উন্নত বিকশিত দেশ একোখনতো আজি বাঁও চৰকাৰ গঠন হ’লে আমি উল্লেখ কৰাৰ দৰেই পুঁজিয়ে চৰকাৰখনক ব্লেক মেইলিং কৰা আৰম্ভ কৰে। অর্থাৎ পুঁজিবাদৰ স’তে সমুখ সমৰত থিয় হ’বলৈ আশা নকৰা, সকলো ৰূপৰ পুঁজিবাদৰ বিৰুদ্ধে যুঁজিবলৈ প্রস্তুতি নচলোৱা বাঁও দল তথা চৰকাৰ এখনে কেতিয়াও বিজয় লাভ কৰিব নোৱাৰে।\n৫) সংসদসর্বস্বতাৰ বিকল্প :\nএতিয়ালৈকে আমি দেখিলো যে বাঁও চৰকাৰ একোখন কিমান দিন তিস্তি থাকিব পাৰিব, সেয়া বুর্জোৱাৰ ইচ্ছা-অনিচ্ছাৰ ওপৰতেই বহুখিনি নির্ভৰ কৰে। বিনিয়োগ বিক্ষোভ হৈছে বুর্জোৱাহঁতৰ এপাত মোক্ষম অস্ত্র। যিসকল বাঁওপন্থীয়ে বুর্জোৱাক দমন কৰাৰ উপায় উলিয়াব নোৱাৰে, তেওঁলোকৰ পতন ঘটাটো নিশ্চিত।\nসেয়েহে সংস্কাৰকামী সমাজবাদীসকলৰ বিপৰীতে বিপ্লৱী কমিউনিষ্টসকলে কয় যে সমাজ পৰিবর্তন কৰিবলৈ হ’লে বুর্জোৱাৰ আর্থিক আৰু সামাজিক শক্তি/ৰাজহাড় ভাঙি পেলাব লাগিব। পিছে সেয়া তেতিয়াহে সম্ভৱপৰ হ’ব যেতিয়া বুর্জোৱাবিৰোধী চেতনা জনগণৰ মনত প্রবল হ’ব। ৰাইজৰ মনত এই চেতনাটো আহিব লাগিব যে অর্থনীতিখন চলাবলৈ আমাক কোনো বুর্জোৱাৰ দৰকাৰ নাই; শ্রমজীৱী জনগণে নিজেই অর্থনীতিখন চলাই নিব পাৰিব। অন্যথায় মুদ্রাস্ফীতি, বয়বস্তুৰ জুই-ছাই দাম, কল্যাণমূলক আঁচনিত ব্যয় সংকোচন তথা নিয়োগ সংকোচন দেখি জনগণে স্বয়ং বাঁও চৰকাৰখনকেই ওফৰাই পেলাব। কর্প’ৰেট পুঁজি বিনিয়োগৰ যোগেদি নতুন নিয়োগ সৃষ্টি কৰাৰ প্রতিশ্রুতিৰে, ভাল দিন অনাৰ প্রতিশ্রুতিৰে কোনো সোঁ-পন্থী বুর্জোৱা দলেই অনাগত সময়ছোৱাত শাসনলৈ আহিব।\nঅর্থাৎ বাঁওপন্থীসকলে কেৱল গণসমর্থন লাভ কৰিলেই যথেষ্ট নহয়। কোনো বুর্জোৱা চৰকাৰ – আনকি ৰাষ্ট্রযন্ত্রৰ বিৰুদ্ধে জনগণক একত্রিত কৰিব পৰাটোও যথেষ্ট নহয়। চৰকাৰ গঠন কৰাটোও যথেষ্ট নহয়। বৰঞ্চ যথেষ্ট তেতিয়াহে হ’ব যেতিয়া দলটোৱে ৰাইজক বুর্জোৱাবিৰোধী শ্লোগান/চেতনাৰে একত্রিত কৰিব পাৰিব। বুর্জোৱাবিৰোধী চেতনা বিকশিত নকৰাকৈ কেৱল ভাত-কাপোৰ, বাসস্থান আদিৰ প্রতিশ্রুতি দি চৰকাৰ গঠন কৰিলে শেহত দলটো নিজেই বিপদত পৰিব। মুদ্রাস্ফীতি, বয়-বস্তুৰ দাম বৃদ্ধি তথা কল্যাণমূলক আঁচনিত ব্যয় সংকোচনৰ বিৰুদ্ধে ধর্ণা দি স্বয়ং ৰাইজেই চৰকাৰখনৰ পতন ঘটাব!\nচেতনা বিকশিত কৰা মানে আমি জনগণক মার্ক্সবাদৰ অ আ ক খ শিকোৱাৰ কথা কোৱা নাই। জনগণৰ চেতনা সংগ্রামৰ মাজেদিয়েই বিকশিত হয়। পিছে সকলো সংগ্রামে বিপ্লৱী চেতনা – অর্থাৎ পুঁজিবিৰোধী চেতনা বিকশিত নকৰে। পুঁজিবিৰোধী চেতনা বিকশিত কৰিবলৈ হ’লে উৎপাদনৰ ক্ষেত্রখনত ভৰি দিব লাগিব। এই কথাটো প্রমাণ কৰিব লাগিব যে শ্রমজীৱী জনগণৰ জীৱিকাৰ বাবে পুঁজিপতিৰ কোনো প্রয়োজন নাই। জনগণে নিজেই চৰকাৰীকৰণ তথা সমবায় নির্মাণৰ যোগেৰে অর্থনীতিখন চলাব পাৰে।\nকথাষাৰ ইমান সহজ নহয়। ভাত, কাপোৰ, বাসস্থানৰ সপোন দেখুৱাই যেতিয়া বাঁওপন্থী দল একোটাই চৰকাৰ গঠন কৰে, আৰু যেতিয়া পুঁজিপতিৰ বিনিয়োগ বিক্ষোভৰ ফলত অর্থনীতিখন সংকোচিত হৈ পৰে, মুদ্রাস্ফীতিয়ে দেখা দিয়ে তথা চৰকাৰখনে বিভিন্ন কল্যাণমূলক আঁচনিত টকা লগাব নোৱৰা হৈ পৰে – তেতিয়া জনগণৰ ক্রোধ কোনো পুঁজিপতিৰ সলনি চৰকাৰখনৰ প্রতিহে ধাৱমান হয়। এনে স্থিতিত পূর্বপ্রস্তুতি কৰি নোথোৱা বাঁও দল একোটা বিপদত পৰাটো নিশ্চিত।\nপূর্বপ্রস্তুতি মানে আমি কি বুজাব খুজিছোঁ? পূর্বপ্রস্তুতিৰ অর্থ হৈছে – জনগণৰ চেতনা উচ্চ পর্যায়ৰ কৰি তোলা। এই কামফেৰা চৰকাৰ গঠনৰ বহু পূর্বেই কৰি থ’ব লাগিব। এনে কৰিবলৈ সক্ষম হ’লেহে পাছত যেতিয়া চৰকাৰখনে কল্যাণমূলক আঁচনিত টকা বিনিয়োগ কৰিব নোৱাৰিব, মুদ্রাস্ফীতি বৃদ্ধি হ’ব, পণ্যৰ নাটনি হ’ব, তেতিয়া অৱস্থা কাহিল হৈ পৰা জনগণে তাৰ প্রকৃত কাৰণ বুজিবলৈ সক্ষম হ’ব পাৰিব আৰু পুঁজিবিৰোধী সংগ্রামখন আৰু অধিক দৃঢ়তাৰে চলাই নিব পাৰিব। যি যি পুঁজিপতিয়ে চৰকাৰী নিয়ম-কানুন, নিয়ন্ত্রণ আদি মানিবলৈ অস্বীকাৰ কৰিব, তেওঁলোকৰ উৎপাদন সমল শ্রমিক বাহিনীয়ে অকুপাই কৰিব তথা নিজেই এই উদ্যোগসমূহ চালনা কৰিব। নিত্য ব্যৱহার্য সামগ্রীৰ নাটনি হোৱা অৱস্থাত শ্রমিক সমবায়বোৰে ছলিডাৰিটিৰ স্বার্থত কম দামতে জনগণক সামগ্রী প্রদান কৰিব।\nএনে বহু উদাহৰণ ইতিহাসৰ পাতত বিচাৰি পোৱা যায়। স্পেনিছ গৃহযুদ্ধৰ সময়ত শ্রমিকসকলেই ৰে’ল বিভাগটো নিয়ন্ত্রণ কৰিছিল আৰু দেশী-বিদেশী সংগ্রামীসকলক সস্তাতে ট্রেইন ভ্রমণৰ সুবিধা কৰি দিছিল। চিলিৰ এলেণ্ডে চৰকাৰৰ সময়ত ট্রাক মালিকসকলৰ বিক্ষোভৰ মোকাবিলা কৰিবলৈ গৈ শ্রমজীৱী জনগণে নিজেই ট্রাক পৰিচালনাৰ সমবায় নির্মাণৰ চেষ্টা কৰিছিল।\nআমাৰ কথা হৈছে যে ৰেডিকেল বাঁওপন্থী চৰকাৰ একোখন শাসনলৈ অহাৰ সময়ত সাময়িকভাৱে কষ্ট ভোগ কৰিব পৰাকৈ পার্টিয়ে জনগণক পূর্বৰেপৰা প্রস্তুত কৰি ৰাখিব লাগিব। বিনিয়োগ বিক্ষোভৰ মোকাবিলা কৰিবলৈ এখন সমান্তৰাল অর্থনীতি নির্মাণৰ কাম পূর্বৰেপৰা আৰম্ভ কৰিব লাগিব। এই ক্ষেত্রত বিভিন্ন সমবায় নির্মাণৰ প্রচেষ্টাৰ যোগেৰেই পুঁজিবাদবিৰোধী সংগ্রামখন তথা জনগণৰ পুঁজিবিৰোধী চেতনা বৃদ্ধি কৰিব পৰা যাব (অন্যান্য পদক্ষেপৰ কথাও অৱশ্যে আমি নুই কৰা নাই)। যি পার্টিয়ে সমান্তৰাল অর্থনীতি নির্মাণৰ কাম চৰকাৰ গঠন কৰাৰ বহু পূর্বৰপৰাই কৰি নথয়, সেই পার্টিৰ চৰকাৰ নিশ্চিতভাৱে বিপদত পৰিব।\nবাঁওপন্থী দল একোটাই চৰকাৰ গঠন কৰাৰ পাছতহে আচলতে মূল ৰাজনৈতিক শ্রেণী সংগ্রামখন আৰম্ভ হয়। পিছে আর্থিক আধাৰৰ ভিত্তিতহে এই ৰাজনৈতিক সংগ্রামখন জিনিব পৰা যাব। ৰেডিকেল চৰকাৰখনৰ অধীনত পুঁজিপতিৰ বিনিয়োগ বিক্ষোভ, মুদ্রাস্ফীতি, নিত্য প্রয়োজনীয় সম্পদৰ নাটনি আদি সমস্যাৰ সফল সমাধান কেৱল এক পেৰেলেল/সমান্তৰাল অর্থনীতি নির্মাণৰ যোগেদিহে পাব পৰা যাব। যি শ্রমিক শ্রেণীয়ে ইতিমধ্যেই সমবায়ৰ যোগেদি নিজেই অর্থনীতিখন চলাবলৈ প্রশিক্ষণ লাভ কৰা নাই, তেনে শ্রমিক শ্রেণী তথা তাৰ পার্টিৰদ্বাৰা নিয়ন্ত্রিত চৰকাৰ অৱশেষত পৰাজিত হ’বলৈ বাধ্য।\nকথাখিনি এখন কাবাডি খেলৰ সৈতে তুলনা কৰিব পৰা যায় : চৰকাৰখনে জনগণৰ স্বার্থত কোনো পদক্ষেপ ল’ব; তাৰ বিৰুদ্ধে পুঁজিপতিসকলেও কোনো উপায় অৱলম্বন কৰিব। পুঁজিপতিৰ অসহযোগ ভংগ কৰিবলৈ এইবাৰ চৰকাৰৰ সমর্থনত জনগণে আন কিছু পদক্ষেপ ল’ব। পুনৰ পুঁজিপতিৰপৰা আন কোনো পদক্ষেপ আহিব। এই যুদ্ধখন তেতিয়ালৈকে চলি থাকিব যেতিয়া এখন বৈকল্পিক অর্থনীতিৰ নির্মাণ সম্পূর্ণ হৈ নুঠিব। যি বাঁও দলে বৈকল্পিক অর্থনীতি নির্মাণৰ যুঁজত জয়ী হ’ব নোৱাৰে, তেওঁলোক ৰাজনৈতিক সংগ্রামতো জয়ী হ’ব নোৱাৰে।\nভাৰতৰ বিশেষ পৰিস্থিতিৰ প্রতি লক্ষ্য কৰিলে দেখা যায় যে এতিয়াও অর্থনীতিৰ এক বুজন অংশ তথা উৎপাদন সমলৰ এক লেখত ল’বলগীয়া অংশ কর্প’ৰেট পুঁজিৰ হাতত পৰাগৈ নাই। ইয়েই বাঁওপন্থীসকলৰ বাবে এক সুবর্ণ সুযোগ সৃষ্টি কৰিছে। অনানুষ্ঠানিক খণ্ডটোৰ ফালে চালে দেখা যায় যে মুঠ দেশীয় শ্রমশক্তিৰ ৯০ শতাংশই এই খণ্ডটোত কাম কৰে তথা মুঠ ঘৰুৱা উৎপাদনৰ প্রায় ৪০ শতাংশ এই খণ্ডটোৱে উৎপাদন কৰে। এই খণ্ডটো মূলতঃ ক্ষুদ্র পণ্য উৎপাদকৰদ্বাৰা নির্মিত। অসমান বিনিময়কে আদি কৰি বজাৰৰ বিভিন্ন পদ্ধতিৰদ্বাৰা এই ক্ষুদ্র পণ্য উৎপাদকসকল কর্প’ৰেট পুঁজিৰদ্বাৰা শোষিত হয়। এই খণ্ডটো যদি কেনেবাকৈ শ্রমিক সমবায় নির্মাণৰ যোগেদি পুনঃগঠিত কৰিব পৰা যায়, ভৱিষ্যতে কোনো বাঁও চৰকাৰ নির্মাণ হ’লে এই খণ্ডটোৱে চৰকাৰক বিশেষভাৱে সহায় কৰিব পাৰিব। মুদ্রাস্ফীতিৰ পৰিবেশত সমবায়বোৰে সস্তাতে পণ্য যোগান ধৰিব, সমবায়বোৰত প্রশিক্ষিত শ্রমিকসকলে অবাধ্য কর্প’ৰেট কোম্পানিবোৰো অকুপাই কৰিবলৈ সাহস কৰিব পাৰিব।\nবৃহৎ উদ্যোগসমূহত অৱশ্যে এতিয়াই সমবায় স্থাপন কৰিব নোৱাৰি। গোলকীয় পণ্য শৃংখলৰ সৈতে ভাৰতীয় অর্থনীতিখন সংপৃক্ত হৈ পৰাৰ ফলত এতিয়া বিভিন্ন উদ্যোগত গোলকীয় শ্রমিক ঐক্য (solidarity) গঢ়ি তোলাৰো প্রয়োজনীয়তা আছে। অর্থাৎ শ্রমিক বিক্ষোভৰ প্রাসংগিকতা এতিয়াও হেৰাই যোৱা নাই। মূল কথাটো হৈছে শ্রমিকৰ আত্ম-নিয়ন্ত্রণৰ অধিকাৰ। বিভিন্ন ৰূপত এই আত্ম-নিয়ন্ত্রণৰ সংগ্রামখন আগুৱাই নিব লাগিব; সমবায় নির্মাণ, সমবায় নির্মাণৰ পোষকতা তাৰেই অংশবিশেষ হ’ব লাগিব। ভাৰতৰ কিংবদন্তীস্বৰূপ শ্রমিক নেতা শংকৰ গুহ নিয়োগীৰ ভাষাত, ই হ’ব লাগিব “সংগ্রাম আৰু নির্মাণ”ৰ যাত্রা। [এটি আকর্ষণীয় সমবায় মডেলৰ বাবে এই প্রবন্ধটো চাওক : ‘মন্দ্রাগন সমবায় নিগম’ : বিকাশৰ বৈকল্পিক মডেল? http://oxantoprohor.blogspot.in/2014/09/blog-post.html ]\nএইখিনিতে ভেনেজুৱালা দেশখনৰপৰা কিছু কথা শিকিব পাৰি। আজি বহুদিনৰেপৰা দেশখনত এটি সমবায় আন্দোলন চলি আহিছে। মাজতে ৰাষ্ট্রপতি হুগো ছাভেজেও পুঁজিপতিৰ হাতোৰাৰপৰা দেশখনক মুক্ত কৰিবলৈ সমবায় নির্মাণৰ পোষকতা কৰিছিল। পিছে সমবায় নির্মাণ কৰোঁতে হুৰমুৰকৈ আগুওৱাৰ ফলত, তলৰ জনগণৰ সক্রিয় অংশগ্রহণৰ বিপৰীতে ওপৰৰ আমোলা/পার্টি নেতাৰ নির্দেশৰদ্বাৰাই ততাতৈয়াকৈ সমবায় নির্মাণৰ চেষ্টা কৰাৰ ফলত আন্দোলনটোৱে আশানুৰূপ ফল লাভ নকৰিলে। এই ক্ষেত্রত কেৱল ৰাজনৈতিক উৎসাহ থাকিলেই নহ’ব; আর্থিক দিশসমূহকো হিচাপত ল’ব লাগিব। ভেনেজুৱেলাৰ সমবায় আন্দোলনৰ এজন পুৰণা পর্যবেক্ষক দাদা মহেশ্বৰনন্দই লিখিছে যে যিসমূহ সমবায় ভাবি-চিন্তি দীর্ঘদিনীয়া পৰিকল্পনা তথা গণসহযোগেৰে গঠন কৰা হৈছিল, সিবিলাক এতিয়াও আছে। পিছে হুৰমুৰকৈ নির্মাণ কৰা বেছিভাগ সমবায়েই লোকচান ভৰি বন্ধ হৈ গৈছে। [দ্রষ্টব্যঃ The Silent Success Of Cooperatives In The Bolivarian Revolution http://venezuelanalysis.com/analysis/11034।]\nদীর্ঘ পৰিকল্পনাৰদ্বাৰা সমবায় আন্দোলন এটি গঢ় দিব পাৰিলে ই পুঁজিবিৰোধী সংগ্রামখনক নিশ্চিতভাৱে সহায় কৰিব। ই জনগণক বুজাবলৈ সক্ষম হ’ব যে “হয়; কোনো পুঁজিপতি নাথাকিলেও আমি নিজেই অর্থনীতিখন চলাব পাৰিম!” বর্তমানৰ বহুতো সংগ্রামৰ ক্ষেত্রতো ই সহায়ক হ’ব। উদাহৰণস্বৰূপে, আমাৰ অসমতে যদি কৃষকৰ সমবায় স্থাপন কৰি সস্তাতে শাক-পাচলি বিক্রী কৰাৰ ব্যৱস্থা কৰিব পৰা যায়, ভৱিষ্যতে খুচুৰা বেপাৰত কর্প’ৰেট খণ্ডৰ আগমনৰ বিৰোধিতা কৰাৰ ক্ষেত্রত ই বিশেষভাৱে সহায়ক হ’ব। কৃষক সমবায়বোৰে চৰকাৰৰপৰা যাতায়াতৰ সুবিধা, শীতল গৃহ (cold storage) আদিৰ দাবীও কৰিব পাৰিব। উৎপাদিকা শক্তিও বৃদ্ধি হ’ব তথা নতুন উৎপাদন সম্পর্কয়ো গঢ় ল’ব। মধ্যভোগীক গালি দি কর্প’ৰেট পুঁজিৰ আগমনৰ অভিসন্ধিও ব্যর্থ হ’ব।\nএই কথাষাৰ বাৰম্বাৰ কোৱা দৰকাৰ যে বিপ্লৱ সফল হ’বলৈ হ’লে দেশখন, অর্থনীতিখন নিজে চলাব পৰাকৈ জনগণ ইচ্ছুক, প্রশিক্ষিত তথা চেতনাশীল হ’ব লাগিব। তেহে পুঁজিপতিয়ে বিনিয়োগ বিক্ষোভ কৰিলেই জনগণে উৎপাদন সমলসমূহ নিজৰ হাতলৈ আনি ভালকৈ চলাব পাৰিব। অন্যথায় বাঁওপন্থী চৰকাৰখনেও পুঁজি বিনিয়োগ কৰিবলৈ বুর্জোৱাহঁতৰ ওচৰত হাত পাতিব লাগিব; নিজৰ সকলো ৰেডিকেল শ্লোগান বাদ দিব লাগিব। ইয়াৰ পৰিণাম সাধাৰণতেই বাঁও দল একোটাৰ বাবে বিষম হয়। বিভিন্ন দেশত আমি তাৰ উদাহৰণ দেখিছোঁ। ভেনেজুৱেলাতো সদ্যহতে দেখা গৈছে যে বুর্জোৱাহঁতে ছাভেজৰ উত্তৰাধিকাৰী নিকলাছ মাডুৰ’ৰ বাঁওপন্থী চৰকাৰখন ধ্বংস কৰিবলৈ উঠি-পৰি লাগিছে; উৎপাদনৰ ক্ষেত্রখনত শ্রমজীৱী জনগণক সংগঠিত কৰিব নোৱৰাৰ ফলত চৰকাৰখনো নিঃসহায় হৈ পৰিছে। এসময়ত তেল বিক্রী কৰিয়েই দেশখনে বিভিন্ন কল্যাণমূলক আঁচনি হাতত লৈছিল। ফলত সমবায় নির্মাণ নকৰাকৈয়ো কোনোমতে চলিব পৰা গৈছিল। পিছে এতিয়া আন্তর্জাতিক বজাৰত তেলৰ দাম কম হৈ অহাৰ ফলত সমস্যাই দেখা দিছে।\nসেয়েহে বাঁওপন্থীসকলে ৰাষ্ট্রক কেৱল “ধাত্রী ৰাষ্ট্র” (nanny state) হিচাপে প্রক্ষেপ কৰা অনুচিত : বোলে “ৰাষ্ট্রই দুখীয়া ৰাইজক এইটো সুবিধা দিব, সেইটো সেৱা দিব” ইত্যাদি ইত্যাদি। কেৱল এনেকৈ জনগণক সংগঠিত কৰিলে শ্রমিকৰ আত্ম-নিয়ন্ত্রণৰ সংগ্রামখন স্বাধীনচিতীয়া হোৱাৰ বিপৰীতে ৰাষ্ট্রৰ ওপৰতহে নির্ভৰশীল হৈ পৰে। জনগণেও আশা কৰিবলৈ আৰম্ভ কৰে যে – “হয়; বদমাছ এই কংগ্রেছ/বিজেপি দলটোৱেই। এতিয়া অমুক/তমুক প্রধানমন্ত্রী হ’ব আৰু জনগণৰ সকলো অভিযোগ দূৰ কৰিব।” অর্থাৎ এনে পৰিস্থিতিত জনগণে নিজৰ ক্ষমতা উপলব্ধি কৰাৰ বিপৰীতে কোনোবা উদ্ধাৰক/মুক্তিদাতা এজনৰ বাবে অপেক্ষা কৰে। পুঁজিবিৰোধী চেতনাৰ কথাটো লুকাই পৰে। ফলত নতুন বাঁওপন্থী চৰকাৰখনেও কোনো ৰেডিকেল পদক্ষেপ হাতত ল’ব নোৱাৰে।\n৬) গাঁথনিগত বিশ্লেষণ বনাম সঁজুলিবাদী বিশ্লেষণ :\nপাঠকে হয়তো মন কৰিছে যে এতিয়ালৈকে আমি বুর্জোৱা সংবাদ মাধ্যমৰ পক্ষপাতদুষ্টতা, বাঁও চৰকাৰ ওফৰাবলৈ আমেৰিকাই কৰা ষড়যন্ত্র, দেশীয় বুর্জোৱাৰ ৰাজনৈতিক অভিসন্ধি আদি তথ্যসমূহৰ কথা এবাৰলৈও উল্লেখ কৰা নাই। অর্থাৎ সিবিলাক সক্রিয় নহ’লেও পুঁজিবাদী অর্থনীতিৰ কেতবোৰ গাঁথনিগত চৰিত্রৰ বাবেই এই ব্যৱস্থাত পৰিসীমাৰপৰা বাহিৰলৈ যোৱাটো সহজ নহয়। এই প্রসংগতে সেয়েহে আমি বাৰম্বাৰ সমবায় স্থাপনৰ কথাটো উল্লেখ কৰিছোঁ। চৰকাৰ-বিৰোধিতাৰ পৰিবর্তে আমি পুঁজিবাদ-বিৰোধিতাৰ ওপৰতহে অধিক জোৰ দিছোঁ; বিশুদ্ধ ৰাজনীতিৰ বিপৰীতে তাৰ আর্থিক আধাৰটোৰ কথা পোহৰলৈ আনিছোঁ।\nঅৱশ্যে আমাৰ বক্তব্যখিনিক সম্পূর্ণভাৱে ৰাজনৈতিক ভাষাতো পৰিবেশন কৰিব পৰা যায়। মার্ক্সে লিখি থৈ গৈছে যে সমাজবাদৰ অর্থ হৈছে শ্রমিক শ্রেণীৰ আত্মনিয়ন্ত্রণৰ যাত্রা। অর্থাৎ শ্রমিক শ্রেণীয়ে নিজৰ মুক্তি নিজেই মাতি আনিব লাগিব; আন কোনোৱে তেওঁলোকক নেতৃত্ব দিব নোৱাৰে। আমি মাথোঁ লগতে এই কথাখিনি যোগ কৰিছোঁ যে অন্যান্য পদক্ষেপৰ লগতে আর্থিকভাৱে সমবায় স্থাপনৰ জৰিয়তেও শ্রমিক শ্রেণীয়ে নিজৰ ৰাজনৈতিক স্ব-মুক্তিৰ দিশেৰে যাত্রা কৰিব পাৰিব। ইয়াত বিপ্লৱী পার্টিৰ ভূমিকা আমি নস্যাৎ কৰা নাই। বৰং আমি কৈছোঁ যে পার্টিয়ে এনে সমবায় স্থাপনৰ জৰিয়তে বিপ্লৱ তথা সমাজবাদ স্থাপনৰ দিশেৰে অগ্রসৰ হ’ব পাৰিব।\n৭) সমবায় : এক সংস্কাৰবাদী বিভ্রান্তি?\nসমবায়ৰ কথা ক’লেই বহুতো সংগ্রামীয়ে তাক সংস্কাৰবাদ বুলি অভিহিত কৰে। তেওঁলোকৰ মতে আর্থিক সংগ্রামৰ বিপৰীতে ৰাজনৈতিক সংগ্রামখনহে মূল কথা। সর্বহাৰাৰ হাতলৈ ৰাজনৈতিক ক্ষমতা আহিলেই আর্থিক প্রশ্নবোৰৰো সমাধা কৰিব পৰা যাব। সেয়েহে আজিৰ দিনত সংগ্রামী ৰণকৌশলৰদ্বাৰা ৰাষ্ট্রক শ’লঠেকত পেলোৱাটোহে মূল কথা। লেনিনেও তেওঁৰ জীৱনকালত সমবায় স্থাপনৰ সংগ্রামবোৰক সংস্কাৰবাদ বুলি অভিহিত কৰি থৈ যোৱা নাইনে? মূলতঃ ৰাষ্ট্রবিৰোধী সংগ্রামখনকেই তেওঁ মূল সংগ্রাম বুলি ঘোষণা কৰি থৈছে। তদুপৰি ৰাজনৈতিক সংগ্রাম নকৰাকৈ কেৱল সমবায় স্থাপনৰ আর্থিক কার্যকলাপত ব্যস্ত থাকিলে সর্বহাৰাৰ ৰাজনৈতিক চেতনা বৃদ্ধি কৰাৰ সলনি স্তিমিত কৰি পেলোৱাহে হ’ব।\nএনে সমালোচনা সম্পূর্ণভাৱে বিভ্রান্তিমূলক। প্রথম কথা – সমবায় স্থাপনৰ দৰেই সংগ্রামীসকলৰ প্রিয় ট্রেড ইউনিয়ন আন্দোলন বা ভূমিসংস্কাৰৰ দাবীও হৈছে মূলতঃ আর্থিক দাবী। ৰাজনৈতিক উপাদানবোৰ যুক্ত নকৰিলে এনে সমস্ত দাবীয়েই নিস্তেজ পৰিবলৈ বাধ্য। দ্বিতীয়তে, ৰাষ্ট্রক্ষমতা দখলৰ ৰণনীতিৰ অংগ হিচাপেই আমি সমবায় নির্মাণৰ কথা কৈছোঁ; ইয়াৰ অবিহনে ৰাষ্ট্রক্ষমতা দখল কৰা তথা তাক ৰক্ষা কৰাটো সম্ভৱপৰ নহয়। তৃতীয়তে, আজিৰ দিনত ভাৰতৰ ৯০ শতাংশতকৈও অধিক শ্রমজীৱী লোকে অনানুষ্ঠানিক খণ্ডটোত কাম কৰে। মুঠ জাতীয় উৎপাদনৰ ৪০ শতাংশতকৈও অধিক অংশ অনানুষ্ঠানিক খণ্ডটোৰপৰা আহে। অর্থাৎ এই খণ্ডটোৰ অৱস্থা তেনেই পৰি মৰা বিধৰ নহয়। এই খণ্ডটোৰ আন এক বৈশিষ্ট্য হৈছে – ইয়াত মালিক আৰু শ্রমিকৰ প্রভেদ প্রায়েই ধৰিব নোৱাৰি। এনে সমস্ত উপাদানবোৰৰ প্রতি লক্ষ্য কৰিলে বস্তুগতভাৱে সমবায় গঠনেই হ’ব পাৰে এই খণ্ডটোৰ বিশিষ্ট সংগ্রামী ৰণনীতি। চতুর্থতে, উপস্থিত চৰকাৰ একোখন কমিউনিষ্টৰ মূল শত্রু নহয়; মূল শত্রু হৈছে পুঁজিবাদহে। পুঁজিবাদবিৰোধী সংগ্রামখনৰ অংশ হিচাপেহে বাঁওদল একোটাই ক্ষমতা দখল কৰাৰ প্রশ্নটো আহে। গতিকে সদায়েই চৰকাৰক শ’লঠেকত পেলাবলৈ চেষ্টা কৰি থকাৰ সলনি দীর্ঘকালীন দৃষ্টিৰে কেনেদৰে পৰিবর্তিত পৰিস্থিতিত এক বৈকল্পিক আর্থিক ব্যৱস্থা গঢ় দিব পৰা যায় এই বিষয়েহে ভবা-চিন্তা কৰাটো দৰকাৰী। অন্যথায় চৰকাৰ সলনি হৈ বাঁও দল একোটা শাসনলৈ আহিলেও আমূল পৰিবর্তন কেতিয়াও সম্ভৱপৰ নহয়। পঞ্চমতে, ৰুছ দেশৰ বিপৰীতে আজিৰ ভাৰতত জনগণৰ সকলো দোষ-কষ্টৰ বাবে কোনো ৰজাক দোষাৰোপ কৰিব পৰা নাযায়। মন কৰক : পূর্বেই আমি লিখিছিলো যে পুঁজিবাদৰ অধীনত অর্থনৈতিক ক্ষেত্রখন ৰাজনৈতিক ক্ষেত্রৰপৰা স্বায়ত্ত হৈ পৰে – কংগ্রেছ দলে জনপ্রিয়তা হেৰুৱালে বিজেপি শাসনলৈ আহে। ফলত সংগ্রামবোৰে কেতিয়াবা চৰকাৰবিৰোধী অর্থাৎ বিশুদ্ধ ৰাজনৈতিক ৰূপ ধাৰণ কৰিলেও সিবিলাকে সাধাৰণতেই আর্থিক ক্ষেত্রখনত লুকাই থকা মূল শত্রু অর্থাৎ পুঁজিবাদক চিনাক্ত কৰিব নোৱাৰে। গতিকেই আজিৰ দিনত সংগ্রামৰ পন্থা বহুখিনি ভিন হ’বলৈ বাধ্য। মন কৰা ভাল - বিপ্লৱৰ পাছত লেনিনেও সমবায় নির্মাণৰ ওপৰতেই অধিক জোৰ দিছিল। শ্রমিক-নিয়ন্ত্রিত যথেষ্টসংখ্যক সমবায় নির্মাণ কৰিব নোৱৰাৰ বাবেই এসময়ত গৈ ছোভিয়েট ইউনিয়ন আমোলাতন্ত্রৰ সমস্যাত ভুগিছিল। সমবায় নির্মাণে নিশ্চয়েই সকলো প্রশ্নৰ সমাধান কৰিব নোৱাৰে, কিন্তু ভাৰতৰ বিশেষ পৰিস্থিতিত ৰাজনৈতিক সংগ্রামখনৰ বাবেই তাৰ বিশেষ প্রয়োজন আছে।\nবিষয় গণতন্ত্ৰ পুঁজিবাদ বাঁও ৰাজনীতি বুর্জোৱা ৰাষ্ট্র ভাৰতীয় ৰাজনীতি মাৰ্ক্সবাদ সমাজবাদ সংসদীয় গণতন্ত্র.\nNo Comments : "বুর্জোৱা ৰাষ্ট্র, সংসদীয় গণতন্ত্র আৰু সংগ্রামী ৰণনীতি (ময়ূৰ চেতিয়া)"


পশ্চিম গাৰো পাৰ্বত্য জিলা - অসমীয়া ৱিকিপিডিয়া\nমেঘালয়ৰ পশ্চিম গাৰো পাৰ্বত্য জিলাৰ অৱস্থান।\n(১,৪৩৪ বৰ্গ মাইল)\n- জনঘনত্ব ১৭৩.২ প্ৰতি বৰ্গ কি.মি.\n(৪৪৮.৬ প্ৰতি বৰ্গ মাইল)\nপশ্চিম গাৰো পাৰ্বত্য (ইংৰাজী: West Garo Hills) ভাৰতৰ মেঘালয় ৰাজ্যৰ এটি প্ৰশাসনিক জিলা। জিলাৰ সদৰ তুৰাত অৱস্থিত। এই জিলাখনৰ আয়তন ৩৭১৪ বৰ্গ কিলোমিটাৰ আৰু ২০১১ চনৰ লোকপিয়ল অনুসৰি ইয়াৰ জনসংখ্যা ৬৪৩,২৯১ জন। ২০১১ চনলৈকে ই পূব খাছী পাৰ্বত্য জিলাৰ পিছতে মেঘালয়ৰ সাতখন জিলাৰ দ্বিতীয়খন আটাইতকৈ জনবহুল জিলা আছিল।\nপশ্চিম গাৰো পাৰ্বত্য জিলাখন মেঘালয়ৰ পশ্চিম দিশত অৱস্থিত। জিলাখনৰ পূব দিশত আছে পূব গাৰো পাৰ্বত্য জিলা, দক্ষিণ-পূবত আছে দক্ষিণ গাৰো পাৰ্বত্য জিলা, উত্তৰ আৰু উত্তৰ-পশ্চিম দিশত অসমৰ গোৱালপাৰা জিলা আৰু দক্ষিণ দিশত আছে বাংলাদেশ।\n2.1 ব্ৰহ্মপুত্ৰ নদীৰ ওপৰত ফুলবাৰী-ধুবুৰী দলং\n১৯৭৬ চনৰ ২২ অক্টোবৰত গাৰো পাৰ্বত্য জিলাখনক পশ্চিম গাৰো পাৰ্বত্য জিলা আৰু পূব গাৰো পাৰ্বত্য জিলা নামেৰে দুখন জিলালৈ বিভক্ত কৰা হয়। পশ্চিম গাৰো পাৰ্বত্য জিলাখনক বৰ্তমানৰ পশ্চিম গাৰো পাৰ্বত্য জিলা আৰু ১৯৯২ চনৰ জুন মাহত দক্ষিণ গাৰো পাৰ্বত্য জিলালৈ পুনৰ বিভক্ত কৰা হয়।\nব্ৰহ্মপুত্ৰ নদীৰ ওপৰত ফুলবাৰী-ধুবুৰী দলং[সম্পাদনা কৰক]\nব্ৰহ্মপুত্ৰ নদীৰ ওপৰত ফুলবাৰী-ধুবুৰী দলং সম্পূৰ্ণ হোৱাৰ পিছত, জিলাখন অসমৰ ধুবুৰী হৈ পশ্চিম বংগৰ সৈতে সংযোগ কৰা হ’ব আৰু ই দলংখন দেশৰ আটাইতকৈ দীঘল দলং হ’ব। ধুবুৰীৰ পৰা মহেন্দ্ৰগঞ্জ আন্তঃৰাষ্ট্ৰীয় সীমান্তলৈকে বিস্তৃত ৰে’ল লাইনে সমগ্ৰ অঞ্চলটোৰ অৰ্থনীতি সলনি কৰিব পাৰে।\n২০০১ চনৰ লোকপিয়ল অনুসৰি এই জিলাখনৰ জনসংখ্যা ৬৪৩,২৯১ জন, যি প্ৰায় মোনটেগ্ৰো বা বাৰমোণ্ট যুক্তৰাষ্ট্ৰৰ সমান৷ ২০১১ চনত জনসংখ্যাৰ দিশৰ পৰা জিলাখনে ভাৰতৰ ৬৪০খন জিলাৰ ভিতৰত ৫১৪তম স্থান লাভ কৰিছে। জিলাখনৰ জনসংখ্যাৰ ঘনত্ব 173 জনবসতি প্ৰতি বৰ্গ কিল’মিটাৰতre (450 /sq mi)৷ ২০০১-২০১১ লৈকে ইয়াৰ জনসংখ্যা বৃদ্ধিৰ হাৰ আছিল ২৪.০২% । ১০০০ জন পুৰুষৰ বিপৰীতে মহিলাৰ সংখ্যা আছিল ৯৭৯ গৰাকী আৰু সাক্ষৰতাৰ হাৰ আছিল ৬৮.৩৮% ৷\n↑ US Directorate of Intelligence. "Country Comparison:Population". https://www.cia.gov/library/publications/the-world-factbook/rankorder/2119rank.html। আহৰণ কৰা হৈছে: 2011-10-01. "Montenegro 661,807 July 2011 est."\n↑ "2010 Resident Population Data". U. S. Census Bureau. http://2010.census.gov/2010census/data/apportionment-pop-text.php। আহৰণ কৰা হৈছে: 2011-09-30. "Vermont 625,741"\n"https://as.wikipedia.org/w/index.php?title=পশ্চিম_গাৰো_পাৰ্বত্য_জিলা&oldid=300075"ৰ পৰা অনা হৈছে\nএই পৃষ্ঠাখন ২৩ ছেপ্টেম্বৰ, ২০২১ তাৰিখে ১৯:২৪ বজাত অন্তিম সংশোধন কৰা হৈছিল।


অবিভক্ত গোৱালপাৰা জিলাৰ দেশীসকল – Mahabahoo\nHome/Assam News & Articles/অবিভক্ত গোৱালপাৰা জিলাৰ দেশীসকল\nড৹ মুজাম্মিল হক\nভাৰতবৰ্ষ এখন বিশাল দেশ। এই দেশখন শতসহস্ৰ ক্ষুদ্ৰ ক্ষুদ্ৰ জাতি-জনগোষ্ঠীৰ আৱাসস্থল। জাতিসমূহৰ ভাষা-সংস্কৃতি, আচাৰ-ব্যৱহাৰ, খাদ্যাভ্যাস একে নহয়। অসমখনো বিশাল ভাৰতবৰ্ষৰ এক ক্ষুদ্ৰ সংস্কৰণ। আদিম যুগৰেপৰা পৃথিৱীৰ বিভিন্ন প্ৰান্তৰপৰা বিভিন্ন গঠন, বৰণৰ মানুহৰ সমাগম ঘটিছে কামৰূপ, প্ৰাগজ্যোতিষপুৰত। নৃতত্ত্ববিদসকলে ঠাৱৰ কৰা মতে, অসমৰ আদিম জনগোষ্ঠীসমূহ তিব্বতধৰ্মীয়, মংগলয়ড। পৰৱৰ্তী সময়ত দ্ৰাবিড় ককেচীয়াসকলে প্ৰৱেশ কৰিছে। এনেদৰে বিভিন্ন সময়ত বিভিন্ন দিশৰে প্ৰৱেশ কৰা অধিৱাসীসকল বৌদ্ধ ধৰ্মাৱলম্বী বা প্ৰকৃতি উপাসক। পৰৱৰ্তী সময়ত আলপাইন ককেচীয় আৰু মুছলমানসকলৰ প্ৰৱেশ ঘটে।\nঅতীজতে ভাৰতক অন্য প্ৰান্ত বা বিদেশী বহিৰাগতসকলে কামৰূপ-কমতাপুৰৰ অধিৱাসীক জংগলী, অসুৰ, দানৱ, কুৱাচ ম্লেচ বুলি অভিহিত কৰিছিল। দাঁতি-কাষৰীয়া বংগ তেতিয়া সভ্যতাৰ উচ্চ শিখৰত। গৌড় বংগত বল্লাল সেনৰ ৰাজত্ব কালতে হিন্দু ধৰ্মৰ শ্ৰেণী বিভাজন বা মনুবাদ বলিষ্ঠ ৰূপত মূৰ দাঙি উঠে। তেৰশ শতিকাৰ সেই কালছোৱাত নামনি অসম, কোচবিহাৰ, ৰংপুৰ (বাংলাদেশ) সাঙুৰি এজন সামন্তীয় ৰজাই শাসন কৰিছিল। কথিত আছে যে, ৰাজন্যবৰ্গৰ এজন ভোজমেলত নিম্ন শ্ৰেণীভুক্ত হোৱা বাবে কছাৰী ৰজাজনে নৃপতিবৰ্গৰপৰা আঁতৰত মাটিত বহি ভোজন কৰিব লগা হৈছিল।\n১২০৬ খ্ৰীঃত মতান্তৰে ১২০২ খ্ৰীঃত বখতিয়াৰ খিলজিৰ তিব্বত অভিযানকালত কছাৰী ৰজাজনে বখতিয়াৰৰ বশ্যতা স্বীকাৰ কৰি সসৈন্যে ইছলাম ধৰ্মত দীক্ষিত হয় আৰু নাম লয় আলিমেচ। তেওঁৰ অনুৰোধ মৰ্মে বখতিয়াৰে তিব্বত অভিযান স্থগিত ৰাখি বংগ আক্ৰমণ কৰি দখল কৰে। বখতিয়াৰৰ আক্ৰমণৰ সময়ছোৱাত বংগত বল্লাল সেনৰ পুত্ৰ লক্ষ্মণ সেনে ৰাজত্ব কৰি আছিল। তিনিবছৰ বংগ শাসন কৰি ১২০৫ খ্ৰীঃত বখতিয়াৰে পুনৰ তিব্বত অভিযানৰ প্ৰস্তুতি চলায়। একে সময়তে সামন্তীয় ৰজা আলিমেচৰ ৰাজ্যৰ উত্তৰে ভুটানৰ পাদদেশত পৃথু নামৰ এজন ৰজাই শাসন কৰি আছিল। বখতিয়াৰে আলিমেচৰ জৰিয়তে পৃথুলৈ বাৰ্তা পঠিয়াই তিব্বত অভিযানত সহযোগিতা প্ৰাৰ্থনা কৰে। বাৰিষা কাল চলি থকা বাবে পৃথুৱে খৰালি কাললৈ অভিযান স্থগিত ৰাখিবলৈ পৰামৰ্শ আগবঢ়ায়। বখতিয়াৰে পৃথুৰ পৰামৰ্শ অগ্ৰাহ্য কৰি ভৰ বাৰিষাতে নদীপথত সাঁকো নিৰ্মাণ কৰি পৃথুৰ ৰাজ্যৰে আগবাঢ়ি ভুটানৰ পাদ দেশৰ এক সমতল ভূমিত ছাউনি পাতে। ইতিহাসবিদসকলৰ মতে বখতিয়াৰ বাহিনীয়ে ছাউনি পাতি ওচৰ-চুবুৰীয়া জাতি-জনগোষ্ঠীৰ ওপৰত অত্যাচাৰ চলায়, খেতিপথাৰ নষ্ট কৰে। ইয়াকে দেখি পৃথুৱে ভোট মৰং কছাৰী বাহিনীৰে বখতিয়াৰ বাহিনীক আগুৰি ধৰি কচুকটা দিয়ে।\nএফালে আলিমেচৰ ইছলাম ধৰ্ম গ্ৰহণ, আনফালে বংগ দেশ মুছলমানৰ অধীনস্থ হোৱাৰ ফলত বংগৰ দাঁতি-কাষৰীয়া ৰাজ্য যথাক্ৰমে কদলী ৰাজ্য, বিহাৰ, মধ্য ভাৰত তথা নামনি অসমত থলুৱা জনগোষ্ঠীৰ মাজত ব্যাপক ৰূপত ধৰ্মান্তকৰণ হোৱা দেখা যায়। মধ্যযুগৰ এই সেই কালবৈশাখী চলি থাকোতে, তাহানিৰ সৰু সৰু ৰাজ্যৰ শাসনকৰ্তাসকলে ৰাজপাট, শান্তি-শৃংখলা আৰু নিৰাপত্তাৰ খাতিৰত শত্ৰুপক্ষৰে সন্ধি মিত্ৰতা আৰু ধৰ্মীয় বিশ্বাসৰো পৰিৱৰ্তন ঘটায়। বিশ্বজনীন ভাতৃত্ব, শ্ৰেণীহীন সমাজ, তদুপৰি ত্যাগ আৰু বলিদানৰ মূৰ্ত প্ৰতীক চুফী সাধকসকলৰ আগমনে এই কাৰ্য ত্বৰান্বিত কৰিছিল। আজিও নামনি অসমত বহুতো পীৰ, অলি, আউলিয়াৰ অসংখ্য দৰগাহ, মাজাৰ দেখিবলৈ পোৱা যায়।\nউল্লেখযোগ্য যে কামৰূপৰ পূৰ্বদিশত চুটিয়া ৰাজ্য প্ৰতিষ্ঠাৰ সমসাময়িক কালছোৱাত চীনৰ য়ুনান প্ৰদেশৰ অধিৱাসী স্বৰ্গদেউ ছুকাফাই পাটকাই পৰ্বত পাৰ হৈ অসমত প্ৰৱেশ কৰে। ১২৯৩ খ্ৰীঃত আহোম স্বৰ্গদেউ চুখাংফা আৰু কমাতাধিপতিৰ মাজত সংঘাত আৰম্ভ হয় আৰু দীৰ্ঘদিন ব্যাপী এই যুদ্ধ চলি থাকে। শেহান্তৰত কমতাধিপতিয়ে তেওঁৰ ‘ভজনী’ নামৰ দুহিতাজনীক স্বৰ্গদেউলৈ বিয়া দি মিত্ৰতা স্থাপন কৰে।\nআসামৰ সংক্ষিপ্ত বুৰঞ্জী মতে আৰিমত্ত ৰজাৰ পিছৰ কোনো এজন ৰজাৰ মন্ত্ৰী ‘মনোহৰে’ তেওঁৰ সকলো আত্মীয়ক ৰাজকাৰ্যত নিয়োজিত কৰিছিল। কালক্ৰমত তেওঁলোক ক্ষমতাশালী হৈ ভূমিৰ গৰাকী ভূঞা নামে পৰিচিত হয়। কিছুমান পণ্ডিতৰ মতে মনোহৰৰ ভাতৃ শান্তনুৰ দ্বাদশ পুত্ৰৰপৰা বাৰভূঞাসকলৰ উৎপত্তি। এসময়ত বাৰভূঞাসকলে সুসংগঠিত হৈ আহোম, চুটিয়া আৰু কোচ ৰজাকো পৰাভূত কৰিছিল।\nকথিত আছে যে কামৰূপ-কমতাৰ ৰজা দুৰ্লভ নাৰায়ণ আৰু গৌড় বংগৰ ৰজা ধৰ্মনাৰায়ণৰ মাজত এবাৰ এক যুদ্ধ সংঘটিত হৈছিল, পাছত সন্ধিৰে দুয়ো মিত্ৰতা স্থাপন কৰে। দুৰ্লভ নাৰায়ণে গৌড় ৰজা ধৰ্মনাৰায়ণৰপৰা সাতঘৰ ব্ৰাহ্মণ আৰু সাতঘৰ কায়স্থক উপহাৰ হিচাপে পাই বৰদোৱাত সংস্থাপিত কৰিছিল। ব্ৰাহ্মণকেইজন আছিল কৃষ্ণ পণ্ডিত, ৰঘুপতি, ৰামবৰ, লোহাৰ, বয়ন, ধৰম আৰু মথুৰা। আনহাতে কায়স্থকেইজন আছিল হৰি, শ্ৰীহৰি, শ্ৰীপতি, শ্ৰীধৰ, চিদানন্দ, সদানন্দ আৰু চণ্ডীবৰ। এইজন চণ্ডীবৰৰ বংশধৰেই হ’ল একশৰণ নাম ধৰ্মৰ প্ৰৱৰ্তক গুৰুজনা শ্ৰীশ্ৰীশংকৰদেৱ (১৪৪৯ খ্ৰীঃ)।\nপাল আৰু সেনবংশীয় ৰজাসকলৰ পাছত কামৰূপত খেনবংশীয় ৰজাৰ ৰাজত্ব আৰম্ভ হয়। ১৪৪০ খ্ৰীঃত খেন বংশীয় ৰজা নীলধ্বজ কামৰূপৰ ৰাজপাট দখল কৰে। কথিত আছে যে নীলধ্বজ জীৱনৰ আদিভাগত এজন ব্ৰাহ্মণৰ গৰুৰখীয়া আছিল। নীলধ্বজৰ পিছত চক্ৰধ্বজে (১৪৪৯-৭২ খ্ৰীঃ) কামৰূপৰ সিংহাসন দখল কৰে। প্ৰবাদমতে চক্ৰধ্বজে কামৰূপৰ অধিষ্ঠাত্ৰী দেৱী ‘কামতেশ্বৰী’ দেৱীক ৰাজদৰবাৰত প্ৰতিষ্ঠিত কৰে আৰু নিজকে ‘কামতেশ্বৰ’ বুলি ঘোষণা কৰে। কামতেশ্বৰ চক্ৰধ্বজৰ ৰাজত্বকালতে মোগল সেনাপতি ৰুকনুদ্দিন বৰবাক শ্বাহে কমতাপুৰ আক্ৰমণ কৰি পৰাজিত হয় আৰু পলাই যায়। কিন্তু ৰুকনুদ্দিনৰ উপসেনাধ্যক্ষ ইছমাইল গাজী বন্দী হয়। ইছমাইল গাজী এজন চুফী সাধক আছিল। তেওঁৰ সাধনা আৰু অনুপ্ৰেৰণাত কামতেশ্বৰ চক্ৰধ্বজে ইছলাম ধৰ্ম আঁকোৱালি লয়।\nপ্ৰাচীন কামৰূপৰ আন এক প্ৰভাৱশালী ৰাজনৈতিক শক্তি হ’ল কোচ কছাৰী বা মেচসকল। কছাৰীসকল উত্তৰ-পূব ভাৰতত বিভিন্ন নামেৰে পৰিচিত। বড়ো, কছাৰী, ডিমাচা, কোচ আৰু ৰাজবংশীসকল নিকট সম্পৰ্কীয়।\nপাঠানসকলৰদ্বাৰা কামৰূপ-কমতাপুৰ আক্ৰান্ত হোৱাত বাৰজন মেচ সামন্তই একত্ৰিত হৈ হাউৰিয়া মেচ ওৰফে হাৰিয়ামণ্ডলক ৰজা পাতে। হাৰিয়ামণ্ডলৰ ৰাজ্যৰ চাৰিসীমা উত্তৰে ভুটান, দক্ষিণে ব্ৰহ্মপুত্ৰ, পূবত মানাহ আৰু পশ্চিমত সোণকোষ নৈ। হাৰিয়ামণ্ডলৰ ৰাজ্যৰ ৰাজধানী আছিল চিকনাঝাৰ, বৰ্তমান কোকৰাঝাৰৰ উত্তৰে সৰলভাংগা নদীৰ পাৰত। হাৰিয়ামণ্ডলৰ দুই পুত্ৰ যথাক্ৰমে বিশু আৰু শিষু। হাৰিয়ামণ্ডলে এসময়ত পাঠান সেনাপতি আলাউদ্দিন হুছেইন শ্বাহৰ হাতত পৰাস্ত হৈ ইছলাম ধৰ্ম আঁকোৱালি লয়, নাম হয় তুৰকা কটোৱাল। ঠিক সেই সময়তে ৰাজপুৰোহিত এচামৰ পৃষ্ঠপোষকতাত হাউৰিয়া মেচৰ পুত্ৰ বিশুৱে পিতৃক খটুৱাই ৰাজপাট দখল কৰে। বিশুৱে বিশ্বসিংহ নাম লৈ কোচ ৰাজ্যৰ পাতনি মেলে। পুৰোহিতসকলে বিশ্বসিংহক দেৱত্বৰ শাৰীলৈ উন্নীত কৰিবলৈ কল্প কাহিনীৰে (Myth) প্ৰচাৰ চলায়। বিশ্বসিংহ শিৱৰ সন্তান বুলি চন্দ্ৰবংশীয় ক্ষত্ৰিয়ৰ মৰ্যাদা প্ৰদান কৰে। ৰজাক অনুসৰণ কৰি বিত্তবান প্ৰজায়ো পুৰোহিতক ভাৰেভেটিৰে হিন্দুত্ব আঁকোৱালি লৈ ৰাজবংশীৰূপে পৰিচিতি লাভ কৰে। আন এচামে আকৌ সামাজিক ন্যায় বা বৰ্ণবাদৰ প্ৰতিবাদকল্পে ইছলাম ধৰ্মক আকোৱালি লয়। এনেদৰে যুগ যুগ ধৰি প্ৰাচীন কামৰূপ কমতাপুৰৰ কোচ-মেচসকলে ধৰ্মান্তৰিত হৈ থাকিল। পশ্চিম অসম তথা উত্তৰ বংগ, ৰংপুৰত তেওঁলোক দেশীয় মুছলমান বা সংক্ষেপে ‘দেশী’ (মুছলমান) হিচাপে পৰিচিতি লাভ কৰে।\nমহাৰাজ বিশ্বসিংহৰ পিছত তেওঁৰ জ্যেষ্ঠ পুত্ৰ মল্লদেৱ নৰনাৰায়ণৰ নাম লৈ কামৰূপ-কমতাৰ ৰাজপাটত অধিষ্ঠিত হয় আৰু ভাতৃ শুক্লধ্বজ ওৰফে চিলাৰায়ক প্ৰধান সেনাপতি পাতে। মহাৰাজ নৰনাৰায়ণ আৰু মহাবীৰ চিলাৰায়ৰ নেতৃত্বত বিশাল কোচৰাজ্য গঢ় লৈ উঠে। মহাবীৰ চিলাৰায়ে উত্তৰ-পূৰ্বাঞ্চলৰ সকলো ৰাজ্য জয় কৰি মৈমনচিঙৰো একাংশ দখল কৰে। মৈমনচিং শব্দ বড়োমূলীয় শব্দ, আদিতে মৈমনসিং বড়ো, কোচ কছাৰীসকলৰ ৰাজ্য আছিল। মহাৰাজ নৰনাৰায়ণৰ ৰাজত্ব কালতে এফালে মোগল পাঠানৰ আক্ৰমণ আৰু আনফালে আহোম স্বৰ্গদেউসকলৰ সৈতে মতানৈক্য আৰম্ভ হয়। মহাবীৰ চিলাৰায়ে উজনিত আহোম স্বৰ্গদেউ এজনৰ সৈতে যুদ্ধত লিপ্ত হৈ থাকোতে বংগৰ নৱাব চুলেইমান কৰৰানিৰ মুখ্য সেনাধ্যক্ষ কালাপাহাৰে কামৰূপ আক্ৰমণ কৰি কামাখ্যা মন্দিৰৰ ক্ষতিসাধন কৰে। কালাপাহাৰ এজন কায়স্থ বীৰ, তেওঁৰ আদি নাম আছিল কালিৰাম দাস। অনিচ্ছা সত্ত্বেও নৱাব কন্যাৰ জীৱন ৰক্ষা কৰিবলৈ কালাপাহাৰে নৱাব জীয়ৰীক বিয়া কৰাব লগা হয়। নবাব কন্যাৰে বিয়া হৈ কালাপাহাৰ হিন্দু হৈ থাকিব বিচাৰিছিল। কিন্তু পুৰোহিতসকলৰ বিধানমতে কালাপাহাৰে ইছলাম ধৰ্ম ল’বলৈ বাধ্য হয় আৰু কামৰূপ-কমতা বংগৰ হিন্দু মন্দিৰ ধ্বংস অভিযান আৰম্ভ কৰে। মহাবীৰ চিলাৰায় সেই সময়ত উজনিত যুদ্ধত লিপ্ত হ’ব নলগা হ’লে হয়তো ইতিহাসৰ এই পাতখিলা অন্য ধৰণে লিপিবদ্ধ হ’লহেঁতেন।\nকামাখ্যা মন্দিৰ ধ্বংসৰ পোতক তুলিবলৈ মহাবীৰ চিলাৰায়ে উজনিত যুদ্ধ সামৰি ততাতৈয়াকৈ বংগ আক্ৰমণ কৰে আৰু কালাপাহাৰৰ হাতত বন্দী হয়।\nমহাবীৰ চিলাৰায়ৰ অপৰিসীম সাহস, নিখুঁত যুদ্ধ কৌশল আৰু বিচক্ষণতাৰে গঠিত বিশাল কোচৰাজ্য কামৰূপ-কমতাপুৰলৈ অমানিশা নামি আহে। ভাতৃশোকত মহাৰাজ নৰনাৰায়ণ দিকভ্ৰান্ত হৈ পৰে। মহাবীৰ চিলাৰায়ৰ বন্দী কালতে নৱাবৰ মাতৃক সৰ্পই দংশন কৰে আৰু চিলাৰায়ে নৱাবৰ মাতৃক নিশ্চিত মৃত্যুৰপৰা উদ্ধাৰ কৰে। ইয়াতে সন্তুষ্ট হৈ নৱাবে পাঁচজনীকৈ জীয়ৰীক চিলাৰায়ৰ সৈতে বিয়া দি দখল কৰা কোচৰাজ্য যৌতুক হিচাপে প্ৰদান কৰি চিলাৰায়ক দিয়ে। কথিত আছে মহাবীৰ চিলাৰায় পৰাস্ত হয় আৰু বন্দিত্ব কালত তেওঁৰ সৈন্যবাহিনীৰ বৃহৎ অংশই ইছলাম ধৰ্ম গ্ৰহণ কৰে।\nমহাৰাজ নৰনাৰায়ণৰ বহুদিনলৈকে সন্তান-সন্ততি নোহোৱাত ভাতৃ চিলাৰায়ৰ পুত্ৰ ৰঘুদেৱক বৰ মৰম কৰিছিল আৰু মহাৰাজৰ উত্তৰাধিকাৰী হ’ব বুলি সকলোৱে ধৰি লৈছিল। শেষ বয়সত মহাৰাজে এজন পুত্ৰ সন্তান লাভ কৰে, নাম থয় লক্ষ্মীনাৰায়ণ। বন্দিত্বৰপৰা মুক্ত হৈ কম দিনৰ ভিতৰতে চিলাৰায়ে ইহলীলা সম্বৰণ কৰে। চিলাৰায়ৰ মৃত্যু আৰু লক্ষ্মীনাৰায়ণৰ জন্মৰ পাছত ৰজা হোৱাৰ আশা নেদেখি ৰাজকৰ্মচাৰী এচামৰ মন্ত্ৰণাত ৰঘুদেৱে ঘিলা বিজয়পুৰ (ধুবুৰী) দুৰ্গত অৱস্থান গ্ৰহণ কৰি মহাৰাজ নৰনাৰায়ণৰপৰা ৰাজ্য দাবী কৰে। অশেষ বুজনি তথা যুদ্ধ ঘোষণা কৰিও অৱশেষত কোচৰাজ্য দুভাগ কৰি এভাগ ভতিজাকক প্ৰদান কৰে আৰু এভাগ পুত্ৰ লক্ষ্মীনাৰায়ণৰ বাবে ৰাখি থয়। সোণকোষ নদীৰ পূৰ্বভাগৰ নাম হয় কোচ-হাজো আৰু পশ্চিমৰ কৰতোৱালৈকে নাম হয় কোচবিহাৰ। মানাহ নদীৰ পাৰতো (সৰভোগ) ৰঘুদেৱৰ এটা দুৰ্গ আছিল।\nঐতিহাসিক শৰাইঘাটৰ যুদ্ধৰ পাছত মানাহৰ পশ্চিমাঞ্চল অবিভক্ত গোৱালপাৰা কোচবিহাৰ বংগৰ নৱাবৰ অধীনস্থ হৈ পৰে। আনহাতে পলাচী যুদ্ধৰ পাছত এই ভূখণ্ড কোম্পানীৰ অধীনলৈ গুচি যায়। ব্ৰিটিছে অবিভক্ত গোৱালপাৰা কোচবিহাৰ আৰু ৰংপুৰ (বাংলাদেশ) সাঙুৰি বৃহত্তৰ ৰংপুৰ জিলাৰ সৃষ্টি কৰে (১৭৭২ খ্ৰীঃ) আৰু ১৮২২ খ্ৰীঃত লৰ্ড কৰ্ণৱালিছে গাৰো বিদ্ৰোহ দমনৰ উদ্দেশ্যে ধুবুৰী, গোৱালপাৰা আৰু কৰৈবাৰী (হাটশিঙিমাৰী) তিনিখন থানা লগ লগাই প্ৰথমতে নৰ্থ ইষ্ট ৰংপুৰ পাছত ৰঙামাটি আৰু শেষত গোৱালপাৰা জিলা ঘোষণা কৰে। ১৮৬৬ খ্ৰীঃত গোৱালপাৰা জিলা কোচবিহাৰ কমিচনাৰৰ অন্তৰ্ভুক্ত হয়। ১৮৭৩ খ্ৰীঃত উত্তৰ পাহাৰীয়া জিলা গোৱালপাৰা আৰু বংগ সাঙুৰি অসম প্ৰদেশ আৰু বংগ নামেৰে নতুন ৰাজ্যৰ সৃষ্টি কৰে, ৰাজধানী হয় ঢাকা। চিপাহী বিদ্ৰোহ, ফুলগুৰিৰ ধেৱা গোমধৰ কোঁৱৰ, পিয়লি ফুকন, জিউৰাম মেধিৰ তৎপৰতা আৰু বিক্ষোভত অসমক বংগৰপৰা পৃথক কৰা হয়। বংগ শিক্ষা-সংস্কৃতি, বাণিজ্য তথা বুদ্ধিজীৱী আৰু ৰাজনীতিৰ প্ৰসূতি গৃহ বুলি জনাজাত হৈ পৰে, সম্ভাব্য বিপদ দেখি ব্ৰিটিছে বংগক দুভাগত বিভক্ত কৰে। (১৯০৬ খ্ৰীঃত পূৰ্ববংগক অসমৰ চীফ কমিচনাৰ ৰাজ্যৰ লগত চামিল কৰে। সংযুক্ত এই ৰাজ্যৰ ৰাজধানী হয় ঢাকা, য’ত পোন্ধৰজনীয়া বিধান পৰিষদত অসমৰ দুজন প্ৰতিনিধি আছিল। পৰৱৰ্তী সময়ত অসমক নতুনকৈ গঠন কৰে, এইবাৰ ৰাজধানী হয় শ্বিলং।\nঅৱশেষত ১৯৩৭ চনত অসমৰ প্ৰধানমন্ত্ৰী ছাৰ চৈয়দ ছাদুল্লা আৰু লোকপ্ৰিয় গোপীনাথ বৰদলৈৰ আৱিৰ্ভাৱ ঘটে। ছাদুল্লা চৰকাৰৰ দিনতে ‘গ্ৰ মৰ ফুড আঁচনি’ৰ অধীনত পূৰ্ববংগীয় মুছলমান আমদানি কৰি পতিত মাটিত সংস্থাপন কৰে। পূৰ্ববংগৰ মৈমনচিং, ৰংপুৰৰপৰা অনা কৃষকসকলক লাইন প্ৰথাৰে থলুৱা জনগোষ্ঠীৰপৰা পৃথকে পতিত মাটিত আবণ্টন দিয়ে। এই কাৰ্যত জমিদাৰ মৌজাদাৰ, একাংশ অসমীয়া মহাজনে আগভাগ লয়। পূৰ্ববংগীয় এই মানুহখিনি অবিভক্ত গোৱালপাৰা জিলাত ভাটিয়া বা চৰুৱা নামেৰে পৰিচিত। আনহাতে অভিৱাসীসকলে থলুৱা ইছলাম ধৰ্মীসকলক ‘উজানি’ বুলি কয়?\nওপৰৰ আলোচনাৰপৰা এইটো স্পষ্ট যে অবিভক্ত গোৱালপাৰা জিলাৰ দেশীসকল যাক অভিৱাসী মুছলমানে উজানি বুলি কয় তেওঁলোকৰ বসতিস্থল আৰু অভিৱাসীসকলৰ সুকীয়া। দেশীসকলে কোচ, মেচ, নাথ, কলিতাৰ ওচৰ-চুবুৰীয়া আৰু অভিৱাসীসকল লাইল প্ৰথাৰ বিভাজিত পতিত মাটি নতুবা চৰ-চাপৰিত বসবাস কৰে। ধৰ্ম একে হ’লেও অভিবাসী মুছলমানৰ ভাষা-সংস্কৃতি, আচাৰ-ব্যৱহাৰ, থলুৱা দেশীসকলতকৈ পৃথক। আনকি বিগত কালত তেওঁলোকৰ মাজত বৈবাহিক সম্পৰ্কও নাছিল। নাগৰিকপঞ্জী অথবা পৰৱৰ্তী সময়ৰ ভোটাৰ তালিকাভুক্ত লিগেচী ডাটাত গাঁৱৰ নাম চাই কৈ দিব পৰা যায় অধিৱাসী এজন থলুৱা নে অভিৱাসী। স্বাধীনোত্তৰ ভাৰতবৰ্ষত সকলো ইছলামধৰ্মীক সংখ্যালঘু অভিধাৰ অন্তৰ্ভুক্ত কৰি নিভৃতে সাম্প্ৰদায়িক ৰাজনীতি চলি থাকিল।\nএই জনগোষ্ঠীবিলাকে ভাৰতত প্ৰৱেশ কৰিলে তেওঁলোকো অসমৰ খিলঞ্জীয়া ভূমিপুত্ৰ হিচাপে স্বীকৃত হ’ব।\n১৮৭২ খ্ৰীঃত ডব্লিউ ডব্লিউ হাণ্টাৰে চলোৱা লোকপিয়ল মতে অবিভক্ত গোৱালপাৰা জিলাৰ চাৰিভাগৰ এভাগ খিলঞ্জীয়া মুছলমান যাক মুছলিম কোচ বুলি উল্লেখ কৰিছে। জনসংখ্যা বৃদ্ধিৰ ৰাষ্ট্ৰীয় আৰু ৰাজ্যিক গড় বৃদ্ধিৰ সৈতে সমানুপাতিকভাৱে গণনা কৰিলে অবিভক্ত গোৱালপাৰা জিলাৰ দেশীসকলৰ মুঠ জনসংখ্যা সোতৰ লাখতকৈ অধিক হ’ব লাগে।\nগৱেষক সাহিত্যিক ড৹ বীৰেন্দ্ৰ নাথ দত্তৰ ভাষাৰে গোৱালপৰীয়া সংস্কৃতিৰ ভালেমান আপুৰুগীয়া সম্পদ এই মুছলমানসকলেই ৰক্ষা কৰি আছে। সাংস্কৃতিক ক্ষেত্ৰত দেশী মুছলমান পিছৰ কালত অহা মুছলমানসকলতকৈ স্বতন্ত্ৰ। দত্তদেৱে এইখিনিতে সন্তুষ্ট নহৈ আৰু এঢাপ আগুৱাই নিৰ্বিকাৰভাৱে প্ৰকাশ কৰিছে দেশীসকলে স্থানীয় ছোৱালী বিবাহ পাতি বংশ বৃদ্ধি কৰিবলগীয়া হোৱা নাছিল বা নতুনকৈ ভাষা-সংস্কৃতি গ্ৰহণ কৰিবলগীয়া হোৱা নাই। ড৹ দত্তদেৱে দুখেৰে প্ৰকাশ কৰিছে যে ধৰ্মান্তৰিত খিলঞ্জীয়া এই জনগোষ্ঠীটো অনুসূচিত জাতি, অনুসূচিত জনজাতি, অন্যান্য পিছপৰা শ্ৰেণী তথা চৰ উন্নয়নৰ সকলো সুযোগ-সুবিধাৰপৰা বঞ্চিত দেশী মুছলমানসকল অসমৰ অভিন্ন জনগোষ্ঠী বুলি জ্ঞান কৰি আৰ্থিক, বৌদ্ধিক, সাংস্কৃতিক উন্নয়নৰ বাবে চকু দিয়া উচিত।\nথাইৰয়ড কি? কিয় মহিলাৰ থাইৰয়ড বেছি হয়?\nভাৰতৰ পৰা সন্ধানহীন ৪ কোটি ৫৮ লক্ষ নাৰী !!\nMarriages In India: The Dynamics & the Myth


ভাষা - অসমীয়া ৱিকিপিডিয়া\nমনৰ ভাৱ প্ৰকাশ কৰিবলৈ সাংকেতিক ধ্বনি উচ্চাৰণ\nনিৰ্দিষ্ট এক ভৌগোলিক পৰিৱেশৰ মাজত নিৰ্দিষ্ট এক জনসংখ্যাই প্ৰায় একে ধৰণৰ ধ্বনি উচ্চাৰণ কৰি তাৰ মাজেদি পৰস্পৰ বোধ্য অৰ্থ বা শব্দ বা শব্দ সমষ্টিৰে বাক্য সৃষ্টি কৰি ভাব বিনিময় কৰাকে বা মানুহে মনৰ ভাৱ প্ৰকাশ কৰিবলৈ যিবিলাক সাঙ্কেতিক ধ্বনি উচ্চাৰণ কৰে তাৰ সমষ্টিকে ভাষা (ইংৰাজী: Language) বুলিব পাৰি। মানুহে যিবিলাক কথা কয়, সেইবিলাক একোটা সাঙ্কেতিক ধ্বনিৰ সমষ্টি মাত্ৰ। এই সাঙ্কেতিক ধ্বনি-বিলাকে বহন কৰা সঙ্কেত বুজিলেই এজনে আনজনৰ বক্তব্য বুজে। এইদৰে ধ্বনি-সঙ্কেত বুজাসকলকে এক ভাষাভাষী বোলা হয়।\nভাষাৰে মানুহে মনৰ ভাৱ প্ৰকাশ কৰে\n'ভাষা' শব্দটি সংস্কৃতৰ 'ভাষ' ধাতুৰ পৰা উৎপত্তি হৈছে। 'ভাষ' ধাতুৰ ব্যুৎপত্তিগত অৰ্থ হ'ল 'ব্যক্তবাণী', যাৰ অৰ্থ হ'ল 'স্পষ্ট আৰু পূৰ্ণ অভিব্যঞ্জনা।' আনহাতে, ইয়াৰ ইংৰাজী প্ৰতিশব্দ হৈছে 'Language'। যাৰ অৰ্থ 'the faculty of speech' অৰ্থাৎ 'ব্যক্তবাণীৰ দক্ষতা'। 'ভাষা' শব্দটো কেৱল মানুহৰ ক্ষেত্ৰত প্ৰযোজ্য। মানুহৰ বাগিন্দ্ৰীয়ৰদ্বাৰা সীমিত সংখ্যকহে বাগধ্বনি সৃষ্টি হয়। সেই সীমিত বাগধ্বনিকে স্ব-ইচ্ছাৰে প্ৰণালীবদ্ধভাৱে সজাই ভাষাৰ মাধ্যমেৰে মনৰ ভাৱ প্ৰকাশ কৰে।\n1 ভাষাৰ সৃষ্টি আৰু ভাষাৰ সৃষ্টিত অৰিহণা যোগোৱা উপাদান\n3 ভাষাৰ উৎপত্তি\n5 ভাষাৰ উপাদান\n6 ৰাষ্ট্ৰসংঘৰ স্বীকৃত ভাষা\n7 ভাৰতৰ ভাষা\nভাষাৰ সৃষ্টি আৰু ভাষাৰ সৃষ্টিত অৰিহণা যোগোৱা উপাদানসম্পাদনা কৰক\nজীৱশ্ৰেষ্ঠৰূপে পৰিগণিত মানুহৰ অন্তঃজগত আৰু বহিঃজগতত অহৰ্নিশে চলি থকা ভাৱ-চিন্তা বা অনুভূতিবোৰক প্ৰকাশ কৰিবলৈ মানুহে বাগিন্দ্ৰীয়ৰ জৰিয়তে উচ্চাৰণ কৰা কিছুমান ধ্বনি প্ৰতীকৰ সহায় লয়। এই ধ্বনি প্ৰতীকৰ সমষ্টিয়ে যেতিয়া স্বয়ংসম্পূ্ৰ্ণ অৰ্থ প্ৰকাশ কৰে তেতিয়াই ভাষাৰ সৃষ্টি হয়। ধ্বনিতত্ত্ব আৰু ভাষাবিজ্ঞানত এই ধ্বনিসমূহৰ বিষয়ে আলোচনা কৰা হয়।\nভাষা সৃষ্টিত চাৰিটা উপাদানে সহায় কৰে। সেইকেইটা হ'ল: আত্মা, বুদ্ধি, মন আৰু বায়ু। ভাষাৰ সৃষ্টিৰ বাবে প্ৰথমে প্ৰথমে চেতনাৰ প্ৰয়োজন। অচেতন বস্তুৱে একো নুবুজে আৰু একো ক'বও নোৱাৰে। দ্বিতীয়তে প্ৰয়োজন হয় বুদ্ধি। চেতনা, বুদ্ধি থাকিলেও যদি ক'বলৈ ইচ্ছা নাথাকে, তেন্তে ভাষা সৃষ্টি নহয়। আনহাতে, কথা ক'বলৈ ইচ্ছা কৰিলেও ভিতৰৰৰ শ্বাস-বায়ুক বাহিৰলৈ ওলাবলৈ নিদিলে ধ্বনি উৎপন্ন নহয়। ধ্বনি উৎপন্ন নহ'লে ধ্বনি আৰু ধ্বনি সংযোগৰ ফলত মনোভাৱ ব্যক্ত নহয়। গতিকে স্পষ্টভাৱে ক'ব পাৰি যে ভাষা সৃষ্টিৰ বাবে আত্মা, বুদ্ধি, মন আৰু বায়ুৰ নিতান্ত আৱশ্যক। এই চাৰিটা উপাদানৰে সমৃদ্ধ একমাত্ৰ জীৱ হৈছে মানুহ। সেইবাবেই মানুহ বাক্-অধিকাৰী।\nসৰ্বসন্মত এটি সংজ্ঞা ভাষাৰ ওপৰত পোৱা নাযায়। ভাষাৰ কামলৈ লক্ষ্য কৰি ভাষাবিজ্ঞানী, দাৰ্শিনক, সমালোচক তথা লেখকসকলে ভিন্ন ভিন্ন ধৰণে ভাষাৰ সম্পৰ্কে সংজ্ঞা আগবঢ়াইছে। তাৰে কিছুমান লোকৰ সংজ্ঞা তলত উদ্ধৃত কৰা হ'ল:\nষ্টুৰ্টেভাণ্টৰ মতে, "ভাষা হ'ল যাদৃচ্ছিক বাক্-ধ্বনি প্ৰতীকৰ এটা পদ্ধতি, যাৰ যোগেদি এখন সমাজৰ মানুহে সহযোগ কৰে আৰু পাৰস্পৰিক কাম-কাজ চলায়।"\nহেনৰী লী স্মিথৰ মতে, "ভাষা হ'ল আয়ত্ত কৰা, পাৰস্পৰিক আৰু যাদৃচ্ছিক আৰু ধ্বনি প্ৰতীকৰ এনে এক পদ্ধতি যাৰ দ্বাৰা একে ভাষা সম্প্ৰদায় অথবা উপসংস্কৃতিৰ মানুহবোৰে কাৰ্যনিৰ্বাহ কৰে আৰু সামূহিক সাংস্কৃতিক অভিজ্ঞতা আৰু প্ৰত্যাশাৰ ক্ষেত্ৰত ভাৱ বিনিময় কৰে।"\nব্লুছ আৰু ট্ৰেগাৰৰ মতে, "সমাজত বাস কৰা কোনো জনসমষ্টিয়ে পৰস্পৰৰ মাজত যোগাযোগ স্থাপনৰ কাৰণে প্ৰণালীবদ্ধভাৱে প্ৰয়োগ কৰা যাদৃচ্ছিক মৌখিক ধ্বনি গুচ্ছই হৈছে ভাষা।"\nনৰ্মান এ. মেককুৱনৰ মতে, "ভাষা হ'ল প্ৰধান আহিলা যাৰ জৰিয়তে মানুহে চিন্তা কৰে আৰু যিহৰ যোগেদি মানুহে অভ্যন্তৰীণ আৰু বাহ্যিকভাৱে ক্ৰিয়াশীল ব্যক্তি আৰু সক্ৰিয় অংশগ্ৰহণকাৰী হিচাপে সমাজত নিজকে একিভূত কৰে। ভাষাই প্ৰধান আহিলা যাৰ যোগেদি এজন ব্যক্তিয়ে স্বকীয় আৰু সামাজিক সংহতি, উৎকৰ্ষিত আচৰণ আদি সতি-সন্ততিলৈ বিস্তৃত কৰায় আৰু লগৰীয়াবোৰক সেই সংস্কৃতিৰ অংশীদাৰ-ভাগী হৈ তেওঁৰে সৈতে সামাজিক গোট সৃষ্টি কৰিবলৈ প্ৰভাৱিত কৰে।"\nএৰিষ্ট'টলৰ মতে, "ভাষাই মনৰ অভিজ্ঞতাক প্ৰতিনিধিত্ব কৰে।"\nছাপিৰৰ মতে, "ভাষা হৈছে মানৱীয় আৰু স্বভাৱ বহিভূৰ্ত পদ্ধতি যাৰ দ্বাৰা মানুহে নিজ ইচ্ছাৰ দ্বাৰা উচ্চাৰিত ধ্বনি প্ৰতীকৰ সহায়ত ভাৱ, অনুভূতি আৰু বাসনা প্ৰকাশ কৰিব পাৰে।"\nৰবিন্সৰ মতে, "ভাষা মূলতঃ যাদৃচ্ছিক ধ্বনি প্ৰতীকৰ এটা পদ্ধতি। বক্তৃতাই আৱশ্যক অনুযায়ী আৰু অৱস্থানভেদে ইয়াক সংশোধন কৰিব পৰে।"\nএনচাইক্ল'পেডিয়া ব্ৰিটেনিকাৰ অনুসৰি, "ভাষা হৈছে কথিত বা লিখিত ৰূপত পৰস্পৰ যোগসূত্ৰ স্থাপন কৰিব পৰা এটা পদ্ধতি। যাৰ দ্বাৰা এখন সমাজৰ মানুহে আৰু অংশগ্ৰহণকাৰীসকলে সাংস্কৃতিক আদান-প্ৰদানৰ ক্ষেত্ৰত ভাৱ বিনিময় কৰে।"\nপতঞ্জলিৰ মতে, "মুখেৰে উচ্চাৰণ কৰা ধ্বনিৰ সহায়ত মানুহৰ মনৰ ভাৱ প্ৰকাশ কৰা আহিলাই হৈছে ভাষা।"\nউপেন্দ্ৰনাথ গোস্বামীৰ মতে, "কোনো জন-সমষ্টিয়ে প্ৰণালীবদ্ধ আৰু যাদৃচ্ছিক স্পষ্ট ধ্বনি প্ৰতীকৰ দ্বাৰা পৰস্পৰে সহযোগিতা কৰি দৈনন্দিন জীৱনৰ কাৰ্য চলোৱা প্ৰথাৰ নাম ভাষা।"\nগোলোকচন্দ্ৰ গোস্বামীৰ মতে, "ভাষা মানুহৰ মনৰ ভাব আদান প্ৰদানৰ উদ্দেশ্যে বাগিন্দ্ৰীয়ৰে উচ্চাৰণ কৰা সুসংগঠিত, সুপৰিকল্পিত ধন্যাত্মক সংকেতবিশেষ। মানুহৰ মনৰ ভাব আৰু চিন্তাৰ শ্ৰূয়মাণ প্ৰতীকেই ভাষা।"\nওপৰৰ সংজ্ঞাসমূহৰ পৰা এটি ধাৰণাৰ কৰিব পাৰি যে- মানুহে নিজ ইচ্ছাৰে বাগিন্দ্ৰীয়ৰ দ্বাৰা উচ্চাৰিত কৰা সু-সংগঠিত, সু-পৰিকল্পিত আৰু যাদৃচ্ছিক প্ৰতীকৰ অৰ্থবহ এক পদ্ধতি, যাৰ দ্বাৰা বিশেষ জনসমষ্টিয়ে পৰস্পৰে ভাৱৰ আদান-প্ৰদান কৰি দৈনন্দিন জীৱনৰ কাৰ্য চলায়।\nভাষাৰ উৎপত্তিসম্পাদনা কৰক\nভাষা কেনেকৈ উৎপত্তি হ'ল, এই সম্পৰ্কে পণ্ডিতসকলৰ মাজত যথেষ্ট আলোচনা হৈছে, কিন্তু কোনো এজন পণ্ডিতে সিদ্ধান্ত দিব পৰা নাই। ঊনবিংশ শতিকাৰ আগলৈকে পণ্ডিতসকলৰ মনত ভাষা সৃষ্টিৰ ক্ষেত্ৰ 'ভগৱানৰ প্ৰত্যক্ষ দান' এই ধাৰণাটো সোমাই আছিল। কিন্তু আধুনিক ভাষাবিজ্ঞানীসকলে এই ধাৰণাটো মানি ল'ব নোখোজে। বিশেষকৈ জে.ডি.হাৰ্ডাৰৰ 'The Origin of Language' নামৰ গ্ৰন্থখন ৰচনাৰ পাছত ভাষাবিজ্ঞানীসকলৰ মনৰ পৰা ভাষা 'ভগৱানৰ প্ৰত্যক্ষ দান' এই ধাৰণাটো আঁতৰি যায়।\nভাষাৰ উৎপত্তিৰ ইতিহাস ৰহস্যৰ কুঁৱলীৰে আবৃত যদিও ভাষাৰ উৎপত্তি সম্পৰ্কে বহুতো সূত্ৰ পোৱা যায়। এই সূত্ৰসমূহ অনুকৰণবাদ, ইংগিতধৰ্মিতা, প্ৰতীক, সহজাত প্ৰবৃত্তি আদিৰ লগত সম্পৰ্কজনিত। ভাষাৰ উৎপত্তি সম্পৰ্কীয় এই সূত্ৰসমূহ তলত উল্লেখ কৰা হ'ল -\nঅনুকৰণ সূত্ৰ (The Bow-Bow Theory)\nসহজাত প্ৰবৃত্তিজনিত সূত্ৰ (The Pooh-Pooh Theory)\nশব্দৰ অনুকৰণ সূত্ৰ (The Ding Dong Theory)\nইংগিতধৰ্মী সূত্ৰ (The Gesture Theory)\nভাৰসাম্য সূত্ৰ (The Yo-he-ho Theory)\nসংগীতধৰ্মী সূত্ৰ (The Musical Theory)\nক্ৰমবিকাশবাদ সূত্ৰ (Theory of Evolution)\nমানুহ স্বাভাৱিকতে অনুকৰণশীল। পণ্ডিতসকলে অনুকৰণৰ পৰাই ভাষাৰ জন্ম হৈছে বুলি অনুমান কৰি লয়। আদিম কালত মানুহে পাৰিপাৰ্শ্বিক জগতৰ জীৱ-জন্তুৰ মাতৰ অনুকৰণত কিছুমান শব্দ সৃষ্টি কৰি লৈছিল। মেকুৰীৰ মাত - মেউ মেউ, কুলিৰ মাত - কুউ কুউ আদি শব্দৰ পৰা ধ্বন্যাত্মক শব্দৰ সৃষ্টি হৈছিল। বিভিন্ন জীৱ-জন্তু, চৰাই-চিৰিকটি, কীট-পতংগ আদিৰ মাত সুকীয়া। এনেদৰে জীৱ-জন্তুৰ মাত অনুকৰণৰ দ্বাৰাই মানুহে ভাষাৰ অনুশীলন কৰিবলৈ শিকে। জীৱ-জন্তুৰ বাহিৰেও প্ৰাকৃতিক জগতৰ অন্যান্য বস্তুৰ পৰা সৃষ্টি হোৱা ধ্বনিৰ অনুকৰণৰ দ্বাৰাও শব্দ সৃষ্টি কৰা হৈছিল। যেনে:- কেৰ-কেৰ, মেৰ-মেৰ, জন-জন ইত্যাদি।\nসহজাত প্ৰবৃত্তিজনিত সূত্ৰ\nমানুহৰ কিছুমান সহজাত প্ৰবৃত্তি আছে। এই সহজাত প্ৰবৃত্তিসমূহে ভাষা সৃষ্টিত ইন্ধন যোগাই আহিছে। মানুহে সুখ-দুখ, আনন্দ-বিষাদ, বিস্ময়, ক্ৰোধ আদি প্ৰকাশ কৰিবলৈ মুখেৰে কিছুমান শব্দ উচ্চাৰণ কৰে। যেনে - উহ্, আঃ, বাঃ বাঃ আদি। কিন্তু প্ৰত্যেক ভাষাৰে এনে ভাব প্ৰকাশক শব্দবোৰ সুকীয়া সুকীয়া। মানুহৰ মনৰ ভাব প্ৰকাশক এনে শব্দবোৰে পাছলৈ ভাষা সৃষ্টিত ইন্ধন যোগাইছে বুলি ভবাৰ থল আছে। মনৰ ভাবৰ লগত সংগতি থকা এই সূত্ৰটোক মেক্সমূলাৰে 'pooh-pooh theory' বুলি অভিহিত কৰিছিল।\nশব্দৰ অনুকৰণ সূত্ৰ\nকিছুমান বস্তুত বৰ জোৰেৰে আঘাত কৰিলে টং টং শব্দ; ডবা এটাত কোবালে ধুম ধুম, ধাম ধাম; ঢোল এটা বজালে ধিং দাও, ধিং দাও আদি শব্দৰ সৃষ্টি হয়। বিভিন্ন বস্তুত আঘাত কৰাৰ পাছত সৃষ্টি হোৱা শব্দবোৰ মানুহৰ কাণত প্ৰতিধ্বনিত হয়, অৰ্থাৎ মানুহে শুনিবলৈ পায়। এনেদৰে বস্তুৰ মাধ্যমেদি সৃষ্টি হোৱা শব্দবোৰে ভাষা বিকাশত অৰিহণা যোগাইছিল বুলি পণ্ডিতসকলে অনুমান কৰে। মেক্সমূলাৰে ভাষা সৃষ্টিৰ এই সূত্ৰটোক প্ৰথমে সমৰ্থন কৰিছিল যদিও পাছলৈ সমৰ্থন কৰা নাছিল।\nইংগিতৰ পৰা ভাষাৰ সৃষ্টি হ'ব পাৰে, এই সূত্ৰটোৰ প্ৰধান বক্তা হ'ল মাউথ গেইছাৰ (Mouth Gesture)। মানুহে বিভিন্ন অংগী-ভংগীৰে ভাব প্ৰকাশ কৰে, আনকি জীৱ-জন্তুৱেও নানা চিৎকাৰেৰে বিশেষ অৰ্থ প্ৰকাশ কৰিব খোজে। কলা-বোবা মানুহে ভাব প্ৰকাশ কৰিবলৈ অংগী-ভংগী ব্যৱহাৰ কৰে, নৃত্য পটীয়সীয়ে অংগী-ভংগী বা হস্ত মুদ্ৰাৰ সহায়ত সীমিত সংখ্যক ভাব বিনিময় কৰে, কোনো কথা বা কামৰ সন্মতি প্ৰকাশ কৰা বুজাবলৈ মানুহে মুখেৰে শব্দ উচ্চাৰণ নকৰি মূৰ দুপিয়ায়, এনেদৰে ইংগিতৰ সহায়ত ভাব প্ৰকাশ কৰিবলৈ যত্ন কৰে। এই সূত্ৰটোৰ মতে ই চাৰিটা স্তৰ অতিক্ৰম কৰি আহিছে বুলি ধৰা হয়। প্ৰথম স্তৰত মানুহে শোক, দুখ, ভয়, ক্ৰোধ আদি অনুভূতিবোৰ প্ৰকাশ কৰিবলৈ জন্তুৰ দৰে কিছুমান প্ৰতীকাত্মক ধ্বনি প্ৰকাশ কৰিছিল। দ্বিতীয় স্তৰৰ জীৱ-জন্তু বা অন্যান্য বস্তুৰ দ্বাৰা সৃষ্টি হোৱা ধ্বনিবোৰ অনুকৰণৰ দ্বাৰা আয়ত্ত কৰিছিল। তৃতীয় স্তৰত মানুহে কিছুমান শব্দ আহৰণ কৰিছিল আৰু চতুৰ্থ স্তৰত ক্ৰমান্বয়ে মনৰ ভাব প্ৰকাশক কিছুমান শব্দ সৃষ্টি কৰি লৈছিল বুলি ভবা হয়।\nমানুহে কোনো গধুৰ বস্তু দাঙিবলৈ শাৰীৰিক বল বা শক্তি খটুৱায়। এনেদৰে আদিম মানৱেও কোনো কাৰ্য কৰোঁতে শৰীৰৰ বল প্ৰয়োগ কৰিছিল। এনে কৰোঁতে শক্তিৰ ভাৰসাম্য ৰক্ষা কৰিবলৈ মুখেৰে কিছুমান শব্দ উচ্চাৰণ কৰিছিল। উদাহৰণস্বৰূপে এজোপা ডাঙৰ গছ আঁতৰাবলৈ, শিল এটা বগৰাবলৈ বা আন গধুৰ বস্তু দাঙিবলৈ বা আঁতৰাবলৈ বল প্ৰয়োগ কৰোঁতে মুখেৰে 'হেইয়া-হো-হৈ-চো' আদিৰ দৰে বিভিন্ন ধ্বনি উচ্চাৰণ কৰিছিল। এনেদৰে উচ্চাৰিত হোৱা ধ্বনিসমূহৰ পৰাই ভাষাৰ সৃষ্টি হোৱা বুলি অনুমান কৰা হয়। ঊনবিংশ শতিকাৰ নয়ৰ নামৰ পণ্ডিতে ভাষা সৃষ্টিৰ এই সূত্ৰ আগবঢ়ায় আৰু এ.এছ.ডায়মণ্ড (A. S. Diamond) নামৰ আন এজন পণ্ডিতে এই সূত্ৰৰ ব্যাখ্যা দাঙি ধৰে।\nঅট' জেচ্ পাৰচনে সংগীতৰ পৰা ভাষা সৃষ্টি হৈছে এই সূত্ৰটো সমৰ্থন কৰিছিল। তেওঁৰ মতে - মানুহৰ মনত ক্ৰিয়া কৰা সাংগীতিক মধুৰতাৰ পৰা ভাষাৰ জন্ম হৈছে। ভাষাৰ উচ্চাৰণৰ এই মধুৰতাক নিশাৰ সংগীত আৰু নাইটিংগেলৰ মধুৰ সংগীতৰ লগত তুলনা কৰিছে। সংগীত সৃষ্টিৰ এই সূক্ষ্ম অনুভূতিবোৰেও ভাষাৰ সৃষ্টিত ইন্ধন যোগাই আহিছে বুলি পণ্ডিতসকলে ধাৰণা কৰে।\nমানুহৰ মন আৰু বুদ্ধিৰ বিকাশৰ লগে লগে ভাষাইও বিকাশৰ পথত আগবাঢ়ে। এনেদৰে প্ৰাচীনকালৰ পৰাই ভাষাই ক্ৰমবিকাশৰ মাজেৰে বৰ্তমানৰ অৱস্থা পাইছে বুলি পণ্ডিতসকলে ধাৰণা কৰে। অট' জেচ্ পাৰচনৰ ধাৰণা যে - 'ভাষা এনে এটা স্তৰৰ পৰা উৎপন্ন হৈছে, যি সময়ত নেকি ডিঙি আৰু মুখৰ মাংসপেশীবোৰৰ চালনা আৰু কিছু সুৱদি নাইবা আচৰিত ধ্বনি উচ্চাৰণ কৰি নিজে আনন্দ লাভ কৰা নাইবা আনক আনন্দ দিয়াৰ বাহিৰে আন একো উদ্দেশ্য নাছিল। এনে আনন্দ দান বা আনন্দ লাভ কৰাৰ উদ্দেশ্যতে ভাষাৰ সৃষ্টি হোৱা বুলিও অনুমান কৰিব পাৰি যায়। '\nভাষাৰ বৈশিষ্ট্যসমূহ হ'ল:\nভাষা বাগযন্ত্ৰৰ দ্বাৰা উচ্চাৰিত ধ্বনিৰ সমষ্টি: ভাষাত ব্যৱহৃত ধ্বনিসমূহ মানুহৰ বাগিন্দ্ৰীয়ৰ দ্বাৰা উচ্চাৰিত ধ্বনিৰ সমষ্টি। প্ৰয়োজনানুসাৰে মানুহে নিজৰ মনৰ ভাৱ প্ৰকাশ কৰি পৰস্পৰে পৰস্পৰৰ লগত সংযোগ কৰিবলৈ ভিন্ন পৰিস্থিতিত ধ্বনিৰ সহায়ত ভিন্ন ভাৱ প্ৰকাশক শব্দ গঠন কৰে।\nভাষা প্ৰণালীবদ্ধ: মানুহে বাগিন্দ্ৰীয়ৰ দ্বাৰা উচ্চাৰিত অৰ্থবহ ধ্বনি প্ৰতীকসমূহ এক নিৰ্দিষ্ট প্ৰণালীৰ সমাহাৰত মনৰ ভাৱ প্ৰকাশ কৰে। প্ৰত্যেক ভাষাৰে গঠন প্ৰণালী সুকীয়া সুকীয়া।\nভাষা যাদিচ্ছিক: প্ৰত্যেক ভাষাৰ শব্দ-অৰ্থৰ সম্পৰ্ক সম্পূৰ্ণ স্বতন্ত্ৰ আৰু পৰম্পৰাগত। প্ৰত্যেকটো ভাষাগোষ্ঠীৰ জনসমষ্টিয়ে বিভিন্ন বস্তু, বিষয়, ঘটনা আদি বুজাব পৰাকৈ নিজস্ব ধৰণে অৰ্থ আৰূপ কৰি লয়। সেয়ে প্ৰত্যেক ভাষাতে যাদিচ্ছিকতা পৰিলক্ষিত হয়।\nভাষা পৰম্পৰাগত: ভাষা এটা প্ৰজন্মৰ পৰা আন এটা প্ৰজন্মলৈকে পৰম্পৰাগতভাৱে প্ৰৱাহিত হৈ গৈ থাকে। জ্যেষ্ঠসকলে যেনে ধৰণে কয়, নবীন প্ৰজন্মই তেনে প্ৰণালীৰেই ভাষাটো ক'বলৈ আয়ত্ত কৰে নতুবা শিকে। সেয়ে ভাষা পৰম্পৰাগত প্ৰথা।\nভাষা সমাজকেন্দ্ৰিক: ভাষা সমাজক কেন্দ্ৰ কৰি বৰ্তি থাকে। সমাজৰ পৰা অৱহেলিত এটি নব শিশোৱে ভাষা আহৰণ কৰিব নোৱাৰে। শিশোৱে নিতৌ সমাজত ব্যৱহৃত হৈ থকা ভাষাক আহৰণ কৰি এদিন নিজৰ মনৰ ভাৱ প্ৰকাশ কৰিব পৰা দক্ষতা আহৰণ কৰে।\nভাষা সৃজনমূলক: মানুহে ব্যক্ত কৰা প্ৰতিটো বাক্যই হুবহু পুনৰুক্তি নঘটে। মানুহে পৰিস্থিতি সাপেক্ষে সদায় নতুন নতুন বাক্য সৃষ্টি কৰি প্ৰয়োগ কৰে। সেয়ে ভাষাক সৃজনমূলক বুলি কোৱা হয়।\nভাষা প্ৰতীকধৰ্মী: পৃথিৱীৰ ভিন্ন ভাষাত উচ্চাৰিত হোৱা ধ্বনি সমষ্টিৰ লগত বাহ্যিক জগতৰ বস্তুৰ লগত বা ভাৱৰ মাজত কোনো ধৰা-বন্ধা সম্বন্ধ নাই। ধ্বনি আৰু বস্তুৰ ধাৰণাৰ মাজত চিৰাচৰিত সম্পৰ্ক নথকা বাবেই পৃথিৱীৰ ভাষাবোৰত একোটা বস্তু বুজাবলৈ বেলেগ বেলেগ শব্দ ব্যৱহাৰ কৰা হয়। সেয়ে ভাষা প্ৰতীকধৰ্মী।\nভাষাৰ উপাদানসম্পাদনা কৰক\nভাষাৰ উপাদান বুলিলে - ধ্বনি, ৰূপ, বাক্য আৰু অৰ্থ এই চাৰিটা উপাদানৰ কথাকে বুজা যায়। ধ্বনি, ৰূপ, বাক্য এইকেইটাক কোনো ভাষাবিদে ভাষাৰ মৌলিক উপাদান বুলি উল্লেখ কৰিছে। প্ৰকৃতাৰ্থত ভাষা এটাৰ গঠন প্ৰক্ৰিয়াত ভাষাৰ উক্ত উপাদানকেইটা অন্তনিৰ্হিত হৈ থাকে। এইবোৰ স্তৰে স্তৰে সৰুৰে পৰা ডাঙৰলৈকে লানি নিছিগাকৈ খাপ খাই থাকে। ভাষা এটাৰ গঠন প্ৰণালী অৰ্থাৎ উচ্চাৰিত ধ্বনি, ধ্বনি বিন্যাস, ৰূপ, ৰূপ সংযোগ, বাক্য আৰু অৰ্থ প্ৰতিপাদনৰ কৌশল অতি ৰীতিসন্মত আৰু প্ৰণালীবদ্ধ।\nভাষাত কিছুমান বাগ্‌ধ্বনি উচ্চাৰিত হয়। এই ধ্বনিবোৰে অকলে অৰ্থ প্ৰকাশ কৰিব নোৱাৰে। কিন্তু ধ্বনিবোৰৰ সংযোগত ৰূপ সৃষ্টি কৰিলে অৰ্থৰ প্ৰকাশ ঘটে। যেনে - 'মৰম' শব্দৰ ম-ৰ-ম এই তিনিটা ধ্বনিক অকলশৰীয়াকৈ উচ্চাৰণ কৰিলে কোনো অৰ্থ বহন নকৰে।\nধ্বনিবোৰৰ সংযোগ ঘটালে ৰূপৰ সৃষ্টি হয়। যেনে- 'মৰম' শব্দৰ ম-ৰ-ম এই তিনিটা ধ্বনিক অকলশৰীয়াকৈ উচ্চাৰণ কৰিলে কোনো অৰ্থ বহন নকৰে; কিন্তু 'মৰম' এই তিনিওটা একেলগে সংযোগ কৰিলে 'মৰম' ৰূপ অৰ্থযুক্ত হয়।\nৰূপবোৰৰ সংযোগত 'বাক্য' সৃষ্টি কৰা হয়। যেনে- তোমাৰ প্ৰতি মোৰ মৰম আছে। প্ৰকৃততে বাক্যৰ সহায়ত আমি মনৰ ভাব প্ৰকাশ কৰোঁ। এই বাক্যবোৰ কিছুমান ৰূপৰ সমষ্টি।\nৰূপ আৰু বাক্যবোৰে অৰ্থৰ প্ৰকাশ ঘটায় অৰ্থাৎ অৰ্থযুক্ত হ'ব লাগে। যেনে - তোমাৰ প্ৰতি মোৰ মৰম আছে - এই বাক্যটোৱে এটি অৰ্থৰ প্ৰকাশ ঘটাইছে। ধ্বনি, ৰূপ আৰু বাক্যক খণ্ডিত কৰি দেখুৱাব পাৰি; কিন্তু অৰ্থক খণ্ডিত কৰি দেখুৱাই দিব নোৱাৰি। ভাষাৰ গঠন প্ৰণালীৰ আঁহে আঁহে সঞ্চাৰিত হৈ আছে ভাষাৰ প্ৰাণ অৰ্থাৎ অৰ্থ। ধ্বনি, ৰূপ, বাক্য আদি ভাষাৰ উপাদানসমূহক ক্ষুদ্ৰৰ পৰা ক্ষুদ্ৰতমলৈ ভাগ ভাগ কৰি দেখুৱাব পাৰি। কিন্তু অৰ্থক বিশ্লেষণ কৰিব নোৱাৰি।\nসুৰ-লহৰ, শ্বাসাঘাত, সন্ধি এইকেইটাও ভাষাৰ উপাদানৰ ভিতৰুৱা। ধ্বনি, ৰূপ, বাক্য এইকেইটা অনুক্ৰম বৰ্ণৰে নিৰ্মিত, কিন্তু সুৰ-লহৰ আৰু শ্বাসাঘাত উপাহিত বৰ্ণৰে গঠিত, ইয়াক ক্ৰম কৰি দেখুৱাই দিব নোৱাৰি। কেৱল বাক্য কওঁতে ইয়াৰ প্ৰকৃত মৰ্ম উপলব্ধি কৰিব পাৰি। সুৰ-লহৰ, শ্বাসাঘাত, সন্ধি আদিৰ সহায়ত বাক্যৰ অৰ্থৰ সুকীয়া কৰিব পাৰি। সেইবাবে বক্তাই একোটা বাক্যকে ভিন্ন ধৰণে উচ্চাৰণ কৰি ভিন্ন ভাব প্ৰকাশ কৰিব পাৰে। সুৰ-লহৰ, শ্বাসাঘাত, সন্ধি এইকেইটাৰ বিষয়ে তলত চমুকৈ উদাহৰণসহ উল্লেখ কৰা হ'ল -\nসুৰ-লহৰে বাক্যৰ অৰ্থৰ ভিন্ন প্ৰকাশ ঘটায়। যেনে-\nতোমাৰ ভোক লাগিছে! (মৃদু অনুৰোধ)\nতোমাৰ ভোক লাগিছে? (প্ৰশ্নসূচক)\nতুমি ইয়াত কি কৰিছা?\nওপৰৰ বাক্য তিনিটাত শব্দৰ ব্যৱহাৰ আৰু ক্ৰম একে যদিও প্ৰতিবাৰে বাক্যকেইটা উচ্চাৰণ কৰোঁতে কি, কৰিছা, ইয়াত বেলেগ বেলেগ শব্দত শ্বাসাঘাত বা বলাঘাত পৰাৰ বাবে অৰ্থ সুকীয়া হৈছে।\nসন্ধিৰ তাৰতম্যই বাক্যৰ অৰ্থ সলনি কৰে। যেনে-\nসিপাৰলৈ গ'ল = সি + পাৰ + লৈ গ'ল৷\nসি পাৰ লৈ গ'ল = সি + পাৰলৈ গ'ল৷\nসি পাৰলৈ গ'ল = সিপাৰ + লৈ গ'ল।\nৰাষ্ট্ৰসংঘৰ স্বীকৃত ভাষাসম্পাদনা কৰক\nৰাষ্ট্ৰসংঘই ৬টা ভাষাক চৰকাৰী ভাষাৰূপে স্বীকৃতি দিছে। সেইকেইটা হ'ল: আৰবী, চীনা, ইংৰাজী, ফৰাচী, ৰুছ আৰু স্পেনীছ। ৰাষ্ট্ৰসংঘ গঠনৰ সময়তেই ইয়াৰে পাঁচটা ভাষাক নিৰ্বাচিত কৰা হৈছিল (ৰাষ্ট্ৰসংঘৰ নিৰাপত্তা পৰিষদৰ স্থায়ী সদস্যসকলৰ দেশীয় ভাষাসমূহৰ লগতে স্পেনীছ ভাষাক)। আৰবী ভাষাক ১৯৭৩ চনত যোগ কৰা হৈছিল। ৰাষ্ট্ৰসংঘৰ সচিবালয়ৰ কামকাজত ইংৰাজী আৰু ফৰাচী, এই দুটা ভাষাক ব্যৱহাৰ কৰা হয়। ৰাষ্ট্ৰসংঘৰ কাৰ্য্যালয়ৰ স্বীকৃত ভাষাৰ সংখ্যা কমাব লাগে নে (উদাহৰণ স্বৰূপে, কেৱল ইংৰাজী) বঢ়াব লাগে তাক লৈ সঘনাই বিবাদ হৈ থাকে। ২০০১ চনত স্পেনীছ ভাষা অধ্যুষিত ৰাষ্ট্ৰসমূহে স্পেনীছ ভাষাই ইংৰাজী ভাষাৰ সমপৰ্য্যায়ৰ মৰ্য্যদা নোপোৱা বুলি অভিযোগ তুলিছিল। হিন্দী ভাষাক ৰাষ্ট্ৰসংঘৰ সপ্তম চৰকাৰী ভাষাৰূপে স্বীকৃতি দিব লাগে বুলিও দাবী তোলা হৈছে। ইংৰাজী ভাষাৰ বাবে ৰাষ্ট্ৰসংঘই ব্ৰিটিছ ব্যৱহাৰ আৰু অক্সফ'ৰ্ডৰ দ্বাৰা অনুমোদিত মান্য বানানক অনুসৰণ কৰে।\nভাৰতৰ ভাষাসম্পাদনা কৰক\n↑ উপেন্দ্ৰ নাথ গোস্বামী : ভাষাবিজ্ঞান, পৃ: ৫\n↑ 2.0 2.1 ড॰ উপেন্দ্ৰনাথ গোস্বামী (২০১৫). ভাষা-বিজ্ঞান. পৃষ্ঠা. ১৩, ১৫.\n↑ 3.0 3.1 3.2 3.3 3.4 3.5 3.6 3.7 ড॰ অপৰ্ণা কোঁৱৰ (২০১৫). ভাষাবিজ্ঞান উপক্ৰমণিকা. পৃষ্ঠা. ৩, ৭, ১১.\n↑ Randolph Quirk : The Use of English E/BS 1962, P. 12\n↑ 5.0 5.1 5.2 5.3 5.4 5.5 5.6 5.7 5.8 ড॰ কৰবী গগৈ, ড॰ দীপালি গগৈ, ed (২০১৬). ভাষাবিজ্ঞানৰ পৰিচয়. পৃষ্ঠা. ১১.\n↑ 6.0 6.1 Charles Barber : The Study of Language, P. 31 - 38.\n↑ The first utterances of speech I fancy to myself like something between the nightly love lyrics to pass upon the tiles and the melodious love songs of the Nightingale. C. L. Barber : The Story of Language, P. 38.\n↑ Otto Jesperson, Language, P. 43.\n"https://as.wikipedia.org/w/index.php?title=ভাষা&oldid=325453"ৰ পৰা অনা হৈছে\nশেষ সম্পাদনা কৰা হৈছে 26 June 2022 তাৰিখে 15:29 বজাত\nএই পৃষ্ঠাখন ২৬ জুন, ২০২২ তাৰিখে ২০:৫৯ বজাত অন্তিম সংশোধন কৰা হৈছিল।


ইব্ৰাহিম চাৰাসন্মুখোগ্লুৰ সৈতে গাউট ভেষজ চিকিৎসা আৰু বৈজ্ঞানিক পৰ্যালোচনা\nআজি আমি ভেষজ চিকিৎসাৰ দ্বাৰা গাউট আৰোগ্য কৰিব পাৰিনে নহয় সেই প্ৰশ্নটোৰ বিতং উত্তৰ দিবলৈ চেষ্টা কৰিম। এই সন্দৰ্ভত, আমি প্ৰশ্নবোৰ যেনে গাউট কি, ইয়াৰ কাৰণ কি আৰু ইয়াৰ লক্ষণবোৰ কি, আদি প্ৰশ্নবোৰ ৰক্ষা কৰিম, আৰু আমি ঘৰত গাউটৰ বাবে ভেষজ চিকিৎসা পদ্ধতি আছে নেকি আদি প্ৰশ্নবোৰলৈ আগবাঢ়িম। ইব্ৰাহিম চাৰাসন্মুখোগ্লু আৰু অন্যান্য বৈজ্ঞানিক অধ্যয়নৰ দৰে নামৰ পোহৰত, আমি গাউটৰ প্ৰাকৃতিক চিকিৎসা প্ৰক্ৰিয়াবোৰ পৰীক্ষা কৰিম।\nগাউট ভেষজ চিকিৎসাৰ বিষয়ে\nগাউটৰ ভেষজ চিকিৎসাৰ বিষয়ে ব্যাখ্যা গাউট কি আৰু ই কি লক্ষণ খোৱা প্ৰক্ৰিয়াবোৰত কি ভুল কৰা হৈছিল এইটো জনা উচিত যে আপুনি এইটো সৃষ্টি কৰি আছে।\nগাউট কি আৰু গাউট কিয় হয়?\nগাউট, যদিও কিছুমান স্পষ্ট পাৰ্থক্য আছে, অষ্টিওআৰ্থ্ৰাইটিছ হৈছে এক প্ৰকাৰৰ আৰ্থ্ৰাইটিছ যি বিষ সৃষ্টি কৰে। তেজত উচ্চ ইউৰিক ই এচিড জমা হোৱাৰ ফলত হয়। তাৰ পিছত গাঁঠিবোৰত ইউৰিক এচিড জমা হয় আৰু অসুবিধাৰ ফলত বিষ আৰু প্ৰদাহ হয়। যদি গাউট অত্যাধিক গুৰুতৰ হয় যদি আপুনি কোনো প্ৰকাৰে বাস কৰে, আপুনি সদায়ে ভেষজ চিকিৎসা পদ্ধতি চেষ্টা কৰা উচিত এজন চিকিৎসকৰ ওচৰলৈ যাওঁক।\nগাউট ভেষজ প্ৰতিকাৰ\nতেজত ইউৰিক এচিড বৃদ্ধিৰ সৈতে আজি গাউট উদীয়মান। এই ৰোগ সাধাৰণতে অত্যাধিক ৰঙা মাংস খোৱা লোকৰ ক্ষেত্ৰত পোৱা যায় দেখা গৈছে। ৰঙা মাংস খোৱাৰ উপৰিও, দৈনিকতকৈ অধিক প্ৰয়োজন এইটো পুষ্টিৰ ব্যৱহাৰৰ সৈতেও হ'ব পাৰে। যদি এইটো এটা প্ৰকাৰৰ গাউট হয়, ৰিউমাটিজম। দুটা ৰোগত হাত আৰু ভৰি ফুলি যোৱাৰ ফলত এনে হয়। হাত আৰু ভৰি ফুলি যোৱাৰ পিছত, গাঁঠিৰ বিভিন্ন বিষ হ'বলৈ আৰম্ভ কৰে। এইটো অঞ্চলবোৰত ৰঙা পৰা আৰু ঘা ঁ সৃষ্টি হ'বলৈ আৰম্ভ কৰে। আপুনি এনেধৰণৰ সমস্যা পায়। গাউট আঁতৰাবলৈ গাউটৰ বাবে প্ৰয়োগ কৰা বিভিন্ন ভেষজ চিকিৎসা পদ্ধতি উপলব্ধ।\nভেষজ পদ্ধতিৰে গাউটৰ চিকিৎসা প্ৰদান কৰা হৈছে। এই উদ্ভিদবোৰৰ ভিতৰত ব্লুবেৰী হৈছে মুখ্য। নেটল তেজত হোৱা ইউৰিক এচিড আঁতৰাবলৈ অপতৰণত থকা আৰ্টিকোচাইট পদাৰ্থ সহায় কৰে।\nসময়ৰ লগে লগে শৰীৰত হোৱা ৰঙা পৰা আৰু ঘাঁ প্ৰদৰ্শন। হাত আৰু ভৰিফুলা নামিবলৈ আৰম্ভ কৰে। অন্ত্ৰ ৰোগটোৰ ভেষজ চিকিৎসাৰ চাৰাওগ্লু পদ্ধতিৰ ভিতৰত আন এটা এইটো নেটল আৰু ব্লুবেৰী উতলাবলৈ আৰু সেইবোৰ চাহ হিচাপে গ্ৰহণ কৰিবলৈ।\nচেৰী বা চেৰীৰ ৰস গাউটৰ বাবে অতি উপযোগী: 2012 গাউট ৰোগীৰ বাবে দুদিনৰ ম্যাদত। প্ৰতিদিনে3পৰিৱেশন চেৰী আৰু প্ৰাকৃতিক এইটো সিদ্ধান্তত উপনীত হৈছে যে ই ঔষধটোৰ চিকিৎসাত কাৰ্যকৰী হ'ব পাৰে।\nমেগনেছিয়াম এক প্ৰাকৃতিক গাউট ঔষধ হ'ব পাৰে: কিছুমান গৱেষণাই দেখুৱাইছে যে প্ৰদাহজনিত ৰোগ গঠনৰ আধাৰ হৈছে মেগনেছিয়ামৰ অভাৱ দেখুৱাইছে যে ই প্ৰস্তুতি চলাই আছে। আনহাতে, গাউটৰ এটা মুখ্য কাৰণ মেগনেছিয়াম হৈছে ইউৰিক এচিডৰ উচ্চ স্তৰৰ অন্যতম কাৰণ। অভাৱ। এই সমীক্ষাবোৰত 2015 ২০১১ চনত এটা অধ্যয়নত দেখা গৈছিল যে মেগনেছিয়াম পৰিপূৰক গ্ৰহণ কৰাটো গাউটৰ কাৰণ আছিল। ই দেখুৱাইছে যে ই ইয়াৰ পুনৰুদ্ধাৰৰ বাবে উপযোগী হ'ব পাৰে।\nগাউটৰ চিকিৎসাৰ বাবে মেগনেছিয়াম পৰিপূৰক গ্ৰহণ কৰা যদি আপুনি ইয়াৰ বিষয়ে চিন্তা কৰি আছে তেন্তে আপুনি আপোনাৰ চিকিৎসকৰ পৰামৰ্শ লোৱা উচিত। কাৰণ অত্যাধিক পৰিমাণত সেৱনৰ ফলত আপুনি বিভিন্ন স্বাস্থ্য সমস্যাৰ অভিজ্ঞতা লাভ কৰিব পাৰে।\nআদাৰে আৰোগ্য কৰে নেকি: আদাৰ লাভালাভ ইয়াতে ৰৈ নাযায়। আমাৰ আগৰ প্ৰবন্ধত, আমি আদাৰ 11 টা বৈজ্ঞানিকভাৱে প্ৰমাণিত লাভালাভৰ বিষয়ে উল্লেখ কৰিছিলোঁ। গাউটৰ বিপৰীতে আদাৰ আন এটা লাভালাভ প্ৰকাশ পায়।\nগুৰি কৰা আদা অন্ত্ৰত থকা ইউৰিক এচিডৰ সৈতে সম্পৰ্কিত, এক অধ্যয়নত পোৱা গৈছে। ই বিষ হ্ৰাস কৰা দেখা গৈছিল। আন এটা অধ্যয়নত দেখা গৈছে যে উচ্চ পৰিমাণৰ ইউৰিক এচিড ( আদা ব্যৱহাৰৰ এই স্তৰথকা ব্যক্তিৰ ক্ষেত্ৰত হাইপাৰইউৰিচেমিয়া) ইয়াক চিত্ৰগ্ৰহণ কৰা দেখা গৈছে। অৱশ্যে, এই দ্বিতীয় অধ্যয়নটো নিগনিৰ ওপৰত পৰীক্ষা কৰা হৈছিল আৰু আদাৰ নিজা অস্বস্তিকৰ, শিৰাৰ আদাৰ উপাদান বেজী দিয়া হৈছে।\nআদাৰ সৈতে গাউটৰ ভেষজ চিকিৎসা\nআদাৰ সৈতে গাউটৰ চিকিৎসাত প্ৰয়োগ কৰিব লগা পদ্ধতি আৰু ৰেচিপিটো নিম্নলিখিত ধৰণৰ: অলপ পানীত 1 টেবল চামুচ সতেজ আদা গ্ৰেট কৰা পানী খিনি উতলাই চেপি দিয়ক। মিশ্ৰণটো কাপোৰেৰে তিয়াই দিয়ক। যেতিয়া ঠাণ্ডা হয়, কাপোৰ ইয়াক সেই স্থানত প্ৰয়োগ কৰক য'ত আপুনি 15 ৰ পৰা 30 মিনিটৰ বাবে বিষ অনুভৱ কৰে। ছাল জ্বলা-পোৰা হ'ব পাৰে, সেয়েহে সৰু এলেকা এটাত প্ৰথমে চেষ্টা কৰক যদি জ্বলা-পোৰা আৰু জ্বলা-পোৰা হোৱা লৈকে হয়, এই প্ৰয়োগ টো এৰি দিয়ক।\nলগতে আদা দৈৰ সৈতে গাউটৰ চিকিৎসাত প্ৰয়োগ কৰিব লগা পদ্ধতি এটাত, উতলা পানীত দুই চাহ চামুচ আদা গুৰি প্ৰয়োগ কৰক আৰু দিনত3বাৰ, ৰাতিপুৱা, দুপৰীয়া আৰু সন্ধিয়া3বাৰ পান কৰিব। গাউট প্ৰতিৰোধ কৰিবলৈও এই পদ্ধতি ব্যৱহাৰ কৰা হয়। ই আপোনাক উন্নত হোৱাত সহায় কৰিব। কিন্তু আদাৰ অতিৰিক্ত পৰিমাণত সেৱন কৰা বা ব্যক্তিজনৰ স্বাস্থ্য সংবেদনশীলতা থকাৰ ফলত প্ৰভাৱ পৰিব পাৰে। আপুনি এই এপ্লিকেচনটো কৰাৰ আগতে, আপুনি কৰিব পাৰে এইটো পৰামৰ্শ লোৱাৰ যোগ্য।\nআপেল চাইডাৰ ভিনেগাৰ, নেমুৰ ৰস আৰু হালধি নিৰাময়\nআধা নেমুৰ ৰস এগিলাচ গৰম পানীত ঢালি দিয়ক চেপি দিয়ক, তাৰ পিছত2চাহ চামুচ হালধি আৰু প্ৰায় 1 চাহ চামুচ আপেল চাইডাৰ ভিনেগাৰ যোগ দিয়ক আৰু লৰাই দিয়ক। এই আবেদনখন ৰাতিপুৱা এবাৰ আৰু সন্ধিয়া এবাৰ অন্তৰ্ভুক্ত কৰা হয়। আপুনি ইয়াক প্ৰয়োগ কৰিব পাৰে।\nএই ৰেচিপিত, নেমুৰ ৰস আৰু হালধি গাউটৰ বাবে অতি ভাল। গৱেষণা আছে যে ই উপকাৰী, কিন্তু আপেল চাইডাৰ ভিনেগাৰ হৈছে ৰোগটোৰ বাবে পোনপটীয়াকৈ উপকাৰী হোৱা নাই। ইয়াত আপেল চাইডাৰ ভিনেগাৰৰ কাম বৃক্ক নিয়ন্ত্ৰণ কৰি অতিৰিক্ত ইউৰিক এচিডৰ ফলত হোৱা ক্ষতি এইটো এটা প্ৰশমন। সেয়েহে, এই মিশ্ৰণটো আপোনাৰ বৃক্ক আৰু আপোনাৰ গাউট দুয়োটাতে প্ৰয়োগ কৰিব পাৰি। ইয়াৰ বাবে যথেষ্ট উপযোগী হ'ব।\nভেষজ চিকিৎসাৰ বাবে গাউট ব্যৱহাৰ কৰিব পৰা অন্যান্য উদ্ভিদ আৰু প্ৰয়োগ\nগাউটৰ প্ৰাকৃতিক চিকিৎসাত দেখা যায় বহুতো ভেষজ পদ্ধতি আৰু প্ৰয়োগ প্ৰয়োগ কৰিব পাৰি। ইয়াৰ বাহিৰেও গাউটৰ সময়ত নিম্নলিখিত খাদ্য আৰু প্ৰয়োগবোৰো ভাল এইটো ধাৰণা কৰা হয় যে ই প্ৰস্থান প্ৰদান কৰিব পাৰে।\nচেলেৰী বা চেলেৰী বীজ\nডেণ্ডেলিয়ন চাহ, নিষ্কাশন আৰু পৰিপূৰকসমূহ\nযথেষ্ট পৰিমাণে পানী খোৱা\nখাদ্য অন্ত্ৰৰ ৰোগীসকলে খাব নালাগে\nএই ৰোগৰ মূল কাৰণ হৈছে ৰঙা মাংস খোৱা হ্ৰাস কৰিব লাগে। গাউটত খোৱা সামুদ্ৰিক খাদ্য প্ৰয়োজনীয়তাৰ তালিকাত দ্বিতীয় স্থানত আছে। ভিতৰত উচ্চ লোৰ পৰিমাণৰ বাবে দাইল, মটৰ আৰু বীনৰ দৰে খাদ্য খোৱা উচিত নহয়। মাংস যেনে চচেজ, চচেজ, ছালামি, মাংসৰ প্ৰকাৰৰ বেকন ব্যৱহাৰ পৰিহাৰ কৰিব লাগে। সেইবোৰত ট্ৰেন্স চৰ্বি থকা চিপচ আৰু ভজা এই সময়ছোৱাত খাব নোৱাৰা খাদ্যবোৰৰ ভিতৰত আলু আছে। যদি এইটো উদ্ভিদ গোটৰ পৰা হয়, ফুলকবি, কাঠফুলা আৰু পালেং শাকৰ ব্যৱহাৰ হ্ৰাস কৰিব লাগে।\nগাউটত পানীয় ব্যৱহাৰ\nচিকিৎসাৰ সময়ত দৈনিক কেফেইন গ্ৰহণ হ্ৰাস কৰিব লাগে। বিশেষকৈ কফি হৈছে খোৱা উচিত নহয়। ষ্ট্ৰবেৰী আৰু চেৰীৰ ৰস গাউটৰ চিকিৎসাৰ বাবে ভাল। এই ফলবোৰ চেপি প্ৰতিদিনে 1 কাপ সেৱন কৰাটো ৰোগটোক পৰাস্ত কৰাত যথেষ্ট কাৰ্যকৰী হ'ব। জুনিপাৰ উদ্ভিদবোৰো ঔষধি উদ্ভিদৰ ভিতৰত আছে। আপুনি এই উদ্ভিদটো উতলাই চাহৰ ৰূপত খাব পাৰে। পানীৰ ব্যৱহাৰ প্ৰতিদিনে কমেও 2.5 লিটাৰ হ'ব লাগে।\nSonraki ডিম্বাশয়ৰ চিষ্ট ভেষজ চিকিৎসা (মই। চাৰাসন্মুখোগ্লু, ই. চাৰাক আৰু বৈজ্ঞানিক মতামত) »


ভগৱানে নিবিচাৰিলে বিবাহ-বিচ্ছেদ! কি হ'ল তাৰপাছত ত্ৰিপাঠী দম্পতীৰ সৈতে... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nভগৱানে নিবিচাৰিলে বিবাহ-বিচ্ছেদ! কি হ’ল তাৰপাছত ত্ৰিপাঠী দম্পতীৰ সৈতে…\nঅসমীয়া প্ৰতিদিন ৰ দ্বাৰা\t May 31, 2022 ত শেষ সম্পাদনা কৰা হৈছে\nডিজিটেল ডেস্ক: নেপালৰ তাৰা এয়াৰ লাইনচৰ এখন যাত্ৰীবাহী বিমান দুৰ্ঘটনাত পতিত হৈছিল দেওবাৰে। এই দুৰ্ঘটনাত ১৯ জন যাত্ৰীৰ লগতে বিমানখনৰ ৩ জন বৈমানিকৰ মৃত্যু ঘটিছিল। মৃত যাত্ৰী সকলৰ ভিতৰত আছিল ভাৰতৰ এটা পৰিয়াল।\nএই বিমানখনত থকা ভাৰতীয় পৰিয়ালটো আছিল মহাৰাষ্ট্ৰৰ থানেৰ। অশোক ত্ৰিপাঠী উপৰিও তেওঁৰ পত্নী বৈভৱী পুত্ৰ ধনুষ আৰু কন্যা ৰিতিকা আছিল মৃত সকলৰ ভিতৰত। এটা মন্দিৰ দৰ্শনৰ বাবে তেওঁলোক বিমানেৰে যাত্ৰা কৰিছিল।\nউল্লেখ্য যে, ৪৩ বছৰীয়া পুৰণি এই বিমানখনত থকা আটাইকেইগৰাকী যাত্ৰীৰেই দুৰ্ঘটনাটোত মৃত্যু হৈছিল। অতি দুখৰ কথা যে অশোক ত্ৰিপাঠী আৰু বৈভৱী ত্ৰিপাঠীৰ মাজত বিবাহ বিচ্ছেদৰ গোচৰ চলি আছিল।\nআদালতৰ নিৰ্দেশ অনুসৰি তেওঁলোকে প্ৰতিবছৰে ১০দিনৰ বাবে কোনো এক স্থানত মিলিত হয়। আদালতৰ সেই নিৰ্দেশ মানি নেপাললৈ গৈছিল পৰিয়ালটো। পুত্ৰ কন্যাই যাতে পিতৃ-মাতৃৰ স্নেহৰ পৰা বঞ্চিত নহয় তাৰ বাবে এই নিৰ্দেশ জাৰি কৰিছিল আদালতে।\nবিবাহ-বিচ্ছেদ কৰি পতি-পত্নী আঁতৰি সপোন পুৰণ নহ’ল। নিয়তীয়ে এই দুৰ্ঘটনাৰ জৰিয়তে পুত্ৰ-কন্যাৰ সৈতে পৰিয়ালটোক একেলগে লৈ গ’ল কোনোবা অচিন দেশলৈ। এই বিমান দুৰ্ঘটনাত মৃত্যু হোৱা বহু যাত্ৰীৰ মৃতদেহ এতিয়াও উদ্ধাৰ কৰিব পৰা হোৱা নাই।\nআৰু পঢ়ক: এতিয়াৰে পৰা ল’ব নোৱাৰিব বেছিকৈ ভাড়া, ৰঙা ঘৰৰ আলহী উবেৰ চালক…\n১ জুনৰ পৰা ১১০০ টকাৰো অধিক হ’ব ৰন্ধন গেছৰ মূল্য!\nশ্ৰীমন্ত শংকৰদেৱ বিদ্যালয় ঢকুৱাখনাৰ তোৰণ উন্মোচন…


নাপু নাছো, এফ আৰ পি ইত্যাদি | প্ৰথম খবৰ\nHome/ সাহিত্য/ নিবন্ধ/নাপু নাছো, এফ আৰ পি ইত্যাদি\nনীলিম আকাশ কাশ্যপ :\nপ্ৰথমটো ঘটনা ডঃ হীৰেন গোহাঁইকেন্দ্ৰিক।\n২০১৮ চনৰ পহিলা এপ্ৰিলৰ কথা। ১ এপ্ৰিল হেতুকে ভিন্নজনে ছ’চিয়েল মিডিয়াত বিভিন্ন ধেমেলীয়া বাৰ্তা লিখি লোকক মুৰ্খ সজা পুৱাৰেপৰা দেখিছিলো। এনেদৰে এপ্ৰিল ফুল বুলি আনন্দ কৰাটো আজিৰ প্ৰেক্ষাপটত চাগে কোনো ধৰণৰ আচৰিত কথা নহয়, যিহেতু এয়া ছ’চিয়েল মিডিয়াৰ প্ৰভূত জনপ্ৰিয়তাৰ সময়। কিন্তু দুপৰীয়া হঠাতে চকুত পৰিছিল ভাইৰেল হোৱা এটা ফেচবুক বাৰ্তা। প্ৰায় শতাধিক লোকে আক্ষেপেৰে স্ক্ৰীণশ্বট সহকাৰে আগবঢ়োৱা বাৰ্তাটোৰ মতে এগৰাকী ফেচবুক উপভোক্তাই নিজৰ ষ্টেটাছত বাৰ্তা লিখিছিল যে উচ্চ ৰক্তচাপজনিত কাৰণত পৰলোক ঘটিছে বিশিষ্ট বুদ্ধিজীৱী ডঃ হীৰেন গোহাঁইদেৱৰ। সেয়া হয়তো তেওঁৰ এপ্ৰিল ফুল আছিল। কিন্তু এপ্ৰিল ফুলৰ অচিলাৰে সেয়া নাছিলনে এক গুৰুতৰ অপৰাধ?\nসেই বাৰ্তাটো বিভিন্নজনৰ জড়িয়তে জনাৰ পৰতে মনত পৰিছিল যে একেটা বৰ্ষৰে ৯ মাৰ্চত মাজনিশা কেবাগৰাকী লোকে ফেচবুকত “বিশিষ্ট কণ্ঠশিল্পী দীপালী বৰঠাকুৰ আৰু নাই” জাতীয় বাৰ্তা প্ৰেৰণ কৰিছিল। মই আচৰিত! তেওঁক লৈ অদ্যাপি প্ৰকাশিত একমাত্ৰ উপন্যাস “সোণৰ খাৰু কলিজাৰ ছাঁ” লিখাৰ পূৰ্বৰেপৰা আজিকোপতি তেওঁৰ খুব সঘনাই খবৰ লৈ আহিছোঁ। ৯ মাৰ্চৰ আবেলিও লৈছিলো। কিন্তু সিদিনাই ৰাতি ফেচবুকে কঢ়িয়াই অনা খবৰটোত আচৰিত হৈছিলো। অৱশেষত ৰাতি এক বজাত গুৱাহাটীৰ এজন সাংবাদিকক ফোন কৰিহে স্বস্তিৰ নিশ্বাস পেলাইছিলো। তেওঁৰ পৰাই গম পাইছিলো যে দীপালী বাইদেউ কুশলে আছে; ফেচবুকত বাগৰি ফুৰা খবৰটো মিছা।\nআমাৰ এচাম ফেচবুকীয়ানৰ মানসিকতা কিমান তৰল হ’ব পাৰে, ওপৰত উল্লেখ কৰা বাস্তৱ উদাহৰণ দুটাই ইয়াৰ উত্তৰ প্ৰতিফলিত নকৰেনে? ইমানদিনে এনে লাগি আহিছিল যে ফেচবুকত বহুতো সৰ্বজান্তা লোক আছে। তেওঁলোক সকলো বিষয়তে বুৎপত্তিসম্পন্ন! সামাজিক মাধ্যমটোত কাৰোবাৰ বিৰুদ্ধে অভিযোগ উঠিলে একো উমঘাম নোপোৱাকৈয়ে অভিযুক্তক শব্দাক্ৰমণ কৰা লোক যে উভৈনদী (অভিযোগকাৰী নাৰী হ’লে অভিযুক্তক হেঁচি ধৰোঁতাৰ অভাৱ আৰু কমে!), সেই কথা ইমানদিনে দেখি আহিছোঁ। এচামে খুব ছিৰিয়াছলী ব্যৱহাৰ কৰাৰ বিপৰীতে একাংশই ভাত-পানী খোৱাৰপৰা সকলো ফেচবুকত জনোৱাও দেখিছোঁ। কিন্তু আমি ইমান নিকৃষ্ট মানসিকতাৰ হ’ব পৰা বুলি সপোনতো ভবা নাছিলোঁ কোনোদিনে। আমি ডঃ গোহাঁই, দীপালী বৰঠাকুৰৰ নিচিনা বৰেণ্য লোকক জীৱিত অৱস্থাতে মাৰি পেলোৱাৰ দৰে কাম যে কৰিব পৰাও হৈছোঁ, সেয়া ব্যক্তিগতভাৱে মোৰ বাবে আছিল স্বপ্নৰ অগোচৰ।\nমোৰ জীৱনত এনে লোকৰ বহু সান্নিধ্য পাইছোঁ, যিসকল একপ্ৰকাৰ বেতালৰ নিচিনা। ৰুবুল দাও এনে এজন লোক। উপৰিউক্ত ঘটনাদুটিয়ে যেন ভাৰাক্ৰান্ত কৰি ৰখাৰ পৰতে ৰুবুল দাৰ ফোন আহিছিল মোলৈ। তেওৰেও আলচ হৈছিল প্ৰসংগটো। তাৰ পাছতে ৰুবুল দাই মোক দুটা প্ৰশ্ন সুধিছিল।\nপ্ৰথম প্ৰশ্ন- হীৰেন গোহাঁইদেৱৰ দৰে লোকক লৈ এনে লজ্জাজনক কৰাসকল কোন?\nদ্বিতীয় প্ৰশ্ন- দীপালী বাইদেউৰ মৃত্যুৰ উৰাবাতৰিৰ আঁৰৰ কাৰণ কি?\nক্ষন্তেক ভাবি মই উত্তৰ দিবলৈ লৈছিলো ৰুবুলদাক। পোনতে দ্বিতীয় প্ৰশ্নটোৰ উত্তৰ দি কৈছিলো যে এয়া এফ আৰ পি অৰ্থাৎ ফেচবুক ৰেটিং পইণ্ট বঢ়োৱাৰ আয়াসত কৰা নিকৃষ্ট কাণ্ড। এই কাম সাধাৰণতে সেইসকলে কৰে, যিয়ে সামান্য ছপা ভুলতে বাতৰি কাকতক বা টি আৰ পি বিষয়ক লৈ বৈদ্যুতিন সংবাদ মাধ্যমক প্ৰায়ে সমালোচনা কৰে। “প্ৰথমটোৰ উত্তৰ?” ৰুবুলদাৰ পুনঃপ্ৰশ্নত কৈছিলো যে তেওঁলোক নাপু-নাছো অৰ্থাৎ না পুৰুষ, না ছোৱালী; তেওঁলোক মানুহ।\nৰুবুলদাই মিচিকিয়াই হাঁহিছিল। “হয়” বুলি কৈ তেওঁ ফোনটো কাটি দিছিল- যেন তেওঁ ক্ষণিকৰ বাবে আঁতৰি গৈছিল বিক্ৰমাদিত্যৰ কান্ধৰপৰা বেতাল উৰি যোৱাৰ নিচিনাকৈয়ে।\nপুনৰ ধৰ্ষণৰ অপচেষ্টা চতুৰ্থ শ্ৰেণীৰ কিশোৰীক\nআমছুৰ নৱনিৰ্বাচীত সভাপতি ৰেজাউল কৰিম সৰকাৰলৈ অভিনন্দন\nগুৱাহাটীত প্ৰতিলিটাৰ পেট্ৰ’লৰ মূল্য ৮০.১৮ টকালৈ বৃদ্ধি\nনৱবৰ্ষৰ আনন্দ উৎসাহৰ মাজতে কমাৰগাওঁত বনভোজ খাবলৈ গৈ এজনৰ মৃত্যু, উদ্ধাৰ ৪জনক\nগুৱাহাটীত ইউ পি এৰ ৰাষ্ট্ৰপতি পদৰ প্ৰাৰ্থী মীৰা কুমাৰ


:: জীৱনৰ অংকহে আচল অংক ::(মনজিৎ) - সাহিত্য ডট অৰ্গ\n:: জীৱনৰ অংকহে আচল অংক ::(মনজিৎ)\nঅংক হেনো জংক পংক অলপ খেলি মেলি হ’লেই লগাই ঘর্মঘন্ট । সেই তাহানিৰে পৰা শুনি অহা কথাষাৰৰ সাৰমৰ্ম স্কুলৰ দিনতেই হাড়ে হিমজুৱে বুজি উঠিছিল দেউতিয়ে । বাঘা বাঘা মানুহকো অংকই প্রায়েই জোত পোত খুৱাই । সেয়ে অংক বুলি ক’লেই আন দহজনৰ দৰে আমাৰ দেউতিও আঁতৰতেই সাত জাপ মাৰে । নামাৰিবই নো কিয় ? বছৰ জুৰি বছৰ চেষ্টাৰ পাচতো, কেৱল অংকৰ বাবেই যদি তাৰ নাম লিখা মেট্ৰিকৰ চাৰ্টিফিকেট এখন পোৱাৰ পৰা বঞ্চিত হৈ থাকিব লাগে । সাতজাপতো মাৰিবই লাগিব দিয়কচোন । যিদৰে ঋতু আহে ঋতু যায় সেইদৰে সেই বিশেষ শ্রেণীতোটো মানুহ আহে মানুহ যায় কিন্তু আমাৰ দেউতি ধ্রুৱকৰ দৰেই স্থিতপ্ৰজ্ঞ । অংকক খৰচী মাৰি বুজি হাড়ে হিমজুৱে সুমুৱাই নোলোৱালৈকে সি যেন নিজ আসন নেৰিবই । কিন্তু লেঠাটো লাগে সেই খিনিতেই, অংক কিতাপ মেলিলেই এলজেব্রা তাৰ বাবে হৈ পৰে জেব্রাৰ ৰঙ ক’লাত বগা বগাত ক’লা সনাৰ দৰে উত্তৰহীন , চক্রবৃদ্ধি সূতৰ সূত্র বুজোঁতে বুজোঁতে তাৰ মুৰত প্রতিবাৰেই চক্কৰেই আহি যায় , চাইন থিটাই কোনোদিনে তাৰ চাইনিং আনিব নোৱাৰিলে, টেন থিতাও অসমৰ্থ হ’ল টেন অন টেন দিয়াবলৈ , ষ্টেটিছটিকেলে তাক বাৰে বাৰে কিক মাৰি ওফৰাই দিয়ে । আনফালে জ্যামিতিত সমকোণ, বিষম কোণ বিচাৰোঁতে বিচাৰোঁতে সি নিজে কোন তাকো পাহৰি যায় মাজে মাজে । বিন্দু আৰু ৰেখাক ভালকে বুজোঁ বুলি এদিন ক্লাছৰ পৰা পলাই চিনেমা চোৱা গম পাই বাপেকে তাৰ পিঠিত সকলো ধৰণৰ ৰেখাই আঁকি দিলে বহু দিনলৈকে সজীৱ হৈ থকাকে । মুঠতে পৌনঃপুনিকৰ সেই দশমিকৰ পিছৰ সংখ্যাটোৰ দৰে তাৰ অংকক লৈ হোৱা সমস্যা লানি নিছিগা হৈয়েই গৈ থাকিল ।\nদেউতি মানে শ্রীমান দেউতি হাজৰিকা , মিঠাবৰণীয়া এটা গাঁঠলু আকৃতিৰ মৰম লগা ল’ৰা, অংক বাদ দি তাক কোনো ফালেই ফেৰ মৰা টান । কামে কাজে, খেলা ধুলাই, হাই কাজিয়াই দেউতি মোটা মোটি এজন ৰকষ্টাৰেই আৰু । কেৱল এই অংক বোলা বস্তুটো পৃথিৱীত নথকা হ’লেই সি এটা অৱতাৰ বুলিয়েই স্বীকৃতি পালে হয় । মই যেতিয়া আহি আহি তাৰ শ্রেণী পাও তেতিয়ালৈ সি সেই শ্রেণীত ৪ বছৰ পুৰণি । বৰ দুখমনেৰে মোক তাৰ দুখৰ কথা কোৱাত মই বহুত চেষ্টা কৰিলোঁ তাৰ সেই অংকৰ পাক বোৰ মোকলাবলৈ । যিহেতু মোৰ অংক অন্যতম প্রিয় বিষয় সেয়ে তাক উপমা দি দি বুজাবলৈ চেষ্টা কৰিছিলোঁ, যে সি বাপেকে দৰমহা পোৱাৰ দিনা ফাঁক মাৰি অনা পইচা বোৰ নগেন আৰু পাপলুক ধাৰলৈ দি মাহৰ মুৰত সুত লয় আৰু সুত দিব নোৱাৰিলে যে সুতে মুলে যোগ হৈ আৰু যে সুত আৰু বাঢ়ি যায় সেই হিচাপটোকে চক্রবৃদ্ধি সূত বোলে । লগতে বুজাইছিলোঁ ক্লাছ এইটৰ চিত পখিলি মিছ ৰিমঝিম ৰূপালী জোনাকক কেন্দ্র কৰি যে গোটেই ল’ৰা মখা যে টাকুৰী ঘুৰা দি ঘুৰি ফুৰে তাক জ্যামিতিৰ ভাষাত ক’লে গোটেই ল’ৰা মখাক একেলগে এটা ঐককেন্দ্রিক বৃত্ত আৰু মিছ ৰিমঝিমক তাৰ কেন্দ্রবিন্দু বুলি কোৱা হ’ব । ষ্টেটিচটিক মানে হৈছে পৰিসংখ্যা য’ত ৫ বছৰ আগতে কিমান বাংলাদেশী আছিল তাৰ ৫ বছৰ আগতে কিমান আছিল আৰু আজিৰ তাৰিখত কিমান আছে এনেধৰণৰ হিচাপ বোৰ কৰা হয় । সি মুৰ দুপিয়াই দুপিয়াই কৈছিল অ’ তাৰমানে সি ক্লাছ ফাইভত অংক বুজিবলৈ কেইবছৰ লাগিছিল , আকৌ ক্লাছ চেভেনত কেইবছৰ আৰু এই ক্লাছ নাইনত আজিলৈকে কেইবছৰ লাগিল তেনেকুৱা টাইপৰ হিচাপ । মই হয়ভৰ দি কৈছিলোঁ একদম ঠিক ধৰিছ । মনতে ভাবিলোঁ এইবাৰ চাগৈ সি জাঁপটো ফাউল নোহোৱাকৈ মাৰিব ! পিছে নাই আগৰ দৰেই পৰীক্ষা হলত চিনাকী প্রশ্নৰ অচিনাকী উত্তৰ সন্ধান কৰোঁতে কৰোঁতে শেষ ৰক্ষা নহ’লগৈ আৰু । তাৰ এই ধাৰাবাহিকতাত উপায়হীন হৈ স্কুল কৰ্তৃপক্ষইও অৱশেষত তাৰ বাবে শ্রেণীকোঠাৰ দুৱাৰ তথা বিদ্যালয়ৰ মূল দুৱাৰ একেবাৰেই বন্ধ কৰি দিলে । মোৰ খুব বেয়া লাগিছিল,পিছে মই অসহায় আছিলোঁ ।\nসময় বাগৰিল , বাগৰিল মানে ওচেইন বল্টৰ দহগুন স্পীডত দৌৰিল… মেত্রিক হায়াৰ চেকেন্দেৰী ইঞ্জিনীয়াৰিঙৰ বাটত পোৱা সকলো অংকৰ জংক পংক আঁতৰাই ময়ো সফলতাৰে ইঞ্জিনিয়াৰ হৈ এটি প্রতিষ্ঠিত কোম্পানীৰ চাকৰিত যোগদান কৰিলোঁ । এই বোৰৰ মাজত দেউতিক মনত পেলাবলে সময়েই পোৱা নাছিলোঁ । কিন্তু আজি কিছু দিন আগতে দেউতাৰ অসুখৰ বাবে ঘৰ আহোঁতে পাই গ’লো নহয় দেউতিক । তাক লগ পাই তাৰ মোৰ যিমান ফূৰ্তি পালো তাত কৈ বেছি আচৰিত হ’লো দেউতিৰ মাজত হোৱা পৰিৱৰ্তন তথা তাৰ উন্নতিৰ স্পীড দেখি । মোৰ দেউতাৰ চিকিৎসাৰ বাবে ভালৰো ভাল নার্চিং হোমৰ ভালৰ ভাল ডাক্তৰ ধৰি যিমান কম সময়তে আৰোগ্য কৰোৱাই দিলে নহয় কি ক’ম । চহৰ খনৰ সকলোৱে তাক বিৰাট সন্মান কৰে, দামী গাড়ীত ঘুৰে মন্ত্রী বিধায়কৰ সতে তাৰ সৰহভাগ সময়েই উঠা বহা । মনটো খু-দুৱাই থাকিলেও হস্পিটেলত থাকিব লগিয়া হোৱা বাবে প্রথম কেইদিন একোৱেই সোধা নহ’ল । দেউতাক ঘৰত থৈ চাকৰিলৈ উভতি যোৱাৰ আগে আগে তাক লগ ধৰিলোঁ আৰু খু-দুৱনিটো মাৰিবলেকৈ সুধিলোঁ যে এই বোৰ ক’ত কেতিয়া কেনেকৈ ?\nসি মিচিকিয়াই উত্তৰ দিলে ..\n: মই তাকেহে ভাবি আছো তই এই প্রশ্নটো কৰা নাই কিয় । সুধিলি যেতিয়া শুন আৰম্ভণিৰ পৰা । চা অনুৰাগ তইটো জানই অংকই মোৰ পঢ়া শুনাক সেই তাহানিতেই বানে বিধস্ত কৰাৰ দৰে বিধস্ত কৰি পেলালে .. সেই যে স্কুলৰ পৰা ওলালোঁ যি ওলালোঁৱেই আৰু । কিতাপৰ অংকৰে ৰাহি যোৰা নিমিলা দেখি জীৱনৰ অংক বুজাত লাগিলোঁ । নপঢ়া নুশুনা বাবে ঘৰতো মোক দেখিব নোৱাৰা হ’ল । খুজিলে পা পইচা নিদিয়া হোৱা বাবে দেউতাৰ গোটেই দৰমহাটোকে ফাঁক মাৰি ঘৰ এৰিলোঁ । পাপলুৱে তাৰ চেনেল মিলাই মোক আমাৰ লোকেল এম এল এ জনৰ ঘৰত তেওঁৰ গাড়ী বোৰ ধোৱা পখালা কামত লগাই দিলে । থকা খোৱা ফ্রী আৰু লগতে লাম চাম কিবা দৰমহা এটা । বছ সেইয়াই আৰম্ভণি । তাৰ পাছত লাহে লাহে গাড়ী শিকি ড্রাইভাৰলে প্ৰমোচন পালো । লগতে ঘৰৰ বজাৰ সমাৰ পৰা ধৰি প্রায় বোৰ কামৰ দায়িত্ব সুচাৰূপে পালন কৰাৰ বাবে কম সময়তে মই তেওঁৰ বিশ্বাসী হৈ উঠিলোঁ । ক’ব নোৱাৰকৈয়েই মই তেওঁৰ সোঁহাত যেন হৈ পৰিলোঁ । মোক বিশ্বাস কৰিলেও কামৰ কথা কেইটা বাদ দি মোৰ সতে কোনো দিনে বেলেগ কথা পতা নাছিল আনকি মোৰ ঘৰ ক’ত মোৰ কোন কোন আছে এই বোৰো জানিবৰ চেষ্টা কৰা নাছিল । কিন্তু এদিন কি বা হ’ল ঘপহকৈ সুধি দিলে মোক… মোৰ ছোৱালী জনীক বিয়া পাতিবা ? মইও থতমত খালো ভাবিলোঁ হঠাতে আকৌ কি হ’ল ? মই অঁকৰা লগা দেখি অভয় দি ক’লে বোলে ভয় খাব নালাগে তাইক তুমি লৈ যাব নালাগে মোৰ ঘৰতে থাকিবা জোৱাই নহয় একেবাৰে নিজৰ ল’ৰাৰ দৰেই । ময়ো বুঢ়া হৈ আহিছোঁ মোৰ এই সা সম্পতিৰ তায়েই একমাত্র উত্তৰাধিকাৰী, সেয়ে তাইৰ লগতে এই সকলো বোৰৰ কেয়াৰ ল’ব পৰাকে তোমাকেই উপযুক্ত বুলি ভাবিছোঁ । অৱশ্যে তোমাৰ ইচ্ছা সাপেক্ষেহে, কোনো জোৰ জবৰদস্তি নাই । কথাষাৰ শুনি মই তৎক্ষণাত্ মনৰ মেনুত জীৱনৰ অংক কৰা কেলকুলেটৰতো উলিয়ালোঁ তাতে ভেলু বোৰ এফালৰ পৰা ভৰাই গ’লো । বুঢ়াৰ জীয়েক ওজন হিচাপত এককুইন্টেল মান হ’ব, কিন্তু ধনে সোণে এককুইন্টেলত কৈও বেছি আহিব । তাই ক’লা যদিও দেখাত একেবাৰে বেয়াও নহয় সেই তুলনাত অফাৰটো কিন্তু বহুত বেছি ভাল । মাতটোতো কিন্তু বেছ ধুনীয়াই মোক দেউতি দা বুলি বৰ মৰমলাগে কে মাতে , কথাতে কয় নহয় চেহেৰা পাতি নো কি মাত কথাই হে মেইন । আৰু তাতে মোৰ দৰে এটাই সাত জনম ল’লেও এনে অফাৰ দুনাই নাপাওঁ । সকলো বোৰ যোগ বিয়োগ পূৰণ হৰণৰ অন্তত কেলকুলেটৰৰ ইকুৱেল চিনত এন্টাৰ মাৰিলোঁ পলকতে উত্তৰ আহিল ‘ হয় হয় হয় শুদ্ধ আৰু একদম নিখুত হিচাপ ’ । বছ সময় নষ্ট নকৰি দেউতা বুলি সাষ্টাঙ্গে ভৰিতে পৰি দিলোঁ আৰু । সেই যে এই দেউতিয়ে এম এল এ পৰমেশ্বৰ কলিতাক দেউতা বুলি মাত দিলোঁ তাৰ পিছত আৰু পিছলে ঘুৰি চোৱা নাই । তই শিকোৱা চক্র বৃদ্ধি সুতৰ হিচাপ প্রতিদিনে হয় মোৰ অফিছত তাৰ বাবে অংক জনা একাউটেন্ট ৰাখিছোঁ । ঐককেন্দ্রিক বৃত্তৰ মই এতিয়া কেন্দ্র সকলো মোৰ ওচৰলৈকে আহে সমস্যাৰ সমাধান বিচাৰি । পৰিসংখ্যাই পৰি পৰি সেৱা কৰে মোৰ উন্নতিৰ গ্রাফ দেখি । ভাগ্যই মোৰ কোলাত এৰি দি মোৰ ভাগ্যকেই সলনি কৰি পেলোৱা সেই ক’লাকে এককুন্টেল ওজনৰ ধুনীয়া মাতষাৰক বিদেশত নি অলপ মেৰামতি কৰিলোঁ । এতিয়া তেও ৰেখা বিন্দুক ফেৰ মাৰিব পৰাকৈ মোৰ পাৰফেক্ট শ্রী মতী । আগতে মোক উপলুঙা কৰা স্কুলৰ পিলিঙা কেইটা আৰু তিৰস্কাৰ কৰা মাষ্টৰ কেইটা আহে মোৰ সহায় বিচাৰি । মন গ’লে সহায় কৰো নগ’লে কুটা এগছো নলৰাওঁ । তোৰ সেই তাহানিৰ দিনৰ পৰা মোলে থকা আন্তৰিকতাৰ বাবেই তোক মই যিমান পাৰোঁ সহায় কৰিলোঁ । আগলেও কৰি যাম । গোটেই খিনি গাই দিলো আৰু লুক ধাক নকৰাকে । এতিয়া গমপালি নে অংকটো কি । পিছে মই এতিয়া এৰোঁ দেই কাম আছে তই যাবিগৈ । গৈ পাই খবৰ দিবি । বৰদেউতাৰ চিন্তা কৰিব নালাগে মই আছো দে । ”\n: “ অ হ’ব । তই থাকোঁতে মই এনেও চিন্তা নকৰো । ” ইমান পৰে কথাবোৰ শুনি ভেবা লাগি গৈছিলোঁ । কম ভলিউমত হে ৰিপ্লাইটো ওলাল । সি একো নকৈ মিচিকিয়াই হাঁহি এটা মাৰি গাড়ীত উঠি গুছি গ’ল ।\nময়ো তাতে বহি গোটেই কথা বোৰ জুকিয়াই জুকিয়াই এটা সিদ্ধান্তত উপনীত হ’লো যে কিতাপৰ অংক সঁচাই তেনেই সহজ । সূত্র বোৰতো দিয়াই থাকে মাথো সেই মতে পাতি কৰি গ’লেই সমাধান ওলাই । কিন্তু জীৱনৰ অংক ? ইয়াৰ কোনো নিৰ্দিষ্ট সূত্র নাথাকে । সময় বা পৰিস্থিতি অনুযায়ী বেলেগ বেলেগ সূত্র উলিয়াব লাগে আৰু সেই মতে তাক সমাধান কৰিব লাগে । এই সময়ৰ সূত্র সময়মতে উলিয়াই সমাধান কৰিব পৰা জন হে আচল মানুহ তেওঁৰ বাবে জীৱনটোও সহজ হৈ পৰে বহু পৰিমাণে । দেউতিয়ে কিতাপৰ অংকত ফেইল হ’ল ঠিকেই পিছে জীৱনৰ অংকত সি লেটাৰ পাই পাছ । সেয়ে আন দহ জনৰ দৰে ময়ো কৈ উঠিলোঁ নিজে নিজে হয় “ জীৱনৰ অংকহে আচল অংক ” বাকী সকলো ফ’ ফ’ বেঙেনা ।\n← জোলা গাঁও\nনদী নথকা দেশখন (আফটাৰ হুছেইন চৌধুৰী) →